އެދިގެން ތި ލޯތްބަށް 14 – Esfiya – Dhivehi Vaahaka Site\n- by Marsha - 123- November 20, 2019\n“ނާއިލް!” ނަރީމާ ނިކުންނަމުން ނާއިލްއަށް ގޮވާލުމުންވެސް ނާއިލް ނުނިކުތުމުން ނަރީމާ ނިކުތީ ނާއިލްގެ އަތުގައި ހިފައިގެންނެވެ.\n“އޭރު ވީ ކަންތަކުގަ އިޝާމްގެ ކުށެއް ނެތް ކަން ނޭނގެނީ އަހަންނަށް އެކަނިތަ؟ އެހެންވެ ދޯ ތުއްތުބޭ އިޝާމްއާ ވާހަކަ ދައްކަން ފެށީ؟ އިޝާމް މި ގެޔަށް އަންނާތީ މަންމަމެންވެސް ރުޅި ނާންނަނީ؟ އެ ވަރު އަހަންނަށް ނުވިސްނުނީ ކީއްވެބާއޭ ހިތަށް އަރާ…” ދެ މީހުން އެކަނި ވުމުން ނައިހާ ބުންޏެވެ.\n“ނާއިލް ކައިރީ އިސްރާ ބުނީ އަހަންނަށް ނުވެސް އެނގި. އަހަރެން ހުރީ އެކަކު ކައިރީވެސް ނުބުނަން. ނާއިލްއާ ފުރަތަމަ ދިމާވީ އިސްރާގެ ވެޑިންގއިން. އޭރުވެސް ނާއިލްއަކަށް ނޭނގޭ. އޭގެ ފަހުން އިސްރާ ބުނީ. އަހަރެން ނާއިލް ކައިރިން އެދުނިން ނައިއަށް ސިއްރު ކޮށްދޭން. އެހެންވެ އޭނަ ނުބުނީ. އެކަން އެނގިގެން ނައި ގިލްޓީ ފީލް ވާން އަހަރެން ބޭނުން ނުވީ އޭރު. އެކަމަކު މިހާރު ސިޗުއޭޝަން ތަފާތު ވީމަ ބުނީ، އެއްވެސް ކަމެއް ސިއްރު ކުރަން ދެން ބޭނުން ނުވާތީ” އިޝާމް ކިޔާދިނެވެ.\n“އޭގެ ފަހުން އިޝާމް… މެރީ ކުރަން ހިތަކަށް ނާރާތަ؟ ނޫނީ… ގަރލްފްރެންޑެއް ހުރިތަ؟” ޖެހިލުންވެފައި އިނދެވެސް ނައިހާ ހިތަށް އައި ސުވާލު ކޮށްލިއެވެ.\n“ނައިއާ ނޫނީ މެރީ ކުރާކަށް ދުވަހަކުވެސް ހިތަކަށް ނާރާ… ދެއަރ ވޯޒް ނޯ ވަން އާފްޓަރ ޔޫ…” ނައިހާގެ މޫނުގައި އަތް ޖައްސާލަމުން އިޝާމް ބުންޏެވެ.\n“ކީއްވެ އަހަރެން ދެކެ ތިހާ ވަރަށް ލޯބިވަނީ؟” ނައިހާ އަހާލިއެވެ.\nއިޝާމް ހީލާފައި ނޭނގެއޭ ބުނާ ފަދައިން ދެ ކޮނޑު ހިއްލާލިއެވެ.\nނައިހާ، އަނުމް ތައްޔާރު ކޮށްފައި ނޫރާ އަތަށް ދިނެވެ. އަދި އަވަސް އަވަހަށް އެއްޗެހި ބަދަލު ކޮށްލިއެވެ. ނައިހާއާ ނޫރާ ތިރިއަށް ފޭބި އިރު ނަޒްހާވެސް އައިސް ހުއްޓެވެ.\n“އަނުމްވެސް މީ މޮޅު ކަންތައް ކޮށްލާ ކުއްޖެއް ދޯ؟ އެންމެ ފަހު ވަގުތު ވިއްޔަ މަންމި ގަޔަށާ އެކީ ހޮޑު ލީ” ނޫރާ އަތުން އަނުމް ނަގާ އުރާލަމުން ނަޒްހާ ބުންޏެވެ.\n“ދެން ހިނގާ އަވަހަށް. އެ ޓެކްސީވެސް ނޭނގެ އަވަހަކަށް އަންނާނެ ކަމެއް” ހާސް ވެފައި ހުރި ނައިހާ ބޭރަށް ނިކުންނަމުން ބުންޏެވެ.\nއެއީ އަނުމްއަށް ތިން މަސް ފުރުނު ދުވަހެވެ. ކޮންމެ މަހެއް ފުރޭ ދުވަހަކު އަނުމް ގޮވައިގެން ފޮޓޯ ނަގަން ދާ ހެން އެ ދުވަހުވެސް ތައްޔާރު ވީ ދިޔުމަށެވެ. ނަމަވެސް އަނުމްއަށް ހޮޑު ލެވުނީ ގެއިން ނިކުންނަން އުޅެނިކޮށެވެ. ލަސްވީ އަނުމްގެ އެއްޗެހި ބަދަލުކޮށް ނައިހާވެސް އެއްޗެހި ބަދަލު ކުރަން ޖެހުމުންނެވެ.\n“އަދި ވަގުތުކޮޅެއް އެބަ އޮތޭ، ތިހާ ހާސް ނުވެބަލަ ނައި” ނަޒްހާ ބުންޏެވެ.\nފޮޓޯ ނަގައިގެން ނައިހާމެން ގެޔަށް އައި އިރު ނުސްރާއާ ޔުސްރާއާ ޔުސްރާގެ ދެ ކުދިން އައިސް ތިއްބެވެ.\n“ޔުސްރާމެންތަ؟ އަޅެ މަންމަ ކީއްވެ ގުޅާ ނުލީ؟” އެ މީހުން ފެނުމުން ނައިހާ ބުންޏެވެ.\n“އަދި ގިނަ އިރެއް ނުވޭ އެ މީހުން އައިތާ. ދެން ނައި ނެތަސް މަންމަ ސައިވެސް ދީފީމޭ” ހިނި އައިސްފައި ނަރީމާ ބުންޏެވެ.\n“މިއަދު މީ އަނުމްއަށް މަސް ފުރޭ ދުވަސް ކަން ހަނދާން ނެތިފަ އަހަރުމެންވެސް ތިބީ. ގުޅާވެސް ނުލާ އާދެވުނީ އެހެންވެ” ޔުސްރާ ބުންޏެވެ.\n“އޯކޭ ވާނެ. އަނުމް، ދޭބަލަ މާމަ ކައިރިއަށް” ނައިހާ، އަނުމް ނުސްރާގެ އުނގަށް ލިއެވެ.\nއިރުކޮޅަކު ނައިހާ، ނުސްރާމެންނާ ވާހަކަ ދައްކަން އިނެވެ.\nއެ މީހުން ދިޔުމުން ނައިހާ އަނުމް ގޮވައިގެން މައްޗަށް އެރިއެވެ. އަނުމް ނިންދެވުމަށް ފަހު ހަތަރު އަންހެން ކުދިން ވެގެން ބަދިގެއަށް ވަނީ، އެރެއަށް ކެއުމެއް ތައްޔާރު ކުރާށެވެ.\n“ނައި، ޔާނިއުއަށް ގުޅާލައްޗޭ. ނާޔާ ސަޕްރައިޒް ކޮށްލަން” ސްޕެގެޓީ ކައްކަން އެއްޗެހި ކޮށަން ހުރި ނަޒްހާ، ސިއްރުސިއްރުން ނައިހާ ކައިރީ ބުންޏެވެ.\nނައިހާ ބޯ ޖަހާލާފައި ބަދިގެއިން ނިކުމެފައި ޔާނިއުއަށް ގުޅިއެވެ.\nއަށެއް ޖެހި އިރަށް ހުރިހާ ކަމެއް ނިންމާފައި އެ ކުދިން ނިކުތް އިރު ޝާދުއާ އަދީމް ސިޓިންގރޫމްގައި ތިއްބެވެ.\n“ނައި، އިޝާމް ކޮބާތޯ ބަލާބަލަ” ނަޒްހާ ބުންޏެވެ.\n“އިޝާމް އައޭ، އެކަމަކު އޭނަ ހަމަ ވަން އިރަށް ނާއިލް ހިނގައްޖެ ކޮންމެސް އެއްޗެއް ގަންނަން އޭނަ ގޮވައިގެން” އެ ވަގުތު ތިރިއަށް ފޭބި ލައިލާ ބުންޏެވެ.\n“އެހެންތަ؟ ކޮބާ ދޮންބެމެން؟” ނައިހާ މޭޒުމަތި ތައްޔާރު ކުރަން ހުރެފައި އެހިއެވެ.\n“ދޮންބެމެންވެސް ވީ ބޭރުގަ. ބުނި އެހާ ލަސް ނުވެ އަންނާނަމޭ” ނާޔާ ބުންޏެވެ.\nނަޒްހާ ގޮވުމުން އާދިލްއާ ނަރީމާވެސް ކޮޓަރިން ނިކުތެވެ. ކުދިންނަށް ވުރެ ކުރިން ކައިގެން އެ ދެމީހުން ކޮޓަރިއަށް ވަނެވެ. ނާއިލްއާ އިޝާމް އައިސް ވަނީ އެ ވަގުތުއެވެ. އިރުކޮޅެއް ފަހުން ޔާނިއުވެސް އައެވެ.\n“ދޮންބެދައްތަ އަންނާށޭ ބުނީ ކަމަކުތަ؟” ގޭތެރޭގައި މީހުން ގިނަ ވުމުން ދޮރުމަތީ މަޑު ކޮށްލާފައި ޔާނިއު އަހާލިއެވެ.\n“ކަމަކު ނޫން. މިރޭ ސްޕެގެޓީ ކެއްކީމަ ޔާނިއު މަތިން ހަނދާން ވެގެން ގުޅާލީ ހަމަ. އާދޭ ކާން” ނައިހާ އައިސް ޔާނިއުގެ އަތުގައި ހިފައިގެން ގޮސް ގޮނޑިއެއްގައި ބޭންދިއެވެ.\nޔާނިއު ފެނުމުން ނާއިލް ހިތްހަމަ ނުޖެހިފައި ނައިހާއާ ދިމާއަށް ބަލާލިއެވެ. އެކަން ފާހަގަ ވީ ނާއިލް ކައިރީ އިން ލައިލާއަށެވެ.\n“އެއްޗެއް ނުބުނާތި! ޔާނިއު އައިސްގެން ނާއިލް ރުޅި އަންނަން ވީ އެއްވެސް ސަބަބެއް ނެތް” ލައިލާ މަޑުމަޑުން ބުންޏެވެ.\nނާއިލް ހަމަ އެކަނި ބޯޖަހާލިއެވެ. ނަމަވެސް ކައި ނިމުނު ގޮތަށް ނާއިލް ދިޔައީ މައްޗަށެވެ.\nއިރުކޮޅެއް ނުވެ އަނުމް ހޭލުމުން ނޫރާ މައްޗަށް ދިޔައީ ނައިހާ ކާން އިނުމުންނެވެ. އަދީމްވެސް ނޫރާއާ އެކު ދިޔައެވެ.\n“ޔާނިއު، އަނުމް އެ ހޭލީ، މި ވަގުތު އޭނަ އުރާލެވޭނީ، ދޭބަލަ މައްޗަށް. ނާޔާ، ދޭބަލަ ޔާނިއު ގޮވައިގެން” ކައި ނިމިފައި ތިބި ނާޔާއާ ޔާނިއުއަށް އެހެން މީހުންނާ ވަކިވެލާނެ ފުރުސަތެއް ދެމުން ނައިހާ ބުންޏެވެ.\nނާޔާ ރަކިވެފައި ހުރެގެން ޔާނިއު ގޮވައިގެން މައްޗަށް ދިޔައެވެ.\nނާޔާއާ ޔާނިއު ދިޔަ އިރު އަނުމްއަށް ބުއްފުޅި ދޭން ނޫރާ އިނެވެ. އަނުމް ބުއްފުޅި ބޮއެ ނިމުމުން ނޫރާ ޔާނިއު އަތަށް އަނުމް ދީފައި ތެދުވިއެވެ.\n“ދެން ޔާނިއުއާ ނާޔާއާ އަނުމް ހަވާލު. ތިއްތަމެން މި ނިކުތީ” ނާޔާއާ ދިމާއަށް އެއްލޯ މަރާލަމުން ނޫރާ ނިކުތެވެ.\nނޫރާ އަދީމްގެ އަތުގައި ހިފައިގެން ގޮސް ކޮޓަރިއަށް ވަނެވެ.\n“މިހާރު އަދީމް މާ ބިޒީކޮށް ތި އުޅެނީ. މެލޭއަށް ދިޔަ ފަހުން އަދި ތި އާދެވުނީ އެންމެ ދެ ފަހަރު” އަދީމްއާ އެކު ސޯފާގައި އިށީންނަމުން ނޫރާ ޝަކުވާ ކޮށްލިއެވެ.\n“އަދި ދުވަސްކޮޅަކު މިހެން އުޅެލާފަ ފްރީ ވާނެ. އޭރުން ނޫރާ ކައިރިއަށް އަންނާނަން ކޮންމެ ރެއަކުވެސް. އޯކޭއެއްނު؟” ނޫރާ ގައިގައި ބައްދާލަމުން އަދީމް ބުންޏެވެ.\n“އަދި ކިހާ ދުވަހެއް؟” ނޫރާ އަހާލިއެވެ.\n“އަދި ވާނެ އެންމެ މަދު ވެގެންވެސް ދެ މަސް ވަރު. އޭރުން ނިމުނީ” އަދީމް ބުންޏެވެ.\n“އެ ވަރު މާ ލަސް” ނޫރާ އަދީމްގެ ގައިގައި ލެނގިލިއެވެ.\n“އެހެން ވީމައޭ އަހަރެން މި ބުނަނީ މެރީ ކުރަން ހިނގާށޭ. އޭރުން މުޅި ދުވަހު ނުފެނި ހުއްޓަސް ރޭގަނޑު ދެ މީހުންނަށް އެކީގަ ސްޕެންޑް ކޮށްލެވޭނެއެއްނު” ނޫރާގެ އުނަގަނޑުގައި ހިފާ އުފުލާލާފައި ގެނެސް އުނގުގައި ބައިންދަމުން އަދީމް ބުންޏެވެ.\n“ދެން… އަބަދު ބުނާނެ އެހެން” ނޫރާ އަދީމްގެ މޭގައި މަޑުމަޑުން ޖަހާލިއެވެ.\n“އެހެންނެއްނު ބުނާނީ؟ އޭރުންނެއްނު އަހަރެން ބޭނުން ގޮތެއް ނޫރާއަށް ހަދާލެވޭނީ؟” ނޫރާގެ ކަންފަތް ކައިރީގައި އަދީމް ތުންފަތް ޖައްސާލިއެވެ.\n“އަދީމް…” ނޫރާ އަދީމް ގައިގައި ބައްދާލަމުން ގޮވާލިއެވެ.\nނާޔާ އަނުމް ނިންދަވާފައި އެނދުގައި ބާއްވާފައި ސޯފާގައި އިން ޔާނިއު ކައިރީ އިށީނެވެ.\n“އަނުމް ކައިރިއަށޭ ކިޔާފަވެސް ޔާނިއު ތަންކޮޅެއް ގިނައިން އަންނަ ނަމައެއްނު؟ ދޮންތަ ގުޅިއްޔާ ނޫނީ ޔާނިއު ނުވެސް އަންނާނެ” ނާޔާ ބުންޏެވެ.\n“ނުކެރޭނެއެއްނު އެހެން އަންނާކަށް. ދޮންބެދައްތަ ވަރަށް އަންޑަސްޓޭންޑިންގއޭ އަސްލު. އަހަންނަށް އެނގޭ ނާޔާއާ މީޓް ކޮށްލާނެ ޗާންސެއް ދޭން ކަން އަހަރެން ކައިރީ އަންނާށޭ ބުނަނީ. އެކަމަކު މިރޭ ނޫނީ މިހެން އެކަނި ތިބެލާނެ ޗާންސެއް ނުލިބޭ ދޯ؟” ޔާނިއު ނާޔާގެ އަތުގައި ހިފާލިއެވެ.\nނާޔާއާ ޔާނިއުގެ ގުޅުމަށް ހަމަސް ވެފައި ވީ ނަމަވެސް އެ ނޫނީ ދެ ކުދިން އެކަނި ބައްދަލު ވެފައެއް ނެތެވެ. ފަސްޖެހިފައި ޔާނާއަށް އިނދެވުނީ އެހެންވެއެވެ.\n“ބިރުންތަ ތީނީ؟” ޔާނާ މާ މަޑުން އިނުމުން ޔާނިއު އަހާލިއެވެ.\n“ނޫން…” ޔާނާ ޖަވާބު ދިނެވެ.\n“އަސްލު މިހެން އެކަނި ޔާނާއާ މީޓް ކޮށްލެވޭތޯ ހުންނަތާ ކިހާ ދުވަހެއް؟” ޔާނިއު ބުނެލިއެވެ.\n“ކީއްވެ؟” ހިތުގެ ވިންދު އަވަސް ވެގެން ދިޔުމާއެކު ނާޔާއަށް އަހާލެވުނެވެ.\nޔާނިއު ނާޔާއާ ކައިރިއަށް ޖެހިލާ އެއް އަތް ނާޔާގެ މޫނުގައި ޖައްސާލިއެވެ. ނާޔާއަށް އެ ވަގުތު ލޯ މަރާލެވުނެވެ.\nއެ ރީތި މޫނަށް އެހާ ގާތުން ބަލާލަން ލިބުމުން ޔާނިއު ބޭނުން ވީ އެހެން އިންނާށެވެ. ނަމަވެސް ނާޔާ އެ ވަގުތު ލޯ ހުޅުވާލާފައި ދުރަށް ޖެހިލަން އުޅުނެވެ.\n“ނާޔާ…” ޔާނިއު ޔާނާގެ އަތުގައި ހިފާ އިތުރަށް ކައިރިއަށް ދަމާލިއެވެ. އަދި ދެ އަތުން ނާޔާގެ މޫނުގެ ދެ ފަރާތުން ހިފަހައްޓާލިއެވެ.\n“ޔާނިއު…” ނާޔާއަށް އިތުރަށް އެއްޗެއް ނުބުނެވެނީސް ޔާނިއު ކައިރި ވެލަމުން ޔާނާގެ ތުންފަތުގައި ބޮސްދިނެވެ. އިރުކޮޅެއް ފަހުން ދުރު ވެލާފައި ޔާނިއު ނާޔާގެ މޫނަށް ބަލާލީ އެ ކަމާ ނާޔާ ނުރުހުން ވެދާނެ ކަމަށެވެ. ނަމަވެސް އެފަދަ ކުލައެއް ނާޔާގެ މޫނުން ނުފެނުމުން ޔާނިއު އަނެއްކާވެސް ކައިރިވެލިއެވެ. އެ ފަހަރު ނާޔާވެސް ދެ އަތުން ޔާނިއުގެ ކޮނޑުގައި ހިފަހައްޓާލިއެވެ.\nކޮޓަރީގައި އޮވެފައި ނާއިލް ބޭރަށް ނިކުތީ ލައިލާ ނައިސް ލަސް ވެގެންނެވެ. ނައިހާގެ ކޮތަރި ދޮރާ ހަމަވެފައި ނާއިލް، އެއްކޮށް ނުލެއްޕި ހުރި ދޮރުގައި ހިފާ ބޮދަށް ހުޅުވާލަމުން ވަނީ އަނުމް ހޭލިތޯ ބަލާލާށެވެ. ނަމަވެސް އެތެރެއިން ފެނުނު މަންޒަރުން ނާއިލް ފުރަތަމަ ހައިރާން ވި ނަމަވެސް، ދެވަނަ ސިކުންތުގައި އައީ ރުޅިއެވެ.\nނާއިލްގެ އަޑަށް ސިހިފައި ނާޔާއާ ޔާނިއު ދުރަށް ޖެހުނެވެ. ނާއިލް ބަލަން ހުރި ގޮތުން ނާޔާއަށް އަދިވެސް ފަހަތަށް ޖެހިލެވުނީ ނާއިލް ރުޅި އައިސްފައި ހުރި ވަރުންނެވެ.\nނާއިލް އައި ގޮތަށް އައިސް ނާޔާގެ އަތުގައި ހިފައިގެން ދަމާފައި ކަހަލަ ގޮތަކަށް ގޮސް ސިޑިން ފޭބިއެވެ.\nނާއިލް ނާޔާގެ ނަމުން ގޮވާލި އަޑަށް ކޮޓަރީގައި ތިބި އަދީމްއާ ނޫރާވެސް ނިކުތެވެ. ނާޔާގެ އަތުގައި ހިފައިގެން ނާއިލް ދިޔަ ގޮތުން އެ ދެމީހުންނަށްވެސް ވީ ގޮތް ވިސްނައިގަންނާކަށް އުނދަގުލެއް ނުވިއެވެ. ޔާނިއުއާ އެކު އަދީމްއާ ނޫރާވެސް ސިޑިން ފޭބިއެވެ.\nސިޓިންގރޫމްގައި ތިބި ނަޒްހާއާ ނައިހާއާ ލައިލާއާ ޝާދުއާ އިޝާމްއަށް އެ މަންޒަރު ފެނުމުން ހައިރާންވެފައި ބަލަން ތިއްބެވެ. ނައިހާއާ ނަޒްހާ އެކަކު އަނެކަކަށް ބަލާލީ، ވެގެން އުޅޭ ގޮތް އަންދާޒާ ކޮށްލެވުމުންނެވެ.\nނަވާފްއާ ޝާލިޔާ އައިސް ވަނީ އެ ވަގުތުއެވެ.\n“މަންމާ!” ސިޑިގެ އެންމެ ތިރިއަށް ފައިބާފައި ނާއިލް ބާރަށް ގޮވާލިއެވެ.\n“ކިހިނެއް ވީ؟” ނާއިލްގެ އަޑަށް ކޮޓަރިން ނިކުތް ނަރީމާ އަހާލީ ނާއިލްއާ ނާޔާ ތިބި ގޮތުންނެވެ.\n“ވެގެން އުޅޭ ގޮތް މީނަ ކައިރިން އަހާބަލަ!” ނާޔާގެ އަތުގައި ހިފާ ނަރީމާއާ ދިމާއަށް ކޮއްޕާލަމުން ނާއިލް ބުންޏެވެ. ރޮވިފައި ހުރި ނާޔާ އެ ދިޔަ ގޮތަށް ގޮސް ނަރީމާގެ ފައި ކައރިއަށް ވެއްޓުނެވެ.\n“ނާއިލް ފުރަތަމަ ތި ރުޅި މަޑުކޮށްބަލަ!” ނާޔާ ކައިރިއަށް ތިރިވެލަމުން ނަރީމާ ބުންޏެވެ.\n“މަންމައަށް އެނގޭތަ މީނަ އުޅޭ ގޮތް؟” އައިސްފައި ހުރި ރުޅި ކޮންޓްރޯލް ކުރަން މަސައްކަތް ކުރަމުން ނާއިލް އަހާލީ ނާޔާއާ ދިމާއަށް އިނގިލި ދިއްކޮށްލަމުންނެވެ.\nނާއިލްއާ ދިމާއަށް ލޯ އަޅާލަމުން ނަޒްހާ ގޮސް ނާޔާގެ އަތުގައި ހިފާ ނެގިއެވެ. އެއާއެކު ބާރަށް ރޮވުނު ނާޔާ، ނަޒްހާ ގައިގައި ބައްދައިގަތެވެ.\n“ނާއިލް، އިހަށް ރުޅި މަޑުކޮށްބަލަ!” ނާއިލްގެ ކޮނޑުގައި އަތް ޖައްސާލަމުން އެހެން ބުނީ ނަވާފްއެވެ.\n“ރުޅި މަޑެއް ނުވާނެ. ދޮންބެއަށް އެނގޭތަ؟ ނާޔާ އުޅެނީ ޔާނިއުއާ ރައްޓެހި ވެގެން. ދެންމެ އަހަރެން ދިޔަ އިރު…” އެ ހިސާބަށް ބުނެފައި ނާއިލް ހުއްޓާލިއެވެ.\nނޫރާއާ އަދީމްގެ ފަހަތުން ސިޑިން ފޭބި ޔާނިއު އިސް ޖަހައިގެން ހުއްޓެވެ.\nއެ ވާހަކައިން ސިހުނީ ނަވާފްއާ ޝާލިޔާއާ ނަރީމާއެވެ. އެހެން މީހުންނަށް އެއީ އާ ޚަބަރެއް ނޫނެވެ.\n“ތުއްތުބޭ. މައްސަލައެއްތަ އަހަރެން ޔާނިއުއާ ރައްޓެހި ވުން އެއީ؟” ނަޒްހާގެ ކޮނޑުން ބޯ ހިއްލާލާފައި ނާޔާ އަހާލިއެވެ.\n“އާނ، މައްސަލައެއް އެއީ. ނާޔާއަށް ނޭނގުނަސް އަހަންނަށް އެނގޭ އެއީ މައްސަލައެއް ކަން. އެއީ ކޮން ކަހަލަ ބައެއް ކަން އަހަންނަށް އެނގޭތީ މި ބުނަނީ” ނާއިލް ބުންޏެވެ.\nއެ ވަގުތު ނައިހާއަށް ނޭވާ ހިފަހައްޓާލެވުނެވެ. އެންމެންގެ ކުރިމަތީ ހުރިހާ ވާހަކައެއް ނާއިލް ބުނެފާނެ ހެން ހީވެ ނައިހާ ބޭނުން ވީ ނާއިލް ހުއްޓުވާށެވެ.\n“ތުއްތުބޭ…” ނާއިލްއާ ދިމާއަށް ފިޔަވަޅެއް އަޅާލަމުން ނައިހާ ގޮވާލިއެވެ.\n“ހެޔޮ ނައި! މިހާރު މާ މައްޗަށް މި ދަނީ. ދެން ނުބުނެ ނުހުރެވޭނެ. މިހާރު އެންމެންނަށް އެނގެން ވެއްޖެ” ނާއިލް ބުންޏެވެ.\nނޫރާއަށް އަނގަމަތީ އަތް އަޅާލެވުނެވެ. ހުރިހާ ކަމެއް ނާއިލްއަށް އެނގޭކަން ވިސްނުމުންނެވެ. އަދީމްއާ ދިމާއަށް ބަލާލެވުނީ، ނޫރާ ނުބުނެ ހުއްޓާ އެހެން މީހެއްގެ ފަރާތުން އަދީމްއަށް އެ ކަން އެނގިދާނެތީއެވެ.\n“މަންމައަށް އެނގޭތަ ނައިހާ އެންމެ ފަހުން ޔަޒާން ކައިރިން ވަރިއަށް އެދުނީ ކީއްވެގެން ކަން؟ އެއީ ކިހާ ވަރެއްގެ މީހެއް ކަން؟ އެ ޔަޒާން އުޅުނީ ނޫރާގެ ފަހަތުން” ނާއިލް ބުނެލިއެވެ.\nއެއާއެކު މުޅި ތަން އެކީ ހިމޭން ވެގެން ދިޔައެވެ. ޔާނިއުއަށް ނާއިލްއާ ދިމާއަށް ބަލާލެވުނީ އެ އިވުނު އަޑާ މެދު ޝައްކުވެ ހުރެއެވެ.\nނާއިލް އެހެން ބުނުމާ އެކު ނައިހާ އިސް ޖަހާލިއެވެ.\n“ނުވާނެ އެހެންނެއް!” ނަރީމާއަށް ބުނެވުނެވެ.\n“މަންމައަށް ގަބޫލު ނުކުރެވެންޏާ އަހާބަލަ ނައިހާ ކައިރީ. ނޫނީ ނޫރާ ކައިރީ އަހާބަލަ. އެހާ ގޮތް ކުޑަ މީހެއް އެ ޔަޒާން އަކީ. އެ ވަރުގެ ބައެއްގެ ތެރެއަށް ވަންނަން އަނެއްކާ މި ނާޔާ މި އުޅެނީ” އަދިވެސް ރުޅި މަޑު ނުވެ ހުރި ނާއިލްއަށް ނާޔާއާ ދިމާއަށް ފިޔަވަޅެއް އަޅާލެވުނެވެ.\n“ނައިހާ، ތެދެއްތަ އެއީ؟” ނަރީމާ ނައިހާއަށް ބަލާލަމުން އެހިއެވެ.\nނައިހާ އެއްޗެއް ނުބުނެ ހުއްޓެވެ.\n“އަހަރެން ސުވާލެއް އެބަ ކުރަމޭ ނައިހާއާ. ޖަވާބު ދީބަލަ” ނައިހާ ކައިރިއަށް ގޮސް ނައިހާގެ ދަތްދޮޅީގައި ހިފާ އުފުލާލަމުން ނަރީމާ ބުންޏެވެ.\nދެންވެސް ނައިހާ ޖަވާބެއް ނުދިނެވެ.\n“ނޫރާ ބުނެބަލަ” ނަރީމާ ނޫރާއާ ދިމާއަށް އެނބުރުނެވެ.\nއިސްޖަހައިގެން ހުރި ނޫރާ އެހެން ހުރެފައި ބޯ ޖަހާލިއެވެ.\nއަދީމްއަށް އެ ވަގުތު ނޫރާއާ ދިމާއަށް ބަލާލެވުނީ ގަބޫލު ނުކުރެވިފައެވެ. އެ ވަރުގެ ކަމެއް ހިނގާ ދިޔަ އިރު ނޫރާ އަދީމް ގާތު އެއްވެސް އެއްޗެއް ނުބުނެއެވެ. އެއާއެކު އަދީމް ހަނދާން ވީ ކޮލެޖް ކައިރިން ޔަޒާންގެ މޫނުގައި ނޫރާ ޖެހި ދުވަހެވެ. ޔަޒާން ނޫރާގެ ފަހަތުން އުޅުނު ނަމަވެސް ނޫރާ ޔަޒާންއާ މެދު އެ ފަދަ ގޮތަކަށް ނުދެކޭ ކަން އަދީމްއަށް ޔަގީން ވެއެވެ. ޝައްކެއް ވީ ނަމަވެސް އެ ދުވަހު ފެނުނު މަންޒަރުން އެ ޝައްކު ފިލީހެވެ. ނަމަވެސް އަދީމްއަށް ބަލައިނުގަނެވުނު ކަމަކީ ނޫރާ އެ ވާހަކަތައް އަދީމްއާ ހިއްސާ ނުކުރިކަމެވެ.\n“ނާއިލްއަށް އެނގުނީ ކިހިނެއް؟” ނަރީމާ އަހާލިއެވެ.\n“އަހަންނަށް އެނގުނީ އަނުމްއަށް ނަން ކީ ދުވަހުގެ ރޭ” ނާއިލް ބުންޏެވެ.\n“ތި ވަރުގެ ކަމެއް ވިއްޔާ ނަޒްހާއާ ނާޔާއަށްވެސް ނޭނގިއެއް ނޯންނާނެ. ބުނެބަލަ، އެނގޭ ދޯ؟” ނަރީމާ އަހާލިއެވެ.\nނަޒްހާއާ ނާޔާ ބޯ ޖަހާލިއެވެ.\n“އެކަން އެނގި ހުރެ ނާޔާ ޔާނިއުއާ ރައްޓެހިވީ އިރަކު ނޭނގޭތަ އެއީ ކޮން ކަހަލަ ބައެއް ކަމެއް؟ އެއްބަނޑު އެއްބަފާ ދައްތަގެ ދިރުއުޅުން ހަލާކު ކޮށްލާފަ، އަނެއް ދައްތައާ ދިމާކޮށްލާފަ ހުރި މީހެއް އެ ޔަޒާން އެއީ. އެ ވަރުގެ މީހެއްގެ ކޮއްކޮ ނޫން މީހަކު ނާޔާއަށް ނުފެނުނީތަ ރައްޓެހި ވާން؟” ނާޔާގެ ކުރިމައްޗަށް އައިސް ހުއްޓެމުން ނާއިލް އެހިއެވެ.\n“އެކަމަކާ ޔާނިއުއަކާ ކޮން ކަމެއް؟ އެކަކަށްވެސް އެކަމާ ޔާނިއުއާ ދިމާއަކަށް އެއްޗެއް ނުބުނެވޭނެ. ތުއްތުބޭވެސް އެކަމާ ޔާނިއުއާ ދިމާއަށް އެއްޗެހި ކިޔާކަށް ނުޖެހޭ” އިސް އުފުލާ ނާއިލްއާ ދިމާއަށް ބަލާލަމުން ނާޔާ ބުންޏެވެ.\nނާއިލް އަތް ހިއްލާލަމުން ނާޔާގެ ކޯމަތީ ޖެހިއެވެ.\n“ނާޔާއަށް އަނިޔާ ނުކުރިޔަސް، ވާހަކަ ދައްކައިގެން މި ކަން ހައްލު ކުރެވިދާނެ” ނާއިލް ނާޔާ ގައިގައި ޖެހުމުން، އެ ވަގުތާ ހަމައަށް ހިމޭނުން ހުރި ޔާނިއުއަށް ބުނެވުނެވެ.\n“ޔާނިއުއާ ބެހޭ ކަމެއް ނޫން މިކީ” ނާއިލް ބުންޏެވެ.\n“އަހަންނާ ނާޔާގެ ވާހަކަ ދޯ މިތާ މި ދެކެވެނީ؟ އެހެން ވީމަ އަހަންނާވެސް އެބަ ބެހޭ. އަހަންނާ ހެދި ނާޔާއަށް އެއްވެސް އަނިޔާއެއް ވާކަށް ބޭނުމެއް ނޫން. ދޮންބެ ނޫރާގެ ފަހަތުން އުޅުނު ކަމެއް އަހަންނަކަށް ނޭނގެ. ދޮންބެ ކަންތައް ކުރީ ރަނގަޅަކަށް ނޫން ކަމަށް އަހަރެންވެސް އެއްބަސް ވަން. އެކަމަކުވެސް ދޮންބެ ކުރި ކަމެއްގަ އަހަރެންގެ ކުށަކީ ކޮބާ؟\nއަހަރެން ވަރަށް ލޯބިވޭ ނާޔާ ދެކެ. އެކަމަކު ނާޔާގެ އާއިލާއާ ދެކޮޅަށް މި ގުޅުން ކުރިއަށް ގެންދާކަށް ނެތިން. އަހަންނާ ހެދި ނާޔާގެ އާއިލާއާ ނާޔާގެ މެދުގަ މައްސަލައެއް ޖެހޭކަށް ބޭނުމެއް ނޫން. ދެން ހަދާނެ ގޮތެއް އެނގޭނީ ނާޔާއަށާ ނާޔާގެ އާއިލާއަށް” އެ ވަރަށް ބުނެފައި، ނާޔާއާ ދިމާއަށް ބަލާލާފައި ޔާނިއު އެ ގެއިން ނިކުތެވެ.\n“ނާޔާ ދެން ޔާނިއުއާ ވާހަކަ ދެއްކި ކަން އެނގިއްޖެއްޔާ ދެވަނަ ދުވަހަކު ވާހަކަ ނުދެއްކޭ ވަރު ކުރާނަން ދެ މީހުންނަށްވެސް. ނާޔާ އެކަން ހަނދާން ކުރާތި!” ނާޔާއާ ދިމާއަށް އިނގިލި ދިއްކޮށްލަމުން އެހެން ބުނެފައި ނާއިލް ދުވެފައި ސިޑިން އެރިއެވެ.\nނާއިލްގެ ފަހަތުން ލައިލާވެސް ދިޔައެވެ. ނާޔާއާ ހަމަ ވުމުން މަޑުކޮށްނުލާ ނާޔާގެ އަތުގައި ލައިލާ ހިފާލިއެވެ.\n“މަންމާ، ކޮންމެ ގޮތެއް ހަދާފަ ވިޔަސް ޔާނިއު މި ގެޔަށް އައުން މަނާ ކުރޭ. އެހެން ނޫނީ ނާއިލް ކޮންމެ ކަމެއްވެސް ކޮށްފާނެ” ތަނުގައި އޮތް ހިމޭން ކަން ނަގާލަމުން އެހެން ބުނީ ނަވާފްއެވެ.\n“ޔަޒާން ކުރި ކަމަކުން ކީއްވެތް އެންމެން ޔާނިއު ކުށްވެރި ކުރަނީ؟ މި ހުރިހާ ކަމެއްގަ ޔާނިއުގެ ކުށެއް ކޮބާތަ؟ ކީއްވެ އޭނަ މި ގެޔަށް އައުން މަނާ ކުރަން ވީ؟ ކީއްވެ ނާޔާއަށް އޭނަޔާ ވާހަކަ ނުދެއްކެންވީ؟” އެ އިންސާފެއް ނެތް ނިންމުން ގަބޫލު ނުކުރެވިފައި ނައިހާ އެހިއެވެ.\n“ނާޔާއާ އެއްކޮޅަށް ވަކާލާތު ނުކުރިޔަސް ހެޔޮ. ނާޔާ، ކޮޓަރިއަށް ދޭ” ކަންތައް ވީ ގޮތުން ރުޅި އައިސްފައި ހުރި ނަރީމާ ބުންޏެވެ.\nއެއާއެކު ނާޔާ ރޮމުން ދުވެފައި މައްޗަށް އެރިއެވެ.\n“ތެދެއް މަންމާ. ޔަޒާން ކުރި ކަމެއްގެ އަދަބު ކީއްވެ ނާޔާއާ ޔާނިއުއަށް ދޭންވީ؟” މަޑުން ނުހުރެވިގެން ނަޒްހާ އެ ވަގުތު އެހިއެވެ.\n“މި ރެއަކު ތި ވާހަކަތައް ދައްކާކަށް ބޭނުމެއް ނޫން. ނަޒްހާއާ ނައިހާއަކަށް ނޫން ނާޔާގެ ކަންތައް ނިންމަން ޖެހޭ ގޮތް އެނގޭނީ. އަހަރުމެންނަށް ނާންގާ، އަހަރުމެންގެ ލަފާ ނާހާ ކަންތައް ކުރީމަ ވާ ގޮތް ނައިހާއަށް އެނގިފަ އޮންނާނީ. އެވަރު ނުވިސްނިގެން ދެން ތިބި މީހުން މި އުޅެނީ” ނަރީމާ ހިތްހަމަ ނުޖެހިފައި ހުރި ވަރުން ބުންޏެވެ.\nHi all. Miothy part 14. Hope rythi vaane kamah. Plz leaveacomment after reading ingey. Part 15 on Sunday. ❤❤\nVhara sali mi baa ves☺😃\nWow😍😍😍varah reethi mi part vx❤❤❤yaaniu and naayaa ah evee haadha dhera gothekey dhw..\nWaiting for next part🌸🌸\nVarah reethi mi part vx….whn nxt waiting….\nAlhyy ehn hadhaakah nuvaane nun ….. anyways story varah reethi 😘😘😘😘 curiously waiting for the next part 😉😊😊😊😊 lysm 😘😘😘😘❤❤❤❤❤\nStory v v v reethi….. Nd speechless vejjeh …….. Waiting4nxt part\nWow…….. Varah reethi mi part vx……….. When next part………\nMaasha Allah Hama habeys..💯💯💯💯💯💯💯….. Waiting fr nxt..😀😀😀😀😀…. part LYSM marsha sissy….💖💖💖💖…\nVarah❤❤❤ varah❤❤ varah ❤❤❤reethi❤❤❤maa sha Allah ❤❤❤curiously ❤waiting for ❤❤the ❤❤❤next❤❤ part.❤❤❤


BPL: West Ham In Arsenal Balikoffi, Gadha4Ge Ummeedhah Huraheh - Vaguthu\nވެސްޓްހަމްއިން އާސެނަލް ބަލިކޮށްފި، ގަދަ ހަތަރެއްގެ އުންމީދަށް ހުރަހެއް\nއިނގިރޭސި ޕްރިމިއާ ލީގުގައި މިރޭ ވެސްޓްހަމް އަތުން އާސެނަލް ބަލިވެއްޖެއެވެ.\nވެސްޓްހަމް ޔުނައިޓެޑްގެ ދަނޑުގައި މިރޭ ކުޅުނު މެޗުން އާސެނަލް ބަލިވީ 1-0ގެ ނަތީޖާއަކުންނެވެ. މެޗުން ބަލިވެ އާސެނަލް އޮތީ ފަސްވަނައިގައެވެ. އެޓީމަށް 22 މެޗުން ލިބެނީ 41 ޕޮއިންޓެވެ. ހަތަރުވަނައިގައި އޮތް ޗެލްސީއަށް 22 މެޗުން 47 ޕޮއިންޓް ލިބިފައިވާ އިރު، އެޓީމުން މިރޭ ކުޅޭ މެޗުގައި ނިއުކާސަލް ބަލިކޮށްފި ނަމަ، އާސެނަލްއާ ނުވަ ޕޮއިންޓްގެ ފަރަގެއް އޮންނާނެއެވެ.\nމިރޭގެ މެޗުގެ ތަރިއަކަށްވީ ވެސްޓްހަމްއަށް ކުޅެމުން އަންނަ އަޔަލޭންޑްގެ 19 އަހަރު ފޯވަޑެވެ. މިރޭގެ މެޗުގެ ހަމައެކަނި ގޯލް އޭނާ ޖެހި އިރު، އެއީ އޭނާ ލީގުގައި ޖެހި ފުރަތަމަ ގޯލެވެ. އެ ގޯލަށް ފުރުސަތު ތަނަވަސްކޮށްދިނީ މި ހިނގާ ޓްރާންފާ ސީޒަންގައި އެޓީމާ ގުޅުނު ސާމިރް ނަސްރީއެވެ.\nނަސްރީ އެންމެފަހުން 2016 ވަނަ އަހަރު ސިޓީއަށް ކުޅުނު ފަހުން ލަލީގާ އަދި އިޓާލިއަން ސެރެއާ އޭގައިވެސް ކުޅުނެވެ. އޭގެ ކުރިން އޭނާ ވަނީ އާސެނަލަށްވެސް ކުޅެފައެވެ.\nމެޗުގެ ދެވަނަ ހާފްގެ ކުރީކޮޅުގައި ރައިސްގެ ގޯލް ފެނުނު އިރު، ފުރަތަމަ ހާފްގައި އާސެނަލުން ތަފާތު މޮޅު ކުޅުމެއް ދެއްކިއެވެ. އެލެކްސެންޑްރާ ލަކަޒޭޓްގެ ދެ ހަމަލާއެއް ލޫކާސް ފަބިއާސްކީ ސޭވް ކުރި އިރު، މިރޭގެ މެޗަކީ ލީގުގެ ފުރަތަމަ މެޗަށްފަހު އާސެނަލަށް ގޯލެއް ނުޖެހި ނިންމާލަން ޖެހުނު ފުރަތަމަ މެޗެވެ.\nމިރޭގެ މެޗުން މޮޅުވެ، ވެސްޓްހަމްއިން ތާވަލުގެ އަށްވަނައަށް ޖެހިލާފައިވާ އިރު، މެޗުގައި އެޓީމުގެ އެޓޭކިން ކުޅުންތެރިންނަށް އިތުރު ހަމަލާތައްވެސް ލިބުނެވެ. އަރްނޯޓޮވިޗާއި، ފިލީޕޭ އެންޑަސަން އަދި ސާމިރު ނަސްރީވެސް ވަނީ ގޯލަށް ނުރައްކާ ކޮށްފައެވެ.


Nicole Kidman aai Keith Urban3vana dhariyaku libenee | Mihaaru\nނިކޯލް ކިޑްމަން އާއި ކީތު އާބަން އަށް ތިން ވަނަ ދަރިއަކު ލިބެނީ\n20 އޯގަސްޓް 2019 - 08:143comments\nހޮލީވުޑްގެ މަޝްހޫރު ބަތަލާ ނިކޯލް ކިޑްމަން އާއި ލަވަކިޔުންތެރިޔާ ކީތު އާބަން އަށް ތިން ވަނަ ދަރިއަކު ލިބެން އުޅޭ ކަމަށް މީޑިއާތަކުން ބުނެފި އެވެ.\nއޮސްކާ އެވޯޑް ވެސް ހާސިލުކޮށްފައިވާ 52 އަހަރުގެ ބަތަލާ ބަލިވެއިން ވާހަކަ ދެކެވެން ފެށީ އޭނާ އިންސްޓަގްރާމްގައި ހިއްސާކުރި ފޮޓޯއަކާ ގުޅިގެންނެވެ. އޭގައި ނިކޯލް ފެންނަނީ އިމާރާތެއްގެ ބެލްކަނީގައި، ބަނޑުގައި ހިފަހައްޓާލައިގެން ކޮޅަށް ހުއްޓަ އެވެ. މި ޕޯސްޓް ގިނަ މީޑިއާތަކާއި ފޭނުން ވެސް މާނަކުރީ އޭނާ އިނީ ބަލިވެ ކަމަށެވެ.\nނަމަވެސް އެކަމާ ބެހޭ ގޮތުން ނިކޯލް އާއި ކީތު ވެސް އެއްވެސް ވާހަކައެއް ނުދައްކަ އެވެ. ދެހާސް ހައެއްގައި ކައިވެނިކުރި މި ދެ ތަރިންގެ މިހާރު ވެސް ދެ އަންހެން ކުދިން އެބަ ތިއްބެވެ. އެއީ ސަންޑޭ ރޯޒް ކިޑްމަން އާބަން، 11، އާއި ފެއިތު މާގްރެޓް ކިޑްމަން، 8، އެވެ.\nކުރިން އެކްޓަރު ޓޮމް ކްރޫޒާ ވެސް ކައިވެނި ކުރި ނިކޯލްގެ އެޑޮޕްޓްކޮށްފައިވާ ދެ ކުދިން ވެސް ތިބެ އެވެ. އެއީ އީޒަބެލް ޖޭން ކްރޫޒް، 28، އާއި ކޮނާ ކްރޫޒް، 24، އެވެ. ކްރޫޒާއި ކިޑްމަން 1990 ގައި ކުރި ކައިވެނި ރޫޅުނީ 2001 ގަ އެވެ.


ދިވެހި ބަހުން ހިތްގައިމު މޮބައިލް އެޕެއް - ޤުރުއާންއެމްވީ - Tech News Maldives\nޝުޖާޢަތު ރަޝީދު • 11 މޭ 2022\nދިވެހިންގެ އުފެއްދުމުގެ ގޮތުގައި މިހާރު މޮބައިލް ސްޓޯރުތަކުގައި ތަފާތު ވައްތަރުގެ މޮބައިލް އެޕް އެބަހުއްޓެވެ. މީގެ ތެރޭގައި ގޭމްތަކާއި، އުނގެނުމަށް ބޭނުންކުރާ މޮބައިލްއެޕާއި، ވާހަކަ އެޕާއި، ދީނާއި ގުޅުންހުރި އެޕްތައްވެސް އެބަހުއްޓެވެ.\nމިއަހަރުގެ ރޯދަމަސް އަހަރުމެންނާއި އަލްވަދާޢު ކީނަމަވެސް، މި ރޯދަމަހުގައި ފާހަގަ ކުރެވުނު މޮބައިލް އެޕެއް ރިވިއުކޮށް ހިއްސާ ކޮށްލާނަމަވެ.\nޤުރުއާން އެމްވީގެ ނަމުން ނަންދެވި ނެރެފައިވާ މި އެޕަކީ ޤުރުއާން ކިޔެވުމަށް ވަރަށް ބޮޑު އެހީއެއް ލިބިގަނެވޭނެ އެޕެއްކަން ޔަޤީނެވެ.\nޤުރުއާންއެމްވީ މޮބައިލް އެޕަކީ 2014 ވަނަ އަހަރު ހަމަ އެކަނި އެންޑްރޮއިޑަށް ނެރެވުނު އެޕެކެވެ. މިއީ މި އެޕް ހެދި ޑެވެލޮޕަރ ނިހާޒު އަލީ އޭނާގެ ބޭބެއެއްގެ އެހީގައި މަސައްކަތްކޮށް ނެރުނު އެޕެކެވެ.\nއޭނާގެ މަޤްސަދަކަށް ވީ ދޮށީ އުމުރު މީހުންނާއި، ދިވެހި ބަހުން ޤުރުއާނުގެ ތަރުޖަމާ ކިޔުމަށް ބޭނުންވާ މީހުންނަށް ފަސޭހަ ކުރުމަށް އެޕެއް ނެރުމެވެ.\nޤުރުއާންއެމްވީ އެޕްގައި ހިމަނާފައިވާ ޤުރުއާނުގެ ދިވެހި ތަރުޖަމާއަކީ ރައީސް އޮފީހުން ރަސްމީކޮށް ނެރެފައިވާ ޓްރާންސްލޭޝަންއެވެ. ހަމައެކަނި ތަފާތަކަށް މި އެޕުގައި ފެނިގެންދާނީ މި އެޕުގައި ޤުރުއާން ދިވެހި ތަރުޖަމާގައި އަރަބި ބަސްތަކުގެ ބަދަލުގައި ގިނަ ބަސްތައް ހުރީ ދިވެހި ބަހަށް ބަދަލު ކުރެވިފައެވެ.\nމިއީ މި މޮބައިލް އެޕްގައި ބަސްތައް ހޯދުމަށް ސާޗް ފަންކްޝަން އެންމެ އެދެވިގެންވާ ގޮތަކަށް ބޭނުން ކުރަން ފަސޭހައަކަށް ހެދިފައިވާ ގޮތެކެވެ.\nއެޕްގައި ދައްކާފައިވާ ޤުރުއާން ލިޔުމަކީ ކިންގް ފަހުދު ޤުރުއާން ޕްރިންޓިން ކޮމްޕްލެކްސް (ކޭ.އެފް.ކިއު.ޕީ.ސީ) ޑެވެލޮޕާ ރިސޯސަސްއިން ނެގިފައިވާ ލިޔުމެކެވެ.\nޤުރުއާންއެމްވީ އެޕް އިންސްޓޯލްކޮށް ބަލާލުމުން ވަރަށް ގިނަ ކަންތައްތައް ފާހަގަވެގެން ދިޔައެވެ.\nމި އެޕްގައި އެކުލަވާފައިވާ ސްކްރީންތައް ވަރަށް މަދުވުމުން މޮބައިލް އެޕެއް ބޭނުން ކުރުމުގެ ފަސޭހަ އެވެ.\nފުރަތަމަ ބައި ނުވަތަ ސްކްރީނަކީ "އަރުޝީފު" އެވެ. މިއީ އެޕް ފުރަތަމަ ހުޅުވާލެވޭ އިރު ފެންނަން އިންނަ ސްކްރީނެވެ. މިބައިގައި ފެންނަން އިންނަނީ އެންމެ ފަހުން ކިޔެވި އާޔަތެވެ.\nއަލަށް އެޕް އިންސްޓޯލްކޮށް ހުޅުވާއިރު މި ސްކްރީނުން ފެނިގެންދަނީ ޤުރުއާންއެމްވީ އެޕަށް އެންމެ ފަހުން ގެނެސްފައިވާ ބަދަލުތަކުގެ ކުރު ޚުލާސާއެކެވެ.\nދެވަނަ މެނޫގައި އެކުލަވާފައިވަނީ ފިހުރިސްތާއީ ޤުރުއާނުގެ ޖުރުއުއެވެ. މިބައިގައި ފޮތްތަކާއި ހިޒްބުތަކާއި ރުބުއުތައް ހިމެނޭ ތަފްސީލު ފިހުރިސްތެއް ބަލާލުމަށް ފަސޭހަކަމާއެކީ ސްކްރޯލް ކޮށްލެވެއެވެ. އަދި ކިޔަވަން ބޭނުންވާ ސޫރަތަށް ޓެޕްކޮށްލުމުން ހުޅުވެއެވެ.\nސޫރަތް ކިޔަވަމުންދާ ސްކްރީނަކީ ފޮތެއް ފަދައިން އެއް ގަނޑުން އަނެއް ގަނޑަށް އެއްލައި ބަދަލު ކުރެވޭ ގޮތަށް ޑިޒައިންކޮށްފައިވާ ސްކްރީނެކެވެ.\nހަމަ މި ސްކްރީނުގައި އިތުރު ބަޓަންތަކެއް ލެވިފައިވެއެވެ. މިބަޓަންތަކުގެ އެހީގައި އަކުރު ނުވަތަ ފޮންޓުގެ ކުޑަ ބޮޑުމިން ބަދަލު ކޮށްލެވެއެވެ. ފޮންޓް ސައިޒް ބަދަލުކުރާ މިފީޗާގެ ފަސޭހަކަން ފާހަގަވަނީ ބޭނުންވާ ސައިޒް ޓައިޕް ކުރަން ނުޖެހި މިބަޓަންއަށް ފިތާލުމުން އަކުރުތައް ބޮޑުވެ، ކުޑަވާތީވެއެވެ.\nސޫރަތް ކިޔެވުމަށް ބަލާ ސްކްރީނުގައި ހަމައެކަން މުސްހަފްގައި ހުންނަ ގޮތަށް އަރަބިން ކިޔާލެވެއެވެ. ބޭނުންނަމަ ކަނާތް ފަޅީގައި އިންނަ ބަޓަންއަށް ފިތާލުމަށްފަހު ޤުރުއާނުގެ މާނަޔާއި އެކީ ކިޔަވާލެވެއެވެ.\nނައިޓްމޯޑް ނުވަތަ ސްކްރީން އަނދިރިކޮށް ކިޔާލުމަށްވެސް ސޫރަތް ކިޔަވާ ސްކްރީނުގައި ބަޓަންއެއް ލެވިފައިވެއެވެ. އެންމެ ވައަތް ފަޅިއަށް މިސްކްރީނުގައި ދެން އިންނަނީ ފިހުރިސްތައް އަނބުރާ ދިޔުމަށް ބޭނުންކުރާ "ބެކް" ބަޓަންއެވެ.\nސޫރަތްތަށް ކިޔަވާ ސްކްރީނުގައި ހުރުމަށްފަހު ނައިޓްމޯޑަށް ލައިފިނަމަ މުޅި މޮބައިލް އެޕް އެއްކޮށް ނައިޓްމޯޑަށް ބަދަލުވާކަން ފާހަގަކުރެވުނެވެ.\nދެން މިއެޕުގައި އެކުލަވާފައިވާ ފާހަގަ ކުރެވޭ ފީޗާއަކީ އެކި މަޢުލޫމާތު ހޯދުމަށް ލެވިފައިވާ ސްކްރީނެވެ. މިސްކްރީނުގައި ތަރުޖަމާއިން ނުވަތަ ޤުރުއާނުން ހޯދަން ބޭނުންވާ ލަފްޒެއް ޖަހާލުމަށްފަހު އާޔަތްތައް ހޯދާލެވެއެވެ.\nމިސާޗް ބަޓަންގައި ލިޔުމަށް ބައްޓަން ކުރެވިފައިވާ ގޮޅީގައި ލިޔެވެނީ ދިވެހި ކީބޯޑު ބޭނުންކޮށްގެންނެވެ. އޮޓޯއިން އިނގިރޭސި ކީބޯޑުގެ އެހީގައި ލިޔެވޭ ތަކެތި ދިވެއްސައް ބަދަލުވާ ގޮތަށް ފަރުމާކޮށްފައިވާ ގޮޅިއެއް ނޫންކަން ފާހަގަ ކުރެވުނެވެ.\nމިއެޕުގައި އާޔަތްތަކަން ވަކިން ކްލިކް ކޮށްލުމުން ތަފާތު ބަޓަންތަކެއް ދައްކައެވެ. އެއީ އާޔަތެއް އެހެން މީހަކާ ހިއްސާ ކުރުމަށް، އާޔަތް ބުކްމާކް ކުރުމަށް، އާޔަތުގެ ކިޔެވުން އަޑުއަހާލުމަށް ނުވަތަ އާޔަތާ ގުޅޭ އަމިއްލަ ނޯޓެއް ލިޔެލުމަށް އެކުލެވިފައިވާ އިތުރު ބަޓަންތަކެކެވެ.\nނޯޓު ލިޔާ ސްކްރީނުގައި އަމިއްލަ ޓެގްވެސް ހަދައި ސޭވް ކޮށްލެވެއެވެ. މިޓެގަކީ ފަހުން އަމިއްލައަށް ހޯދުމަށް ފަސޭހައަކަށް ބޭނުން ކޮށްލެވޭނެ ފަދަ އެއްޗެކެވެ.\nމިއީ ވަރަށް ފަސޭހަވެގެންދާނެ ބަޓަންތަކެއްކަން ހާމަވިއެވެ. ބުކްމާކް ކުރާ އާޔަތް ދައްކާލަނީ ފުރަތަމަ ސްކްރީން (އަރުޝީފުން) ނެވެ.\nއާޔަތް އަޑު އަހާލުމަށް ކްލިކް ކުރުމުން ޑީފޯލްޓްކޮށް ޤާރީއެއްގެ އަޑުން ކިޔަވާ އަޑު އިވެން ފަށައެވެ. އަދި ކިޔަވާ ޤާރީގެ އަޑު ބަދަލުކުރުމަށް ބޭނުންވާނަމަ ޤާރީގެ ނަމަށް ކްލިކް ކުރުމުން ލިސްޓެއް ދައްކާލައެވެ. މިތަނުން ބޭނުންވާ ޤާރީއެއް އިހްތިޔާރު ކުރެވެއެވެ.\nއާޔަތެއްގެ ފޮޓޯ ހިއްސާ ކުރުމަށް ފިތާލައިފިނަމަ، ފޮންޓުގެ ކުލަޔާއި ފޮޓޯގެ ބެކްގްރައުންޑް ކުލަވެސް އަމިއްލައަށް ބޭނުންވާ ކުލައަކަށް ބަދަލުކޮށްލެވެއެވެ. ހަމަ މިސްކްރީނުން ތަރުޖަމާ އެކަނި، އާޔަތް އެކަނި ނުވަތަ ތަރުޖަމާއާއި އާޔަތް ހިއްސާ ކުރުމަށްވެސް އިހްތިޔާރު ކުރެވެއެވެ.\nޝެއާ ބަޓަންއަށް ފިތާލުމުން ބޭނުންވާ އެޕަކަށް ހިއްސާ ކުރުމަށް އަހާލައެވެ. މިގޮތް ބޭނުން ނުވާނަމަ، ވަގުތުން އިންސްޓަގްރާމް ސްޓޯރީއަށްވެސް އާޔަތް ތަރުޖަމާއާއި އެކީވެސް ހިއްސާ ކުރެވެއެވެ.\nމިއެޕްގެ ފީޗާސްތަކަކީ އެހެން މިފަދަ ދިވެހި އެޕްތަކާއި ވަރަށް ތަފާތު ފަސޭހަ އެޕެއްކަން ފާހަގަވެގެން ދިޔައެވެ.\nއެންމެ ކަމުދިޔައީ މާ ގިނަ ބަޓަންތަކެއް އެއް ސްކްރީނަކުން ފެންނަން ނުހުރެ، އާޔަތްތަކަށް ފިތާލުމުން ނުވަތަ ސްކްރީން ބަދަލުކޮށް މެނޫ އައިޓަމްތައް ނަގާލުމުން އިތުރު ކަންތައްތައް ކުރެވެން ހުންނާތީވެއެވެ. މިއީ ވަރަށް ޔޫޒާ އިންޓަރެކްޓިވް ޑިޒައިނެކެވެ.\nޤުރުއާންއެމްވީ އެޕްގެ ކުރިމަގާއި ބެހޭ ގޮތުން ސުވާލުކުރުމުން ނިހާޒް ބުނީ މި އެޕަކީ އެކި އުމުރުފުރާގެ ދިވެހިން ޤުރުއާން ކިޔަވައި، ތަރުޖަމާ ބަލައި އިތުރަށް ދަސްކުރުމަށް ފަސޭހަ ކުރުމަށްޓަކައި އުފެއްދުނު އެޕެއް ކަމުގައެވެ. އަދި ކުރިއަތް އޮތް ދުވަސްތަކުގައިވެސް އޭނާގެ އުއްމީދަކީ މިބޭނުމުގައި ވީހާވެސް ގިނަ މީހުން މި އެޕް ބޭނުން ކުރުމެވެ.\n✨ Takealook at the new features of the update! ✨\n🎉 Download now on Google Play & App Store:\nGoogle Play:https://t.co/ZWoq8CxZEC pic.twitter.com/MFwFRajWwX\n— QuranMV (@QuranMV) May 5, 2022\nޤުރުއާންއެމްވީ މޮބައިލް އެޕްގެ މެނޫ އައިޓަމްތަކާއި މުޅި ޔޫސާ އިންޓަފޭސް ލޭބަލް ކުރެވިފައިވާނީ ދިވެހި ބަހުންނެވެ. މިއީ ހާއްސަކޮށް ދޮށީ އުމުރުގެ މީހުންނަށް މޮބައިލް އެޕް ނެވިގޭޓް ކުރުމަށް ތައްޔާރު ކުރެވިފައިވާ ގޮތެކެވެ.\nޤުރުއާންއެމްވީ މޮބައިލް އެޕް އެއްކޮށް ތައްޔާރުކޮށް ނެރުމަށް ގާތްގަނޑަކަށް 45 ދުވަސް ހޭދަވެ، ގިނަ މަސައްކަތް ކުރެވިފައިވަނީ މިއަހަރުގެ ރަމަޟާން މަހު ކަމުގައިވެސް އޭނާ ހާމަ ކުރިއެވެ.\nޤުރުއާންއެމްވީ މޮބައިލް އެޕް މިހާރު ގޫގަލް ޕްލޭ ސްޓޯރުންނާއި، އެޕަލް ސްޓޯރުން ހިލޭ ޑައުންލޯޑް ކުރެވޭނެއެވެ.


Dhuniyeyge emme molhu midfieldarakee De Bruyne: Guardiola | Mihaaru\nދުނިޔޭގެ އެންމެ މޮޅު މިޑްފީލްޑަރަކީ ޑިބްރޭނާ: ގާޑިއޯލާ\n11 ސެޕްޓެމްބަރ 2020 - 10:41\nމެންޗެސްޓާ (ސެޕްޓެމްބަރު 11) - މުޅި ދުނިޔެ އަށް ބެލިކަމުގައި ވިޔަސް މި ވަގުތު ހުރި އެންމެ މޮޅު މިޑްފީލްޑަރަކީ މެންޗެސްޓާ ސިޓީގެ ކެވިން ޑިބްރޭނާ ކަމަށް އެ ޓީމުގެ ކޯޗު ޕެޕް ގާޑިއޯލާ ބުނެފި އެވެ.\nމިދިޔަ ސީޒަނުގައި 13 ގޯލުގައި ޖަހައި ޑިބްރޭނާ ވަނީ 20 ގޯލު ޖަހަން ފުރުސަތު ތަނަވަސްކޮށްދީފަ އެވެ. ޕްރިމިއާ ލީގުން ހޮވި މިދިޔަ ސީޒަނުގެ މޮޅު ކުޅުންތެރިޔާގެ މަގާމު ހޯދި ޑިބްރޭނާ އަކީ ފާއިތުވި ތިން އަހަރަށް ބަލާއިރު ޕްރިމިއާ ލީގުގައި އެއް ލެވަލެއްގައި ތަފާތު ދައްކަމުން އައި ކުޅުންތެރިއެކެވެ.\nޑިބްރޭނާއާ ބެހޭގޮތުން ސިޓީން ތައްޔާރުކުރި ޑޮކިއުމެންޓްރީގައި ވާހަކަ ދައްކަމުން ގާޑިއޯލާ ބުނީ އޭނާގެ ކެރިއަރުގައި ކޯޗުކޮށްދިން އާދަޔާހިލާފު މޮޅު ކުޅުންތެރިންގެ ތެރޭގައި ޑިބްރޭނާ ހިމެނޭ ކަމަށެވެ.\n"މި ވަގުތަށް ބަލާއިރު މުޅި ދުނިޔޭގައި ހުރި އެންމެ މޮޅު މިޑްފީލްޑަރަކީ އޭނަ (ޑިބްރޭނާ). މިއީ އެހެން ކުޅުންތެރިންނަށް ބުނެވޭ ދެރަބަހެއް ނޫން. ޑިބްރޭނާ ފެންވަރުގައި ކުޅޭ އެހެން މިޑްފީލްޑަރެއް މި ވަގުތު ނެތް،" ގާޑިއޯލާ ބުންޏެވެ.\nއުމުރުން 29 އަހަރުގެ ޑިބްރޭނާ ބުނީ އޭނާގެ ކެރިއަރުގައި އެންމެ ރަނގަޅު ކުޅުމެއް ދެއްކުނީ ގާޑިއޯލާގެ އިރުޝާދުގެ ދަށުން ކަމަށާއި ކުޅުންތެރިއެއްގެ ގޮތުގައި ކުރިއަރައިގެން ދިއުމަށް ގާޑިއޯލާ ވަނީ ގިނަ ކަންތައްތަކެއް ދަސްކޮށްދީފައި ކަމަށެވެ.\nބެލްޖިއަމްގެ ގެންކުން 2008 ވަނަ އަހަރު ކެރިއަރު ފެށި ޑިބްރޭނާ އެންމެ ފުރަތަމަ ބަދަލުވީ 2012 ވަނަ އަހަރުގެ ޖެނުއަރީ މަހު ހަތް މިލިއަން ޕައުންޑަށް އިންގްލެންޑްގެ ޗެލްސީ އަށެވެ. ޗެލްސީއާ ގުޅުމަށް ފަހު ފުރަތަމަ ސީޒަން ލޯން އެއްބަސްވުމެއްގެ ދަށުން ހޭދަކުރީ ޖަރުމަނުގެ ވާޑާ ބްރެމެންގަ އެވެ. އެއް އަހަރު ފަހުން ޗެލްސީ އަށް އައި ނަމަވެސް ހޯސޭ މޮރީނިއޯގެ ކޯޗުކަމުގައި ފުރުސަތު ނުލިބޭތީ 2014 ވަނަ އަހަރުގެ ޖެނުއަރީ މަހު ޖަރުމަނުގެ ވުލްފްސްބާގަށް 18 މިިލިއަން ޕައުންޑްގެ ޓްރާންސްފާ ފީ އަކަށް ބަދަލުވި އެވެ.\nވުލްފްސްބާގުގައި ޑިބްރޭނާ ދައްކަމުން އައި މޮޅު ކުޅުން ފާހަގަވެ ސިޓީ އަށް އޭނާ ގެންދިޔައީ އެ ޓީމުގެ ކުރީގެ ކޯޗު މެނުއަލް ޕެލެގްރީނީ އެވެ. އެއީ ގާޑިއޯލާ ސިޓީގެ ކޯޗުކަމާ ހަވާލުވުމުގެ އެއް އަހަރު ކުރިންނެވެ. ސިޓީން ޑިބްރޭނާގެ ސޮއި ހޯދީ 55 މިލިއަން ޕައުންޑް ދީފަ އެވެ.\nޑިބްރޭނާ އަށް ގާޑިއޯލާގެ ތައުރީފް


Herbert vaki kurumuge vaquthu ais jehijje!? | Mihaaru\n04 ޖޫން 2016 - 08:37 10 comments\nގައުމީ ފުޓްބޯޅަ ޓީމުގެ ކޯޗަކަށް ވޯލްޑް ކަޕުގައި ކުޅެ އަދި ކޯޗުކޮށްދީފައިވާ ތަޖުރިބާކާރަކު ހަމަޖައްސަން އުޅޭ ވާހަކަ މިދިޔަ އަހަރު އެފްއޭއެމުން އިއުލާންކުރުމުން ދިވެހި ސަޕޯޓަރުންގެ އުއްމީދު ވަރަށް ބޮޑަށް މަތިކުރި އެވެ. ސަޕޯޓަރުންގެ ލޯބި އިންތިހާއަށް ލިބިފައިވާ ވެލިޒާ ޕޮޕޯފް މަގާމުން ވަކިކުރުމުން ހިތްހަމަނުޖެހިފައި ތިބި ސަޕޯޓަރުންނަށް ވެސް ހަމަޖެހުން ލިބުމެވެ. އެކަމަކު ނިއު ޒީލެންޑަށް 2010 ވަނަ އަހަރުގެ ވޯލްޑް ކަޕުގައި ކޯޗުކޮށްދީފައިވާ ރިކީ ހާބަޓާ ގައުމީ ޓީމު ހަވާލުކޮށްގެން މިވީ އަށެއްކަ މަސް ދުވަހުގެ ތެރޭ އެކަށީގެންވާ ނަތީޖާއެއް ނެރެވިފައެއް ނުވެ އެވެ. ކުޅުމުގެ ފެންވަރު މަތި ކުރެވިފައިނުވާއިރު ޓީމުގެ މޯރަލް ވެސް ވަނީ ވަރަށް ބޮޑަށް ދަށްވެފަ އެވެ. އެންމެ ފަހުން ސަޕޯޓަރުން މިވަނީ އޭނާގެ އިސްތިއުފާ އަށް ގޮވައިފަ އެވެ.\nހާބަޓަކީ ގައުމީ ޓީމާ ހަވާލުވި އެންމެ ހައި ޕްރޮފައިލް ކޯޗެވެ. ނިއު ޒީލެންޑް ގައުމީ ޓީމަށް 1982 ވަނަ އަހަރުގެ ވޯލްޑް ކަޕުގައި ކުޅުނުއިރު އިނގިރޭސި ލީގުގެ ވުލްވްސް އަށް ވެސް 1980ގެ ތެރޭގައި ކުޅެފައިވެ އެވެ. ފީފާގެ ޓެކްނިކަލް ސްޓަޑީ ގްރޫޕުގައި ވެސް ހިމެނުނެވެ. އެންމެ ބޮޑު ކާމިޔާބީއަކީ، އާދައިގެ ޓީމެއްގެ ގޮތުގައި އޮތް ނިއު ޒީލެންޑް 2010 ވަނަ އަހަރުގެ ވޯލްޑް ކަޕަށް ކޮލިފައިކޮށްދިނީ އެ ފަހަރުގެ މުބާރާތުގައި ދުނިޔޭގެ ޗެމްޕިއަން އިޓަލީއާ އެއްވަރުކޮށް އެ ޓީމަށް ވުރެ މަތިން، ތިން ވަނައިގައި އޮވެ ގްރޫޕް ސްޓޭޖް ނިންމާލުމެވެ.\nމިދިޔަ އަހަރު އޭނާ ރާއްޖެއާ ހަވާލުވީ ވޯލްޑް ކަޕުގެ ތަރިއެއްގެ ގޮތުގަ އެވެ. އެކަމަކު އޭގެ ފަހުން އޭނާ ހަވާލުވި އެއްވެސް ޓީމަކާ އެކު ރަނގަޅު ނަތީޖާތަކެއް ނެރެވިފައިނުވާ ކަމެއް ދިވެހިންނަކަށް ނޭގެ އެވެ. އިންޑިއަން ސުޕަ ލީގުގެ ނޯތުއީސްޓް ޔުނައިޓެޑަށް ކޯޗުކޮށްދިން އިރު އެ ޓީމު ދިޔައީ ލީގުގެ ފުލަށެވެ.\nހާބަޓް ރާއްޖެ އައިސް ފުރަތަމަ ވެސް ނޫސްވެރިން ގާތު ބުނީ އުއްމީދު މަތިނުކުރުމަށެވެ. ނިއު ޒީލެންޑް ވެސް އޭނާ އެ ހިސާބަށް ގެންދިޔައީ ވަރުގަދަ ޓީމުތަކާ ދެކޮޅަށް ގިނަ މެޗުތައް ކުޅެގެން ދުވަސް ނަަގައިގެން ކަމަށާއި ރާއްޖެއާ އެކު ވެސް ވަގުތު ނަގާނެ ކަމަށް ބުންޏެވެ. އެކަމަކު އަހަރެއްހާ ދުވަސްވާން ކައިރިވި އިރު ކުރިއެރުން ލިބިދާނެ ކަމުގެ އެއްވެސް ކުލަވަރެއް ނުފެނެ އެވެ. ތިން މުބާރާތެއްގައި ވާދަކޮށް ފެއިލްވެފައިވާއިރު ރާއްޖެއަށް ވުރެ ފެންވަރުގެ ގޮތުން އާދައިގެ ޓީމުތައް އަތުން ވަނީ ބަލިވެފަ އެވެ.\nހާބަޓް (ވ-2) އެސިސްޓަންޓް ކޯޗު އިންމައާ އެކު ޕްރެކްޓިހުގައި. --ފޮޓޯ: ނިޝާން އަލީ/ މިހާރު\nހާބަޓްގެ އިރުޝާދުގެ ދަށުން ރާއްޖޭން ވޯލްޑް ކަޕް/ އޭޝިއަން ކަޕް ކޮލިފައިންގައި ހަ މެޗު ކުޅެފި އެވެ. ގަތަރާއި ހޮންކޮން އާއި ޗައިނާ އަދި ޔަމަން އަތުން ބަލިވީ އެވެ. މޮޅުވީ ބޫޓާނާ ދެކޮޅަށް ކުޅުނު ދެ މެޗުންނެވެ. ރަށުން ބޭރުގައި ކުޅުނު މެޗުން ރާއްޖެ 4-3 އިން މޮޅުވި އިރު ބޫޓާނުން ފަހު ވަގުތު އެއްވަރުނުކުރީ ކިރިޔާ އެވެ. މާލޭގައި ކުޅެ މޮޅުވީ 4-2 އިންނެވެ. އެ މެޗުގައި ވެސް ބޫޓާނުން ދެ ފަހަރު ލީޑު ނެގި އެވެ. ސާފް ޗެމްޕިއަންޝިޕާއި ސައުތު އޭޝިއަން ގޭމްސް އަދި ބަންގުބަންދު ގޯލްޑްކަޕުން ކެޓީ ސެމީ ފައިނަލުންނެވެ. އޭގެ ތެރެއިން ސާފް ޗެމްޕިއަންޝިޕާއި ބަންގުބަންދު ކަޕުން ކެޓީ، މީގެ ކުރިން ރާއްޖޭން އުނދަގުލެއް ނެތި މޮޅުވާ ނޭޕާލް އަތުން ބަލިވެގެންނެވެ.\nސާފް ޗެމްޕިއަންޝިޕުގެ ނާކާމިޔާބީއަށް ފަހު ރާއްޖޭން ބަންގުބަންދު ކަޕަށް ދިޔައީ، އެންމެން ހީކުރި ގޮތުގައި ސައުތު އޭޝިއަން ގޭމްސް އަށް ތައްޔާރުވާށެވެ. އެކަމަކު އެ މުބާރާތުގައި ވެސް ބޭނުންކުރީ ޒުވާން ކުޅުންތެރިންނާއި ސީނިއާ ކުޅުންތެރިން ހިމެނޭ މަސްހުނި ޓީމެކެވެ. ސީދާ ތަށްޓަށް ދިޔަ ނަމަ ސީނިއާ ޓީމެއް ގެންދިއުން މައްސަލައެއް ނެތެވެ. ސައުތު އޭޝިއަން ގޭމްސް އަށް ތައްޔާރުވާން ނަމަ ޒުވާން ޓީމެއް ގެންދިޔަ ނަމަ ފުރިހަމަވީހެވެ. ގޭމްސްގައި ކީޕަރަކަށް ކުޅެން އާ ކުޅުންތެރިޔަކު ހުރިއިރު އޭނާ އަށް ބަންގުބަންދު ކަޕުގައި ފުރުސަތެއް ނުދެ އެވެ. ފުރުސަތު ދިނީ ސީނިއާ ކީޕަރަކަށެވެ. ކޯޗުގެ މާބޮޑު ޕްލޭނެއް ނެތްކަމަށް ގިނަ ބަޔަކު ބުނަނީ އެހެންވެ އެވެ.\n"ދެ އަހަރު ތެރޭ ދިވެހިރާއްޖެ އަށް ބައިނަލްއަގްވާމީ ވިއްސަކަށް މެޗު މި ލިބުނީ. މިހާ ގިނަ މެޗުތަކެއް ގައުމީ ޓީމުގެ އެއްވެސް ކޯޗަކަށް ނުލިބޭ. މި މެޗުތަކުގެ ބޭނުން ހިފައިގެން ކޯޗަށް މިއަށް ވުރެ ފުރިހަމަ ނަތީޖާތަކެއް ނެރެވެން ޖެހޭނެ. މައްސަލައަކީ ހަމައެކަނި ނަތީޖާ ނުނުކުތުމެއް ނޫން. ކުޅުމުގެ ސްޓައިލެއް ނެތުމާއި އެއްވެސް ގޭމް ޕްލޭނެއް ވެސް ނެތުން،" ފުރަތަމަ ޑިވިޝަނުގެ ކޯޗަކު ނަން ނުޖަހާ ގޮތަށް ބުންޏެވެ.\nހާބަޓުގެ އިރުޝާދުގެ ދަށުން ރާއްޖޭން ޖުމްލަ 19 މެޗު ކުޅެފައިވާއިރު 11 މެޗުން ވަނީ ބަލިވެފަ އެވެ. ހަތް މެޗުން މޮޅުވިއިރު އެއް މެޗުން އެއްވަރުވީ އެވެ.\nޔަމަން އަތުން ރާއްޖެ ބަލިވި މެޗުގައި ހާބަޓް (ވ) ބެންޗުގައި. -- ފޮޓޯ: ނިޝާން އަލީ/ މިހާރު\nހާބަޓް ވަނީ ޒުވާން އާ ކުޅުންތެރިންނަށް ފުރުސަތުތަކެއް ދީފަ އެވެ. އެއީ ފާހަގަކުރަން ޖެހޭ ރަނގަޅު ކަމެކެވެ. އެގޮތުން ޓީސީ ސްޕޯޓްސްގެ ނާއިޒް ހަސަން (ދާދު) އާއި ކްލަބް އީގަލްސްގެ އަންސަރު އިބްރާހިމް ފަދަ ކުޅުންތެރިން ގައުމީ ޓީމުގައި ވިދާލި ހާބަޓް އެ ކުޅުންތެރިންނަށް ދިން އިތުބާރުންނެވެ. އޭގެ އިތުރުން މާޒިޔާގެ ޒުވާން ޑިފެންޑަރު ސަމޫހު އަލީ (ސަމުއްޓެ) އާއި ގާސިމް ސައްމާމް (ސައްމޭ) އަދި ކްލަބް އީގަލްސްގެ އިމްރާން ނަޝީދު (އިންމަ) ފަދަ ކުޅުންތެރިންނަށް އޭނާ ފުރުސަތު ހޯދައިދިނެވެ. އެކަމަކު ކޯޗަށް ފާޑުކިޔައިގެން ކަމަށް ބުނެ ތަޖުރިބާކާރު މިޑްފީލްޑަރު މުހައްމަދު އާރިފް (ބަކާ) ޓީމަށް ނުނެގުން އެއީ، ގަބޫލުކުރެވޭނެ ކަމެއް ނޫނެވެ. ރާއްޖޭގެ ޑިފެންސް ލައިނުގައި މައްސަލަ އުޅޭއިރު، މިދިޔަ ސީޒަނުގައި މޮޅަށް ކުޅުނު ބައެއް ކުޅުންތެރިންނަށް ފުރުސަތު ނުދެ އެވެ.\nނަތީޖާ ނުނެރެވުމާއި ކުޅުން ދަށްވުމުގެ އިތުރުން ހާބަޓްގެ އެންމެ ބޮޑު މައްސަލައެއް ކަމަށް ގިނަ ބަޔަކު ފާހަގަކުރަނީ އޭނާގެ އަމަލުތައް ހުންނަ ގޮތުން ޓީމުގެ ތެރޭގައި މައްސަލަ އުފެދުމެވެ. ޓީމުގެ އޮފިޝަލަކު ބުނީ ފުރަތަމަ ހާބަޓް ވަކި ކުޅުންތެރިޔަކަށް ވަކި ގޮތެއް ނުބަހައްޓާ ކަމަށާއި އެކަމަކު ފަހުން އޭނާ މަސައްކަތްކުރީ ވަކި ބަޔަކަށް ފޭވާކޮށްގެން ކަމަށެވެ. އެންމެ ފަހުން ކޯޗިން ސްޓާފުންނާ ވެސް މައްސަލަ ޖެހުނީ އެވެ. އޭނާއާ މެދު ހިތްހަމަނުޖެހިގެން އެސިސްޓަންޓް ކޯޗު އައްސަދު އަބްދުލްގަނީ އާއި ގޯލްކީޕަރު ޓްރޭނަރު އަސްލަމް އަބްދުއްރަހީމް ވެސް އިސްތިއުފާ ދިނީ އެވެ. ހާބަޓް އެސިސްޓަންޓަކަށް ގެންއުޅުނީ ސްޕޯޓްސް ސައިންޓިސްޓަކަށް ގެނައި މިލާން އެވެ. ޓްރެއިނިންތައް ވެސް ކުރިއަށް ގެންދިޔައީ އޭނާގެ ބެލުމުގެ ދަށުންނެވެ. މެޗުގެ ކުރިން ކުޅުންތެރިންނަށް އެންމެ ފަހުގެ އިރުޝާދުތައް ވެސް ދެނީ ޓެކްނިކަލް އަދި ޓްރެއިނިން ދިނުމުގެ އެއްވެސް ތަޖުރިބާއެއް ނެތް މިލާނެވެ.\n"ބައެއް ކުޅުންތެރިން ކްލަބް ބަދަލުކުރުމުން ކޯޗު އެކަމާ ވަަރަށް ބޮޑަށް ހިތްހަމަނުޖެހި ސުވާލު އުފައްދާ. ވަކި ކްލަބެއްގެ ކުޅުންތެރިންނަށް ވަކި ގޮތެއް ހެދުމުގެ އުސޫލެއް ގެންއުޅުނު. އަނެއްކާ އެފްއޭއެމްގެ އިންތިހާބުގެ އޮއިވަރުގައި ވެސް ކޯޗު ހުރީ ޖެހިފައި،" ފުރަތަމަ ޑިވިޝަނުގެ ކޯޗަކު ބުންޏެވެ.\nރާއްޖޭގެ އެންމެ ކާމިޔާބު އެއް ކޯޗު އަލީ ސުޒޭން ބުނީ ހާބަޓަށް ކުޅުންތެރިން މޯޓިވޭޓްނުކުރެވޭ ކަމަށާއި މިއީ ކުރިމަގާ މެދު އޭނާ އަމިއްލަ އަށް ގޮތެއް ނިންމަންވީ ވަގުތު ކަމަށެވެ.\n"ޔަމަން އަތުން ބަލިވި މެޗަކީ، މިދިޔަ ފަނަރަވަރަކަށް ވިއްސަކަށް އަހަރަށް ބަލާއިރު ވެސް ރާއްޖޭގައި ގައުމީ ޓީމު އެންމެ މޯރަލީ ދަށްކޮށް ދިޔަ މެޗު. މިއުޅެނީ ކުޅުންތެރިންގެ ފެންވަރު ދަށްވެގެން ކުޅުންތެރިން ކުޅުނު ގޮތް މައްސަލައަކަށް ވެގެނެއް ނޫން. އެއްވެސް ރޫހެއް ނެތީ ޓީމުގެ ތެރޭގައި. ކޯޗަށް ވެސް ވަރަށް އުނދަގޫވެފައި އެއޮތީ ޓީމު އަލުން ކޮޅަށް ޖަހަން،" ސުޒޭން ބުންޏެވެ.\nއޭނާ ބުނީ ހާބަޓް ރާއްޖެ އައި ދުވަހުން ފެށިގެން އެތެރެއިންނާއި ބޭރުން ފާޑުކިޔުން އަމާޒުވި ކަމަށާއި އޭނާއާ އެކު މަސައްކަތްކުރި އެސިސްޓަންޓް ކޯޗުން ވެސް ޓީމުން ވަކިވެ އެ ގޮންޖެހުމާ ވެސް ކުރިމަތިވެފައިވާ ކަމަށެވެ.\n"އޭނާގެ ފެންވަރާއި ހުނަރުގެ ވާހަކަ ދައްކާނެ ކަމެއް ނެތް. އެކަމާ ސުވާލެއް ވެސް ނެތް. މައްސަލައަކީ ޓީމް ލިފްޓްނުކުރެވުން. ހިޔެއް ނުވޭ ދެން އޭނާ އަށް ޓީމުގެ ތެރޭ އެ ގުޅުން އުފެއްދިދާނެހެން. އެހެންވެ މިއީ ހާބަޓް އަމިއްލަ އަށް ގޮތެއް ނިންމަންވީ ވަގުތު،" ސުޒޭން ބުންޏެވެ.\nފުރަތަމަ ޑިވިޝަނުގެ ކޯޗަކު ނަން ހާމަކުރަން އުޒުރުވެރިވަމުން ބުނީ، ނަތީޖާ އާއި ކުޅުމުގެ ފެންވަރަށް ބަލާއިރު ހާބަޓަށް އިތުރު ފުރުސަތެއް ނުދީ ވަކިކޮށްލަން ޖެހޭ ކަމަށެވެ.\n"ވަރަށް ދަށް ނަތީޖާތަކެއް ނުކުމެފައި ހުރީ. އެއްވެސް ގޭމްޕްލޭނެއް ނެތް. އޭޝިއަން ކަޕް ކޮލިފައިންގައި ވާދަކޮށްލަން މިލިބުނު ފުރުސަތު ގެއްލުވާލުމަކީ ގަބޫލުކުރެވޭނެ ކަމެއް ނޫން. ޔަމަނަކީ ރާއްޖެއާ އެހާ ތަފާތު ޓީމެއް ނޫން. އަނެއްކާ ދެ ވަނަ ލެގު ނިއުޓްރަލް ވެނިއުއެއްގައި ކުޅޭއިރު ރާއްޖެ އަށް މިއޮތީ ރަނގަޅު ފުރުސަތެއް ލިބިފައި ގްރޫޕް ސްޓޭޖަށް ކޮލިފައިވާން. އެކަމަކު އޭގެ ބޭނުން ނުހިފި މިދަނީ،" އެ ކޯޗު ބުންޏެވެ.\n"މެނޭޖަރުގެ ޒިންމާ ވެސް ނަގަނީ ކޯޗު. ތައްޔާރުވާން ވަގުތު ނުލިބެންޏާ ކްލަބްތަކާ މަޝްވަރާކޮށްގެން އެކަމަށް ހައްލެއް ހޯދުމުގެ ޒިންމާ ވެސް އެޅިފައި އޮތީ އޭނާގެ ކޮނޑުގައި."\nއެ ކޯޗު ބުނީ ކޮންމެ މުބާރާތަކަށް ފަހު ގައުމީ ކޯޗު އެފްއޭއެމްގެ ޓެކްނިކަލް ކޮމިޓީއަކަށް ޖަވާބުދާރީ ވާން ޖެހޭނެ ކަމަށާއި އެކަމަކު ރާއްޖޭގައި އެފަދަ ހަރުދަނާ އުސޫލުތަކެއް ނެތުމަކީ ކޯޗުންނަށް ފަސޭހައިގައި މަސައްކަތްކޮށްލަން ދެވޭ ފުރުސަތެއް ކަމަށެވެ.\nގައުމީ ކޯޗު ފަހަކަށް އައިސް އަބަދު ދައްކަމުން އައީ 2017 ވަނަ އަހަރުގެ ސާފް ޗެމްޕިއަންޝިޕަށް ތައްޔާރުވަމުން އަންނަ ވާހަކަ އެވެ. އޭޝިއަން ކަޕް ކޮލިފައިންގައި ވާދަކުރަން ލިބުނު ފުރުސަތުގައި އެކަމުގެ ބޭނުން ހިފުމުގެ ވިސްނުމެއް ނެތީ ހެއްޔެވެ؟ އޭޝިއަން ކަޕް ކޮލިފައިންގައި ވަރުގަދަ ޓީމުތަކާ ކުޅެ ނިމޭއިރު ރާއްޖެ އޮންނާނީ ސާފް ޗެމްޕިއަންޝިޕަށް ތައްޔާރުވެވިފަ އެވެ. ދެކުނު އޭޝިއާގެ ސަރަހައްދުގެ ފުޓްބޯޅައިގެ ފެންވަރަށް ބަލާއިރު އެ ސަރަހައްދުގެ މުބާރާތްތަކަކީ ރާއްޖޭގެ އެންމެ ބޮޑު އަމާޒަށްވެ، އޭޝިއަން ކަޕް ކޮލިފައިން ފަދަ މުބާރާތެއް އަތުން ދޫކޮށްލަން ޖެހޭ ސަބަބެއް ނޫނެވެ.\nއޮލިމްޕިކް ކޮމިޓީގެ ސެކްރެޓަރީ ޖެނެރަލް އަދި ކުރީގެ ފުޓްބޯޅަ ކުޅުންތެރިޔާ އަހުމަދު މަރުޒޫގު (މަރޭ) ވެސް ވަނީ ކޯޗު ބަދަލުކުރުމަށް ގޮވާލައިފަ އެވެ. ގައުމީ ޓީމަށް ބޭނުންވާ ސްޓެޓިކްޓިކްސް އާއި ޑޭޓާ ފޯރުކޮށްދިނުމުގައި ކޯޗާ ވަރަށް ގާތުން މަސައްކަތްކުރި މަރުޒޫގު ވިދާޅުވީ ކޯޗުގެ އެއްވެސް ގޭމް ޕްލޭނެއް ނެތް ކަމަށާއި ކުޅުންތެރިންގެ ފަރާތުން މޮޅުވުމުގެ ރޫހާއި އަަޒުމް ނެރެވޭނެ ގާބިލްކަން ވެސް ނެތް ކަމަށެވެ.\nގައުމީ ޓީމުގެ ކޯޗަކަށް ހަންގޭރީގެ އިސްތަވާން އުރުބާނީ ހުރިއިރު ޓީމުގެ ކުޅުމަށް އެދެވޭ ބަދަލު ގެނަ އެވެ. އެކަމަކު ނަތީޖާ ނުނެރެވުމުން އޭނާ މަގާމުން ވަކިކުރީ އެވެ. ބަލްގޭރިއާގެ ޔޮރްދާން ސްޓޮއިކޯފް އިވަނޯފަށް ވެސް ތިން މުބާރާތުން ނަތީޖާ ނުނެރެވުމުން ޖެހުނީ އެނބުރި ގައުމަށް ދާށެވެ. ވެލިޒާ ޕޮޕޯފަށް ވެސް މާގިނަ ފުރުސަތެއް ނުދިނެވެ. އެ އުސޫލުން ބަލާއިރު މިއީ ހާބަޓް ވެސް ވަކިކުރަން ޖެހޭ ވަގުތު ކަމަށް، ވަރަށް ބޮޑަށް ގަބޫލުކުރެވެ އެވެ!\nއިތުރު ލިޔުންތައް ފުޓްބޯޅަ ގައުމީ ފުޓްބޯޅަ ޓީމް ރިޕޯޓް


Riyaz ah kuri hukum Supreme Court gai isthiunaaf kuran husha alhaifi\nރިޔާޒު މީގެ ކުރިން ކޯޓަށް ހާޒިރުކުރުމަށްފަހު ދޫނިދޫއަށް ގެންދަނީ.\nރައްޔިތުންގެ މަޖިލީހުގެ ކިނބިދޫ ދާއިރާގެ މެންބަރު އަބްދުﷲ ރިޔާޒު، ފުލުހުންގެ ތަހުގީގަށް އޭނާގެ ފޯނުގެ ޕިން ޖަހައި ނުދިން މައްސަލާގައި އޭނާގެ މައްޗަށް ކޮށްފައިވާ ޖަލު ހުކުމް ސުޕްރީމް ކޯޓުގައި އިސްތިއުނާފު ކުރަން ހުށަހަޅައިފި އެވެ.\nފުލުހުން ތަހުގީގު ކުރާ މައްސަލައަކަށް ރިޔާޒުގެ ފޯނު ހުޅުވާ ނުދިން ކަމަށް ބުނެ ގާނޫނު ތަންފީޒު ކުރާ މުވައްޒަފަކަށް ގަސްދުގައި ހުރަސް އެޅުމުގެ ދައުވާ އޭނާގެ މައްޗަށް ދައުލަތުން ކުރީ މިދިޔަ އަހަރުގެ މާޗު މަހުގައެވެ. އެ މައްސަލާގައި ރިޔާޒްގެ މައްޗަށް ކުށް ސާބިތުނުވާ ކަމަށް ކްރިމިނަލް ކޯޓުން ހުކުމް ކުރި އެވެ. އެކަމަކު މައްސަލަ ދައުލަތުން ހައި ކޯޓުގައި އިސްތިއުނާފުކުރުމުން އެ ކޯޓުން ނިންމީ ކުށް ސާބިތުވާ ކަމަށެވެ.\nރިޔާޒު މިހާރު ހުންނެވީ އެ ހުކުމް ތަންފީޒުކުރައްވަން މާފުށީ ޖަލުގެ ސްޕެޝަލް ޕްރޮޓެކްޝަން ޔުނިޓްގަ އެވެ.\nރިޔާޒުގެ މައްޗަށް ހައިކޯޓުން އިއްވީ ހަތަރު މަހާއި 24 ދުވަހުގެ ޖަލު ހުކުމެކެވެ. އެހެންވެ އެ ހުކުމަށް ސުޕްރީމް ކޯޓުން ތާއިދު ކުރި ނަމަވެސް އޭނާގެ ގޮނޑިއެއް ނުގެއްލޭނެ އެވެ.\nރިޔާޒު މިހާރު ހުންނެވީ ރަސްމީ ހައިސިއްޔަތުން ކުރަންޖެހޭ ކަމަކަށް ނުފޫޒު ފޯރުވުމުގެ ދައުވާގައި ޝަރީއަތް ނިމެންދެއް ބަންދުކޮށްފަ އެވެ. އަދި އެކެއް ފެބްރުއަރީގެ އަމުރަށްފަހު އެސްއޯ އިއުލާންކޮށް އޭނާ ހައްޔަރު ކުރުމަށް ފަހު އޭނާގެ މައްޗަށް ވަނީ ޓެރަރިޒަމްގެ ދައުވާ ވެސް އުފުލައިފަ އެވެ.\nސުޕްރީމް ކޯޓް އަބްދުﷲ ރިޔާޒް\nއިންތިހާބާ ގުޅޭ ގޮތުން ހުށަހެޅި ކޭސް ވަަރަށް ބަލިކަށި


Tourism guideline gai himeni fee thah nunagan ninmaifi | Mihaaru\nޓޫރިޒަމް މިނިސްޓްރީން މިރޭ ބޭއްވި ބައްދަލުވުމުގައި މިނިސްޓަރު އަލީ ވަހީދު (މ) ބައިވެރިވެވަޑައިގަންނަވަނީ-- ފޮޓޯ: ޓޫރިޒަމް މިނިސްޓްރީ\n22 މެއި 2020 - 01:39\nއެ ގޮތަށް މިނިސްޓްރީން ނިންމީ ޓޫރިޒަމް އިންޑަސްޓްރީގެ އިސް ފަރާތްތަކާ މަޝަވްރާ ކުރުމަށް ފަހު އެވެ.\nއެ މިނިސްޓްރީން އެކުލަވާލައިފައިވާ ގައިޑްލައިންގައިވާ ކަންތައްތަކާ ގުޅޭ ގޮތުން ޓޫރިޒަމް މިިނިސްޓަރު އަލީ ވަހީދު ގެންދަވަނީ އެ އިންޑަސްޓްރީގެ ސްޓޭކް ހޯލްޑަރުންނާ މަޝްވަރާ ކުރައްވަމުންނެވެ. އެގޮތުން ހުރިހާ ސްޓޭކް ހޯލްޑަރުން ހިމެނޭހެން މިދިޔަ ބުދަ ދުވަހު އޮންލައިން ބައްދަލުވުމެއް ބާއްވާފައިވާއިރު މިރޭ ވަނީ މޯލްޑިވްސް އެސޯސިއޭޝަން އޮފް ޓޫރިޒަމް އިންޑަސްޓްރީ (މަޓީ) އާއި އެމްއޭސީއެލް އަދި މޯލްޑިވްސް ސިވިލް އޭވިއޭޝަން އޮތޯރިޓީ އާއި އެމްއެމްޕީއާރުސީއާ ބައްދަލު ކުރައްވައިފަ އެވެ.\nމިރޭގެ ބައްދަލުވުމާ ހަމައަށް ޓޫރިޒަމް ގައިޑްލައިނަށް ތިން ފަހަރުމަތިން ވަނީ ބަދަލުތައް ގެނެސްފަ އެވެ. އަދި މި މަހުގެ 25 ވަނަ ދުވަހުގެ ނިޔަލަށް އެ ގައިޑްލައިނަށް ހިޔާލު ހުށަހެޅުމުގެ ފުރުސަތު ޓޫރިޒަމް އިންޑަސްޓްރީގެ ހުރިހާ ފަރާތްތަކަށް ވަނީ ހުޅުވާލައިފަ އެވެ. މި ގައިޑްލައިންގެ ފައިނަލް ކޮޕީއެއް ކަމާ ބެހޭ އިދާރާތަކަށް ހުށަހަޅާނީ އެ ހިޔާލުތައް ލިބި ގެންނަން ޖެހޭ ޒަރޫރީ ބަދަލުތައް ގެނައުމަށް ފަހު ކަމަށް ޓޫރިޒަމް މިނިސްޓްރީން ބުންޏެވެ.\nIt wasafruitful discussion with MATI, @MACLmedia , @visitmaldives , MCAA and Technical Advisory Group today on "Guideline to Restart Maldives Tourism" pic.twitter.com/58QWKWiU5H\n— Ministry of Tourism (@MoTmv) May 21, 2020\nމިރޭ ޓޫރިޒަމް މިނިސްޓްރީން ބޭއްވި ބައްދަލުވުމާ ގުޅޭގޮތުން އެ މިނިސްޓްރީން ކުރި ޓްވީޓެއް--\nއެ މިނިސްޓްރީގެ ސީނިއާ އެގްޒެކެޓިވް ޑިރެކްޓަރު އަލީ ރަޒާން "މިހާރު"އަށް ވިދާޅުވީ ގައިޑްލައިންގައި ކުރިން ފީތަކެއް ކަނޑައެޅީ ކުރިއެކޭ އެއްގޮތަށް ދަތުރުފަތުރު ނޯމަލް ވަންދެން ކަމަށެވެ. ނަމަވެސް ސްޓޭކް ހޯލްޑަރުންގެ އެދުމުގެ މަތިން ތިންވަނައަށް އެކުލަވާލާފައިވާ ޑްރާފްޓުގައި އެ ފީތައް ނުހިމަނާ ކަމަށް އޭނާ ވިދާޅުވި އެވެ. އަދި އަންނަ މަހުގެ 1 ވަނަ ދުވަހުގެ ކުރިން ފައިނަލް ޑްރާފްޓެއް އެކުލަވާލައި ކަމާ ބެހޭ ފާރަތްތަކަށް ފޮނުވާނެ ކަމަށް ވެސް އޭނާ ވިދާޅުވި އެވެ.\nޓޫރިސްޓުން އަލުން ގެނައުމުގައި އަލަމުކުރާނެ ގޮތްތައް ބަޔާންކޮށް ޓޫރިޒަމް މިނިސްޓްރީން އާންމުކޮށްފައިވާ ގައިޑްލައިންގައިވާ ގޮތުން ހާއްސަ ހުއްދައިގެ ދަށުން ރާއްޖެ އަށް އަންނަ ޕްރައިވެޓް ޖެޓްތަކާއި ޗާޓާޑް ފްލައިޓްތައް ޖެއްސުމަށް ފީއެއްގެ ގޮތުގައި 50،000 ޑޮލަރު ނަގާނެ އެވެ. މީގެ އިތުރުން ރާއްޖެ އަންނަ ޓޫރިސްޓުންގެ އަތުން ހާއްސަ ވިސާ ފީއެއްގެ ގޮތުގައި 100 ޑޮލަރު އަދި ކޮވިޑަށް ޓެސްޓް ކުރުމަށް ކޮންމެ މީހަކަށް 100 ޑޮލަރު ނަގަން ވެސް އެ ގައިޑްލައިންގައި ހިމެނި އެވެ.\nޓޫރިޒަމް އަލުން ފެށުމުގެ ގޮތުން އިންޑަސްޓްރީގެ އިސް ފަރާތްތަކާ އެކު ޓޫރިޒަމް މިނިސްޓްރީން މަސައްކަތް ކުރަމުން އަންނައިރު މިނިސްޓަރު އަލީ ވަހީދު މިރޭ ވަނީ ގައިޑްލައިނާ ގުޅޭގޮތުން ޔޫއެންގެ ވޯލްޑް ޓޫރިޒަމް އޯގަނައިޒޭޝަން (ޔޫއެންޑަބްލިއުޓީއޯ)ގެ ސެކެޓްރީ ޖެނެރަލް ޒުރަބް ޕޮލޮލިކަޝްވިލީއާ ފޯނުން ގުޅުއްވައި މަޝްވަރާ ކުރައްވައިފަ އެވެ. މި ގައިޑްލައިންގައި ހިމަނާ ކަންތައްތައް ހާސިލް ކުރުމަށް އެ ޖަމިއްޔާގެ ފުރިހަމަ އެއްބާރުލުން ލިބޭނެ ކަމުގެ ޔަގީންކަން އޭނާ އަރުވާފައިވާ ކަމަށް މިނިސްޓަރު ވިދާޅުވި އެވެ.\nPleased to talk over the phone with World Tourism Organization @UNWTO SG @pololikashvili tonight. SG assured that UNWTO will assist in our guideline to restart Maldives Tourism & give full support in the process. Discussions are ongoing with the stakeholders foragood start 🇲🇻\n— Ali Waheed (@ali20waheed) May 21, 2020\nމިނިސްޓަރު އަލީ ވަހީދުގެ ޓްވީޓެއް--\nރާއްޖޭގެ ޓޫރިޒަމް ހުއްޓިފައި އޮންނަތާ ދެ މަހަށްވުރެ ގިނަ ދުވަސް ވެފައިވާއިރު ގިނަ ދުވަހަށް އެ ދާއިރާ ހުއްޓިފައި އޮވެއްޖެ ނަމަ އިގްތިސާދު ވަރަށް ބޮޑުތަނުން ދަށްވާނެ ކަމަށް ވަނީ ލަފާ ކޮށްފަ އެވެ. އެހެންކަމުން މި ވަގުތަށް އެޅޭނެ ހުރިހާ ސަލާމަތީ ފިޔަވަޅުތަކާ އެކު ރާއްޖޭގެ ބޯޑަރު ޓޫރިސްޓުންނަށް ހުޅުވާލަން ސަރުކާރުން އަންނަނީ މަސައްކަތް ކުރަމުންނެވެ.\nސަރުކާރުން ނިންމައިފައިވާ ގޮތުގައި ރާއްޖޭގެ ހާލަތު އިތުރަށް ގޯސް ނުވާނަމަ އަންނަ ޖުލައި މަހު ރާއްޖޭގެ ބޯޑަރު ހުޅުވާލާނެ އެވެ. ނަމަވެސް ދަތުރުފަތުރު ނޯމަލަކަށް ދެވޭނީ އަންނަ އޮކްޓޫބަރު މަހާ ހިސާބުގައި ކަމަށް ކަމާބެހޭ ފަރާތްތަކުން ލަފާ ކުރެ އެވެ.\nޓޫރިޒަމް ޓޫރިޒަމް މިނިސްޓްރީ އަލީ ވަހީދު، ކުރީގެ ޓޫރިޒަމް މިނިސްޓަރު\n27 ކޮމެންޓް, 57 ރިއެކްޝަންސް\nސާބަހޭ ދަރިންނޭ. މި ޤައުމަށް މިވަގުތު ވަންނަ ހުރިހާ ފައިސާއެއް ރިސޯޓު އޯނަރުންނަށް (ރަހްމަތްތެރި އޯނަރުން) ދީ ހުސްކޮށްލާ.\nއަސްލު މައްސަލައަކީ ރާއްޖޭގެ ކެބިނެޓުގައި ކެޕޭސިޓީ ނުތިބޭ މީހުން ގިނަވުން. އެމްޑީޕީގައި ކިޔަވައިގެންތިބި ރަގަޅު މީހުން އެބަތިބި. ރަގަޅު ޓީމެއްލައިގެން އިބޫއަށް ނުހިންގެންވީ ސަބަބެއް ނެތް.\nދެން މަގުމައްޗަށް ފުލުހުން ނެރިގެން މީހުން ޖޫރިމަނާ ކުރޭ. ޕާކިން ޒޯނުގަ ހުއްޓަސް ވާނެ ސްޓިކާ ޖަހަން\nމިވަރުގެ އެއްޗެއް ފުރަތަމަ ޑްރާފްޓް ކުރި ބައެއްވެސް ބޯގޯސް.\nރިސޯޓު އޯނަރުންނާއި ދެކޮޅަށް މަސައްކަތްކުރާނެ ހިތްވަރު ހުރި ސަރުކާރެއް މިގައުމަކަށް ނާންނާނެ، މުޅި ގައުމު ހައިޖެކްޓުކޮށްގެން އުޅޭ ބަޔެއް\nމީ ކުރިން އެނގިގެން ކުރިކަމެއްނޫންތަ ހުސް ކުޑަކުދިން ސަކަރާތް ޖަހާ ސަރުކަރެއްމީ\nއަހައްނަވިސްނާ ވިސްނާ ވެސް ނޭގުނު ދިވެހިންގެ ގިނަބަޔަކު އިންޑަސްޓްރީ މީހުން ދެކެ ރުޅިއައްނަޖެހޭ ސަބަބެއް. މިގައުމު ގައުމެއްގެ ގޮތުގައި ޓޫރިޒަމް މިހިސާބައް ތަރައްގީ ކުރެވުނީ އެބުނާ މަހުޖަނުންގެ ވިސްނުމާއި އެމީހުންގެ އޮއްދާހިއްލައިގެން ކުރިމަސައްކަތުން. ދިވެހިންގެ ޒުވާނުން ޖެހެނީ ގަދައަޅާ މަސައްކަތް ކުރަން . ކާމިޔާބު ލިބޭނެ، ފުރުސަތު މަދެއްނޫން.\nއިންޑަސްޓްރީ އޮތީ ގައުމުގެ ރީތި ކމުގެ މައްޗަށް. ގައުމު އޮތީ އިންޑަސްޓްރީގެ މައްޗަކަށް ނޫން\nތީ ރާއްޖޭގައި ދިރިއުޅޭމީހެއްތޯ.. މިތާ ދިރިއުޅޭ މިތާގެ ތައްޔިތުންނާއި އާންމުންގެ ތެރޭ ނޫޅޭ މީހަކައް ރައްޔިތުން ތަހައްމަލް ކުރާ ކަންކަމާއި އޭގެ އަސްލުތައް ނޭނގިދާނެ. މިތަނައް އަންނަ ޓޫރިސްޓުނައްވެސް ނޭނގިދާނެ.\nމަހުޖަނުން ކުރާ ކަމެއް ދައްކަބަލަ. މަހުޖަނުން އިންވެސްޓް ކުރަނީ. އޮއްދަލެއް ނުހިއްލާ. އޮއްދާ ހިއްލައިގެން މަސައްކަތް ކުރަނީ މުޅިން ވެސް ތިޔަ ބުނާ ޒުވާނުން. މަހުޖަނެއް ރިސޯޓެއްގެ ވަޒީފާ އަދާކުރިތޯ އަހާލަބަލަ.\nތި ފީތައް ހިމަނާފައިއެވަނީ ކަމުގެ މާހިރުން ޕްރޮޕޯސަލް ހެދިއިރު. އެ ފީތައް ހިމެނީ ލާރި ނަގާކަށް ނޫން. ވަކި ކެޓެގަރީއެއްގެ މީހުންނަށް އެކަނި ނޫނީ ނާދެވޭނެގޮތް ހަދަން. އެއީ ހުޅުވާލާއިރު ހަބޭހަށް މީހުންއައިސް ކޮންޓްރޯލުން ނައްޓަފާނެތީ މޮނިޓަރ ނުކުރެވި. ބައްޔަށް ކޮންޓްރޯލް ވެފަވާނަމަ ދެ ތިން މަސް ތެރޭ ފީ ކުޑަ ކުރަމުން ގޮސް ފީ އުވާލާގޮތައް ހެދިނަމަ މާ ރަގަޅުވީސް. މިހާރު މަހުޖަނުން އެނަގަނީ ހުރިހާ ރައްޔިތުންގެ ފުރާނައިގެ ރިސްކެއް ލާރިކޮޅަކައިގެން.\nމިހާ ދަތި ދުވަސްވަރެއްގައި އެހާ ބޮޑެތި ފީ ނެގުން ރަގަޅެއް ނޫން. ކޮވިޑަށް ޓެސްކުރަން އަގު ނަގަންޖެހޭނެ.\nހަމަ ތެޅި ފޮޅެނީ..ބޮޑު ކަމެއް ގައުމަށް ދިމާވި ދުވަހު މުވައްޒަފުންނަށް ނުބެލި ބައެއް.މިހާރު ރައްޔިތުންގެ ސިއްހަތަށް ބެލުމެއް ނެތި ޓުވަރިސްޓުން ގެންނަން..ކީކޭ ބުނާނީ.


Breaking News: France Ge2Fathuruveriyaku Covid-19 Ah Shakku Kureveythee Ekaheri Kurumuge Massaikkai Fashaifi\nފްރާންސްގެ ދެ ފަތުރުވެރިޔަކު ކޮވިޑް-19 އަށް ޝައްކު ކުރެވޭތީ އެކަހެކުރި ކުރުމުގެ މަސައްކަތް ފަށައިފި\n7 މާރޗް 2020\nހަލުވިކަމާއި އެކުގައި ފެތުރެމުން އަންނަ ކޮވިޑް-19 އަށް ފްރާންސްގެ ދެ ފަތުރުވެރިޔަކު ޝައްކު ކުރެވޭތީ އެކަހެރި ކުރުމުގެ މަސައްކަތް ކުރަމުން އަންނަ ކަމަށް ހެލްތު ޕްރޮޓެކްޝަން އޮތޯރިޓީ (އެޗްޕީއޭ) އިން ބުނެފިއެވެ.\nއެޗްޕީއޭއިން މިއަދު ކޮށްފައިވާ ޓްވީޓެއްގައި ބުނީ ސަމަރ އައިލަންޑް ރިސޯޓުގައި ޗުއްޓީ ހޭދަ ކުރަމުން ދިޔަ ފަރަންސޭސިވިލާތުގެ2ފަތުރުވެރިޔަކު #ކޮވިޑް19 އަށް ޝައްކުކުރެވޭ އަލާމާތްތައް ހުރުމުން މޮނިޓަރކުރުމަށާއި ޓެސްޓު ހެދުމަށް އެކަމަށް ކަނޑައެޅިފައިވާ މަރުކަޒަށް ގެނައުމުގެ މަސައްކަތް ކުރިޔަށްދާ ކަމަށެވެ. އަދި ޝައްކުކުރެވޭ މީހަކު ފެނުމުން އަމަލު ކުރަން އޮންނަގޮތުގެ މަތިން އެރަށަށް އަރައި ފައިބާ ހެދުން މިވަނީ ވަގުތީ ގޮތުން ހުއްޓާލާފައިވާ ކަމަށްވެސް އެޗްޕީއޭއިން ބުންޏެވެ.\nސަމަރ އައިލަންޑް ރިސޯޓުގައި ޗުއްޓީ ހޭދަ ކުރަމުން ދިޔަ ފަރަންސޭސިވިލާތުގެ2ފަތުރުވެރިޔަކު #ކޮވިޑް19 އަށް ޝައްކުކުރެވޭ އަލާމާތްތައް ހުރުމުން މޮނިޓަރކުރުމަށާއި ޓެސްޓު ހެދުމަށް އެކަމަށް ކަނޑައެޅިފައިވާ މަރުކަޒަށް ގެނައުމުގެ މަސައްކަތް ކުރިޔަށް އެބަދޭ.\n— Health Protection Agency (@HPA_MV) March 7, 2020\nއެޗްޕީއޭއިން މިގޮތަށް އަންގާފައިވާއިރު ކުރެއްދޫ އައިލެންޑު ރިސޯޓާއި ވ. ތިނަދޫއަށް ވެސް އަރާ ފޭބުން އެޗްޕީއޭއިން ވަނީ މަނާ ކޮށްފައެވެ. ނަމަވެސް އެ ފިޔަވަޅަކީ ވަގުތީ ފިޔަވަޅެއް ކަަމަށް ސަރުކާރުން ބުނެއެވެ.\nއަދި ޝައްކުކުރެވޭ މީހަކު ފެނުމުން އަމަލު ކުރަން އޮންނަގޮތުގެ މަތިން އެރަށަށް އަރައި ފައިބާ ހެދުން މިވަނީ ވަގުތީ ގޮތުން ހުއްޓާލާފަ. މިކަމުގެ އިތުރު މައުލޫމާތު ޙިއްސާ ކުރަމުންދެވޭނެ\nރޭ ދަރުބާރުގޭގައި ބޭއްވި ނޫސްވެރިންގެ ބައްދަލުވުމެއްގައި ވާހަކަދައްކަވަމުން ޓޫރިޒަމް މިނިސްޓަރު އަލީ ވަހީދު ވިދާޅުވީ ރަށް ރަށަށް އަރާ ފޭބުން މަޑުޖައްސާލަން އެންގީ އެއީ ވަގުތީ ގޮތުން ކަމަށެވެ. ވިދާޅުވީ އެ ހާލަތު ބަދަލުވެގެން ދާނީ މާދަމާ ލިބޭ ޓެސްޓުތަކުގެ ނަތީޖާތަކަށް ފަހު ކަމަށެވެ. ނަމަވެސް ސަރުކާރުން އެ ދެ ރަށަށް މީހުން އަރާ ފޭބުން ހުއްޓުވާފައި އެވަނީ ވަގުތީ ގޮތުން ކަމަށް މިނިސްޓަރު އަލީ ވަހީދު ވިދާޅުވިއެވެ.\n“މިއީ އަދި ވަގުތީ ޑިސިޝަނެއް. މި ޑިސިޝަނަށް ދެން އަޅުގަނޑުމެން [ސަރުކާރުން] ނަގާނެ ފިޔަވަޅެއް އެނގޭނީ މާދަމާގެ ރިޒަލްޓުތަކަށްފަހު. މި ޕްރިކޯޝަންސް މެޝާސް ސަރުކާރުން ނަގަމުން މިދަނީ ރާއްޖެ ތަރުތީބުވެފައި އޮންނަ ގޮތުން އަޅުގަނޑުމެންނަށް ލިބޭ ފުރުސަތުތައް މިއީ ރާއްޖޭގެ ރަށްތައް ވަކިވަކިން މިހެން އޮންނާތީވެ. މި ފުރުސަތުގައި އަޅުގަނޑު ފާހަގަކޮށްލަން އެއްވެސް މުވައްޒަފަކުވެސް އަދި ރައްޔިތަކުވެސް ނުދިއުމަށް. ވަގުތީ ގޮތުން މި ޑިސިޝަން ނަގާފައި މިއޮތީ، ނަތީޖާތައް ލިބުމާއި ހަމައަށްވެސް ރައްކާތެރިވުމުގެ ގޮތުން އަޅާ ފިޔަވަޅެއްގެ ގޮތުގައި،” އަލީ ވަހީދު ވިދާޅުވިއެވެ.\nއަލީ ވަހީދު ވިދާޅުވީ ކުރެއްދޫގައި ހުރުމަށްފަހު ރާއްޖެއިން ފުރައިގެން ދިޔަ ފަތުރުވެރިޔާ ކޮވިޑް-19 އަށް ޕޮޒިޓިވް ވެފައިވާކަން އެންގީ އެ ފަތުރުވެރިޔާ ކަމަށެވެ. އެހިސާބުން ފެށިގެން “ކޮންޓެކް ޓްރޭސިން” އަދި އޭގެ “ކްރެޑިބިލިޓީ” ވެސް ކަށަވަރު ކުރަމުން އަންނަ ކަމަށް އަލީ ވަހީދު ވިދާޅުވިއެވެ.\nމީގެއިތުރުން ސަރުކާރުން ވަނީ ކޮވިޑް-19 އާ ގުޅިގެން އިޓަލީގެ ފަތުރުވެރިން ރާއްޖެއަށް އައުން ވަގުތީ ގޮތުން މަނާކޮށްފައެވެ. ޓޫރިޒަމް މިނިސްޓަރު އަލީ ވަހީދު ވިދާޅުވީ މިރޭ މެންދަމު 12:00 އިން ފެށިގެން އިޓަލީން ރާއްޖެ އަށް މީހުން އައުން މަނާކުރަން ސަރުކާރުން ނިންމާފައިވާ ކަމަށެވެ.


Rilwan ge shareeaiy cancel vaathaa dhe dhuvas!\nރިލްވާންގެ ޝަރީއަތް ކެންސަލްވާތާ ދެ ދުވަސް!\nދައުލަތުގެ ފަރާތުން ގެއްލުވާލާފައިވާ ނޫސްވެރިޔާ އަހުމަދު ރިލްވާން އަބްދުﷲގެ މައްސަލާގައި ހުށަހަޅާފައިވާ ހެކިން ޝަރީއަތަށް ހާޒިރު ނުކުރެވިގެން ބާރު ސްޕީޑްގައި ކުރިއަށް ގެންދަން މަސައްކަތް ކުރަމުންދާ އެ ޝަރީއަތަށް ހުރަސް އެޅިއްޖެ އެވެ.\nރިލްވާން ފޮރުވި މައްސަލާގައި ދައުލަތުން ދައުވާކުރާ ގ. ހިލްޓަން، އާލިފް ރައޫފާއި ގދ. ވާދޫ، ކަރަންކާގޭ، މުހައްމަދު ނޫރައްދީންގެ މައްސަލަ ބައްލަވާ ގާޒީ އާދަމް އާރިފް ވިދާޅުވެފައިވާ ގޮތުގައި މައްސަލަ އަވަހަށް ކުރިއަށް ގެންގޮސް ނިންމާލަން ބޭނުންވެ އެވެ. އެހެންވެ ޖެހިޖެހިގެން ކޮންމެ ދުވަހަކަށް މައްސަލާގެ އަޑުއެހުންތައް ތާވަލުކުރާތާ ވަނީ ތިން ހަފުތާވެފަ އެވެ.\nއެއީ ދައުލަތުން ހުށަހަޅާފައިވާ 29 ހެއްކާއި ދިފާއީ ހެކިންގެ ހެކި ބަސް ނެގުމަށެވެ. ނަމަވެސް މިހާތަނަށް ހެކި ބަސް ނެގިފައިވަނީ އާއިލީ އަށް މީހުންނާއި ސިއްރު ފަސް ހެކިވެރިޔެއްގެ ހެކި ބަހާއި ފާޅުގައި ހެކިބަސް ދިން ތިން މީހެއްގެ ހެކި ބަހެވެ.\nއިއްޔެ އާއި މިއަދަށް ތާވަލުކުރި އަޑުއެހުން ވެސް ކެންސަލްކޮށްފަ އެވެ. އަޑުއެހުންތައް ތާވަލުކުރި ސަބަބެއް ރަސްމީކޮށް އަންގާފައެއް ނުވެ އެވެ. ނަމަވެސް ހެކިން ހާޒިރުނުކުރެވުން ނޫން ސަބަބެއް އަޑުއެހުންތައް ކެންސަލްކުރުމަށް ނެތެވެ.\nގާޒީ އާދަމް އާރިފް ވަނީ ހެކިން ހާޒިރުކުރުމަށް ދައުލަތަށް މިހާރު ވެސް އެކަށީގެންވާ ގިނަ ވަގުތުތަކެއް ދެވިފަކަން ފާހަގަކުރައްވާ ވީއެންމެ އަވަހަކަށް ހެކިން ހާޒިރުކޮށްދޭން އެދިވަޑައިގެންފަ އެވެ. ކޮންމެ ދުވަހަކު ވެސް އަޑުއެހުން ތާވަލުކުރަނީ މެންދުރުފަހު 3:00 ން ރޭގަނޑުގެ 10:00 އާ ހަމައަށެވެ. އެހާ ދިގުކޮށް އަޑުއެހުމަށް ވަގުތު ކަނޑައަޅާ ނަމަވެސް އަޑުއެހުންތައް އާންމުކޮށް 6:00 ހާއިރު ނިމެ އެވެ. އެއީ ކޮންމެ ދުވަހަކު ވެސް ހާޒިރުކުރެވެނީ މަދު ހެކިންނަށްވާތީ އެވެ.\nހެކިން ހާޒިރުކުރުމަށް ގިނަ ވަގުތުތަކެއް ދީފައިވާއިރު ވެސް ހެކިން ހާޒިރު ނުކުރެވޭތީ އެކަމުގައި ގޮތްތަކެއް ނިންމަވާނެ ކަމަށް ގާޒީ ވިދާޅުވެފައިވެ އެވެ. ކުރިމިނަލް ކޯޓުން ވަނީ މާދަމާ އަދި އޭގެ އަނެއް ދުވަހަށް ވެސް އަޑުއެހުން ތާވަލުކޮށްފަ އެވެ.


Shuooru huree online cafe thah hiuttuvumaa dhekolhah\nހެލްތް ޕްރޮޓެކްޝަން އޭޖެންސީ އާއި ސަރުކާރުގެ އެހެން އިދާރާތަކުން ނަގަންޖެހޭ ހުއްދަތައް ނުނަގާ ހިންގާ ބަދިގެ ފަދަ ތަންތަނުގައި ކާބޯތަކެތި ތައްޔާރުކޮށް ވިއްކުމާއި އަދި ފިހާރަތަކާއި ގޭގޭގައިި ކާބޯތަކެތީގެ ބާވަތްތަކާއި ދުންފަތުގެ ބާވަތްތައް އޮންލައިން ޕްލެޓްފޯމްތަކުގައި އިސްތިހާރުކޮށް ވިއްކާ ނަމަ ގަވާއިދުގާވާ ގޮތުގެ މަތިން ފިޔަވަޅު އެޅުމަށް އެޗްޕީއޭ އިން ނިންމުމާއި ގުޅިގެން ގިނަ ބަޔަކު ހިތްހަމަ ނުޖެހުން ފާޅު ކޮށްފިއެވެ.\nއެޗްޕީއޭގެ އިއުލާނުގައި ބުނެފައި ވަނީ އެގޮތަށް ކާބޯތަކެތި ވިއްކާ ފަރާތްތަކުގެ ޝަކުވާތައް ލިބޭ ކަމަށެވެ.\nމާލޭގައި ރެސްޓޯރަންޓް ހިންގާ ދުވަސްވީ ފަރާތްތަކަކުން އެކުލަވާލާފައިވާ ރެސްޓޯރަންޓް އެސޯސިއޭޝަން އޮފް މޯލްޑިވްސް އިން އެޗްޕީއޭގެ މި ނިންމުމަށް ތާއީދުކޮށް މެސެޖެއް ވެސް ސޯޝަލް މީޑިއާގައި މިހާރު ދައުރުވަމުން ދެއެވެ. އޮންލައިންކޮށް ގޭގައި ކާބޯތަކެތި ވިއްކާ ފަރާތްތައް "ނައްތާލުމަށް" އެ މެސެޖުގައި އޮތުމުން އިތުރަށް މިފަދަ ވިޔަފާރި ކުރާ މީހުންނާއި ސަޕޯޓް ކުރާމީހުން ވަނީ ހިތްހަމަނުޖެހިފަ އެވެ.\nރެސްޓޯރަންޓް އެސޯސިއޭޝަން އޮފް މޯލްޑިވްސްއަކީ ރާއްޖޭގައި މި ދާއިރާގައި ތަމްރީން ޕްރޮގްރާމާއި، ކަލްލިނަރީ ޗެލެންޖް އަދި ކަސްޓަމަރުންނަށް ރަނގަޅު ހިދުމަތެއް ދިނުމަށް އެކުލަވާލާފައިވާ އެސޯސިއޭޝަނެކެވެ.\nލޮކްޑައުންގައި އާމްދަނީ އެއް ނުލިބި ގޭގައި ހައްޔަރުވެފައި ތިބި އެތައް ބައެއް އާމްދަނީ ހޯދަން ގޭގައި ތައްޔާރު ކޮށް ކާ އެއްޗެހި ވިއްކައިގެން އާމްދަނީ ހޯދަން މަސައްކަތް ކުރުން އިތުރުވެފައިވާ ދަނޑިވަޅެއްގައި މި ފަދަ ނިންމުމެއް ނިންމުމުން ސޯޝަލް މީޑިއާގައި އެތަށް ބައެއްވަނީ ނުރުހުން ފާޅުކޮށްފަ އެވެ.\nއެފަދަ އެއް ފަރާތަކުން ބުނި ގޮތުގައި ގިނަ ފަރާތްތަކުން ގޭގައި ތައްޔާރު ކުރާ ކާނާ ވިއްކަން ފަށައިފައި ވަނީ މާލީ ގޮތުން ދަތި އުނދަގޫ ދުވަސްވަރެއް އައުމުންނެވެ. އަދި ރެގިއުލޭޓަރެއްގެ ހައިސިއްޔަތުން އެޗްޕީއޭގެ އެ އިއުލާންގެ ސަބަބުން އެމީހުންނަށް އިތުރު ނިކަމެތިކަމެއް ލިބޭނެ އެވެ. އެޗްޕީއޭ އިން އެ މީހުން ގަވާއިދުގެ ތެރެއަށް ވަނުމަށް ވަގުތު ދޭން ވާނެ އެވެ.\nއިތުރު މީހަކު ބުނެފައިވާ ގޮތުގައި ގޭގައި މަސައްކަތް ކުރާ މީހުންނަކީ ތަފާތު ގޮތްގޮތަށް ކާނާ ތައްޔާރުކޮށް ރެއާއި ދުވާ މާކެޓް ކުރުމުގައި މަސައްކަތް ކޮށް އަދި ކަނޑައަޅާފައި އޮންނަ ގަޑިއަށް ޑެލިވަރީ ކުރާ ބައެކެވެ. މިފަދަ މީހުނަކީ ކެފޭ ރެސްޓޯރަންޓްތަކަށް ވެސް ވަންނަ މީހުނެވެ.\nޒުވާނުން މެދުގައި ވަރަށް ބޮޑަށް މަގުބޫލުވެ ޒުވާން އެތައް ފަރާތެއް ވަނީ އިންސްޓަގްރާމް ކެފޭތައް ހިންގަން މި ދުވަސްކޮޅު ފަށާފައެވެ. އާއްމު ސިއްހަތަށް ނުރައްކާތެރި ހާލަތެއްގައި ކާބޯތަކެތި ހެދުމަތަށް އިތުރު ސަމާލުކަމެއް މި ދުވަސްވަރު ދޭންޖެހެ އެވެ. ނަމަވެސް ގޭގައި މަސައްކަތް ކުރާ ފަރާތްތަށް ނައްތާލުމަށް މަސައްކަތް ކުރުމަކީ ވަރަށް ގިނަ ބަޔަކު އިތުރަށް ނިކަމެތިވެ އަތްމަތި ދަތިވެގެން ދާނެކަމެއް ކަން އާއްމުންގެ ގިނަ ބައެއް އަންނަނީ ފާހަގަ ކުރެއެވެ.


Juventus ah badhaluvaan Ramsey ebbasvejje – adduLIVE\nLast Updated: June 17, 14:34\nޔުވެންޓަސް އަށް ބަދަލުވާން ރަމްސޭ އެއްބަސްވެއްޖެ\nJan 10, 2019, 09:45 މުޙައްމަދު އަދުހަމް\nއާސެނަލް އާއި ވޭލްސްގެ ހުނަރުވެރި މިޑްފީލްޑަރު އާރޮން ރަމްސޭ އިޓަލީގެ ޗެމްޕިއަން ޔުވެންޓަސް އަށް ބަދަލުވާން އެއްބަސްވެއްޖެ އެވެ.\nމީޑިއާ ރިޕޯޓްތައް ބުނާގޮތުން ރަމްސޭ ޔުވެންޓަސް އަށް ބަދަލުވާން އެއްބަސްވެފައިވަނީ ފަސް އަހަރުގެ އެއްބަސްވުމަކަށެވެ. އަދި އެ އެއްބަސްވުމުގެ އަގު 36 މިލިއަން ޕައުންޑަށް އަރާނެކަމަށާއި އެ ކްލަބުން އޭނާގެ މުސާރައިގެ ގޮތުގައި ހަފްތާއަކު 140،000 ޕައުންޑް ދޭން އެއްބަސްވެފައިވާކަމަށްވެއެވެ.\nމި ޖަނަވަރީ މަހުގެ ޓްރާންސްފާ ބާޒާރު ހުޅުވުނީއްސުރެ ޔުވެންޓަސް އާއެކު ބޭއްވި މަޝްވަރާތަކަށް ފަހު އެ ކްލަބަށް ބަދަލުވާން އޭނާ ނިންމާފައިވާއިރު ރަސްމީކޮށް ރަމްސޭ އަށް ބަދަލުވެވޭނީ އާސެނަލްއާއެކު އޭނާ ހަދާފައިވާ އެއްބަސްވުން ހަމަވުމުން، ޖުލައި މަހުގެ އެއްވަނަ ދުވަހުއެވެ.\nކާޑިފް ސިޓީ އިން 2008 ވަނަ އަހަރު އާސެނަލަށް ބަދަލުވެ ރަމްސޭ ވަނީ ޕްރިމިއާ ލީގުގައި ކުޅުނު 252 މެޗުގައި 38 ގޯލް ކާމިޔާބުކޮށްދިނުމުގެ އިތުރުން 46 ލަނޑުޖެހުމަށް އެހީތެރިވެދީފައިވެއެވެ. އެ ޓީމުގައި ހޭދަކުރީ 10 އަހަރުގެ ތެރޭގައި އޭނާ ވަނީ ތިން ފަހަރު އެފްއޭކަޕް ކާމިޔާބުކޮށް ދެފަހަރު ކޮމިއުނިޓީ ޝީލްޑްވެސް ހޯދައިފައެވެ. މީގެއިތުރުން، އޭނާ ވަނީ 2014 ވަނަ އަހަރާއި 2017 ވަނަ އަހަރުގެ އެފްއޭކަޕްގެ ފައިނަލްގައި އާސެނަލް މޮޅުވި ލަނޑުޖަހައިދީފައެވެ.


SunOnline: Council inthihaabu aharakah faskuran jehey: Shareef\nމަރަދޫ ދާއިރާގެ މެމްބަރު އިބްރާހިމް ޝަރީފް -- ސަން ފޮޓޯ/ ފަޔާޒު މޫސާ\nކުރިއަށް އޮތް ލޯކަލް ކައުންސިލް އިންތިހާބާއި އަންހެނުންގެ ތަރައްގީއަށް މަސައްކަތް ކުރާ ކޮމިޓީގެ އިންތިހާބު އެއް އަހަރަށް ފަސްކުރަން ޖެހޭ ކަމަށް މަރަދޫ ދާއިރާގެ މެމްބަރު އިބްރާހިމް ޝަރީފް ވިދާޅުވެއްޖެ އެވެ.\nކައުންސިލްތަކުގެ އިންތިހާބު ބާއްވަން ކަނޑައެޅީ އަންނަ އޭޕްރީލް މަހުގެ ހަތަރު ވަނަ ދުވަހު އެވެ. ނަމަވެސް ކޮރޯނާވައިރަސްއާ ގުޅިގެން ރާއްޖޭގައި ސިއްހީ ކުއްލި ނުރައްކަލުގެ ހާލަތު އިއުލާނުކުރުމާ ގުޅިގެން އޭޕްރީލް 18 އަށް އިންތިހާބު ވަނީ ލަސްކޮށްފަ އެވެ.\nއިންތިހާބާ ގުޅޭގޮތުން މެންބަރު ޝަރީފް ކުރެއްވި ޓުވީޓެއްގައި ވިދާޅުވީ ރައްޔިތުންގެ ސިއްހަތަށް ވުރެ މުހިންމު ކަމެއް ނޯންނާނެ ކަމަށާއި، ކައުންސިލް އިންތިހާބު އެއް އަހަރަށް ފަސްކޮށްލަން ޖެހޭ ކަމަށެވެ.\nއަދި މިކަމަށް އިންތިހާބުތަކާ ބެހޭ ގާނޫނުތަކަށް އިސްލާހު ގެނެސް، މިހާރު ތިބި ކައުންސިލްތަކުގެ ދައުރު އެއް އަހަރަށް އިތުރުކުރަން ޖެހޭ ކަމަށް ވެސް ޝަރީފް ވިދާޅުވި އެވެ.\nރައްޔިތުންގެ މަޖިލީހުގައި ކުރިއަށް ދިޔަ ބަހުސްގައި ގިނަ އެމްޑީޕީ މެމްބަރުން ވާހަކަދައްކަވާފައި ވަނީ އިންތިހާބު ފަސްކުރުމާ ދެކޮޅަށެވެ.\nކައުންސިލް އިންތިހާބު ފަސްކުރުމާ ގުޅިގެން އިދިކޮޅު ޕްރޮގްރެސިވް ކޮންގްރެސް ކޯލިޝަނުންނާއި ސަރުކާރުން ހިންގާ މައި ޕާޓީ އެމްޑީޕީންވެސް ވަނީ އެކަމަށް ފާޑުކިޔައިފަ އެވެ.\nދެ ފަރާތުން ވެސް ބުނަމުން އަންނަނީ އެ ތާރީހަކީ ގާނޫނުއަސާސީގައި ބުނާ ކެމްޕެއިން ކުރުމަށް އެކަށީގެންވާ މުއްދަތެއް ނޫން ކަމަށެވެ.\nސިއްހީ ކުއްލި ހާލަތު ނިމޭނީ އަންނަ މަހުގެ 11 އަށެވެ. އެއާއެކު މިހާރު އިންތިހާބު ބޭއްވުމަށް ކަނޑައެޅިފައިވާ ތާރީހާއި ކުއްލި ހާލަތު ނިމޭ ތާރީހާ ދެމެދު ކެމްޕެއިން ކުރުމަށް ލިބޭނީ ހަ ދުވަހެވެ.\nއިއްޔެ އިލެކްޝަންސް ކޮމިޝަން (އީސީ) އިން ބުނީ އިންތިހާބު 18 ވަނަ ދުވަހަށް ފަސްކުރުމާ ގުޅިގެން ސިޔާސީ ޕާޓީތަކުގެ ހިޔާލު ކޮމިޝަނާ ހިއްސާ ކޮށްފައިވާ ކަމަށެވެ.\nއިންތިހާބާ ގުޅޭގޮތުން އިތުރަށް ކުރިއަށް ގެންދާނެ ގޮތަކާމެދު އިންތިހާބާ ގުޅޭ ގޮތުން އެކުލަވާލާފައިވާ ގައުމީ ލަފާދޭ ކޮމިޓީގައި މަޝްވަރާކޮށްފައިވާ ކަމަށާއި، އިންތިހާބާ ގުޅޭ ގޮތުން އިތުރަށް ކުރިއަށް ގެންދާނެ ގޮތެއް މިއަދު އިއުލާނު ކުރާނެ ކަމަށް ވެސް އީސީން ވަނީ ބުނެފަ އެވެ.


Beyhehge side effect eh, ekamaku miee molheh!\nބޭހެއްގެ ސައިޑްއިފެކްޓެއް، އެކަމަކު މިއީ މޮޅެއް!\nއިސްތަށި ފައިބާފައިވާ ބޮލެއް. ފޮޓޯ: ގެޓީ އިމޭޖަސް\nބޮލުން ދުވާލަކު 100 ވަރަކަށް އިސްތަށި ވެއްޓުމަކީ އާދައިގެ ކަމެކެވެ. އެކަމަކު މާގިނައިން އިސްތަށި ފޭބުމަކީ ނުތަނަވަސްކުރުވާ ކަމެކެވެ. އެކަމަށް ގާތްގަނޑަކަށް މުޖައްރިބު ހައްލެއް މިހާރު ވަނީ ހޯދިފައެވެ. އަސްލުގައި އޮސްޓިއޮޕޮރޯސިސް ނުވަތަ ކަށިފީވާ ބައްޔަށް ފަރުވާކުރުމަށް އުފެއްދި ބޭހަކުން އިސްތަށި ފޭބުމުގެ މައްސަލައަށް ފަރުވާކުރެވިދާނެކަން ދިރާސާއަކުން ވަނީ އެނގިފައެވެ.\nދަ ޖާނަލް ޕީއެލްއޯއެސް ބަޔޮލޮޖީގައި އަންގާރަ ދުވަހު ޝާއިއުކުރި ދިރާސާ ރިޕޯޓެއްގަައި ބުނެފައިވާ ގޮތުގައި އިސްތަށި ފަޅުވައިދޭ މާއްދާ ހޯދުނީ އިމިއުނޯ ސަޕްރެސިވް ޑްރަގެއް ކަމަށްވާ ސައިކްލޮޕޯރިން އޭ އާ ބެހޭ ގޮތުން ކުރި ދިރާސާއެެއްގެ ތެރެއިންނެވެ. އެއީ ގުނަވަންތައް އިންދާ މީހުންނަށާއި އޮޓޯއިމިއުން ބަލި ބަލީގައި އުޅޭ މީހުންނަށް ދިނުމަށް 1980 ގެ އަހަރުތަކުގައި އުފައްދަން ފެށި ބޭހެކެވެ.\nސައިކްލޯޕޯރިން އޭ އަކީ ވަރަށް ވަރުގަދަ ސައިޑް އިފެކްޓްސް ( ބޭހުން ބައެއް ފަހަރު ކުރާ ނުބައި އަސަރު)ކުރިމަތިވާ ބޭހެކެވެ. އެގޮތުން އެބޭސް ބޭނުންކުރާ މީހުންނަށް ކުރިމަތިވާ ސައިޑްއިފެކްޓްތަކުގެ ތެރޭގައި ވާގިއެރުމާއި ބޭރަށް ހިންގުން ހިމެނެއެވެ. މީގެ އިތުރުން އެބޭހުން ކުރިމަތިވާ އާދަޔާ ހިލާފު ސައިޑްއިފެކްޓަކީ އިތުރަށް ( އާއްމުގޮތެއްގައި އިސްތަށި ނުހުންނަ ތަންތަނުގައި ވެސް) އިސްތަށި ފެޅުމެވެ.\nއެކަން އެހެން ވާތީ ޔުނިވާސިޓީ އޮފް މެންޗެސްޓާގެ ސެންޓަ ފޯ ރިސާޗް ގައި މަސައްކަތްކުރައްވާ ސައިންސްވެރިން ދެކެވަޑައިގެންނެވީ އިސްތަށި ފޭބުމުގެ މައްސަލައިގެ ހައްލަކަށް އެ ބޭސް ވެދާނެ ކަމެކެވެ. ޖީން އެކްސްޕްރެޝަނަށް ބޭހުން ކުރާ އަސަރު ދެނެގަތުމަށް ތަހުލީލު ކުރަން ފެށީ އެހެންވެއެވެ.\nއެގޮތުން ކުރި ދިރާސާއިން އެނގުނީ އިސްތަށި ހެދުމަށް ހުރަސް އަޅާ ޕްރޮޓީންއެއް ކަމަށްވާ އެސްއެފްއާރްޕީ1 ހުއްޓުވާ މާއްދާއެއް ސައިކްލޯޕޯރިން އޭގައި އެކުލެވޭ ކަމެވެ. އެ ޕްރޮޓީން އަކީ އިސްތަށި ފެޅުމަށް ހުރަސް އަޅާ ޕްރޮޓީންއަކަށް ވީ ހިނދު އޭގެ މަސައްކަތް ހުއްޓުމުން އިސްތަށި ފަޅަނީއެވެ.\nއެހިސާބުން ސައިންސްވެރިން މަަސައްކަތް ފެށީ ސައިކްލޯޕޯރިން އޭ ގައިވާ އެ މާއްދާއާ އެއްގޮތަށް މަސައްކަތް ކުރާ އެހެން މާއްދާއެއް ހޯދުމަށެވެ. އޮސްޓިއޯޕޮރޯސިސްއަށް ފަރުވާ ކުރަން ބޭނުންކުރާ 316606 އަކީ އެފަދަ މާއްދާއެއްކަން އެނގުނީ އެގޮތުން ކުރި މަސައްކަތުންނެވެ.\nލެބޯޓްރީގައި އިސްތަށީގެ މަދަށް ޑަބްލިއުއޭވަައި-316606 އެޅުމުން ސައިންސްވެރިންނަށް އެނގުނީ އިސްތަށިފެޅުވުމުގައި ސައިކްލޮޕޯރިން އޭ އަށް ވުރެ ވެސް ރަނގަޅަށް އެމާއްދާ މަސަައްކަތްކުރާ ކަމަށެވެ.\n" މިކަމުން ދައްކައިދެނީ ޑަބްލިއުއޭވައި-316606 އަކީ އިސްތަށިފެޅުވުމަށް ބޭސްވެރިކަމުގެ ގޮތުން ބޭނުންކުރެވިދާނެ އުއްމީދީ އާ ވަސީލަތެއްކަން" ދިރާސާ ރިޕޯޓުގައި ސައިންސްވެރިން ލިއުއްވާފައި ވެއެވެ. އެބޭފުޅުން ފާހަގަކުރައްވާފައިވާ މުހިއްމު އަނެއް ކަމަކީ އެ މާއްދާއަކީ ސައިކްލޮޕޯރިން އޭ އިން ކުރިމަތިވާ ފަދަ ވަރުގަދަ ސައިޑް އިފެކްޓްސް ވެސް ކުރިމަތިނުވާނެ ކަމެވެ.\nދެން ކުރަން އޮތް ދިރާސާއަކީ އިންސާނުންގެ އިސްތަށި ފެޅުވުމަށް އެ މާއްދާ ބޭނުންކުރުން ރައްކާތެރި ކަމަކަށް ވާނެތޯ ނުވަތަ ނޫންތޯ ބެލުމުގެ ދިރާސާއެވެ.


Vedio ehge sababun Arishfa ah beyra nikunnan dhathi vejje\nވީޑިއޯއެއްގެ ސަބަބުން އަރިޝްފާއަށް ގެއިން ބޭރަށް ނިކުންނަން ދަތިވެއްޖެ\nމަޝްހޫރު ޔޫޓިއުބަރ ދާނިޝް ޒެހެން ގެ މަރަށް ދެ މަސްވެފައިވާއިރު އަދިވެސް އޭނާއަށް ތާއިދުކުރާ ގިނަ މީހުންނަށް އެ ހަބަރު ގަބޫލުކުރަން އުދަގުލެވެ. ދާނިޝްގެ ކުއްލި މަރާއި އެކު ގިނަ ބައަކަށް ބޮޑު ޝޮކެއް ލިބުނު އިރު މި ހިތާމައިގައި ބޮލީވުޑްގެ ގިނަ ފަންނާނުންވެސް ވަނީ ބައިވެރިވެފައެވެ.ދާނިޝްގެ މަރާއެކު ގިނަ ބަޔަކު އެހެން މީހުންގެ ސަމާލުކަން ހޯދުމަށާއި މަޝްހޫރުވުމަށް އޭނާއާއި ބެހޭ ގޮތުން ގިނަ ވާހަކަތަކެއް ދައްކާ ވީޑިއޯތައް އާންމުކޮށްފައިވެއެވެ.\nމި ގޮތުން 'އެކް ވީރްކީ އަރްދާސް ވީރާ'ގެ ތަރި އަރިޝްފާ ހާންވެސް ވަނީ ދާނިޝް މަރުވުމުން އެކަމާއި ހިތާމަކޮށް އޭނާ ރޯން އިންނަ ވީޑިއޯ އެއް ސޯޝަލް މީޑިއާގައި އާންމުކޮށްފައެވެ. އޭރު މި ވީޑިއޯގެ ސަބަބުން އޭނާއަށް ފަހުން ނުރައްކަލެއް ކުރިމަތިވެދާނެކަމަށް ވިސްނިފައި ނެތްނަމަވެސް އެންމެ ފަހުން އަރިޝްފާއަށް މިވަނީ ގެއިން ނިކުންނަން ދަތިވެފައެވެ. ދާނިޝްގެ ބޭބެ ގުފްރާންގެ ސަބަބުން އަރިޝްފާއާއި އޭނާގެ އާއިލާއަށް އެތައް އުދަގޫތަކެއް ކޮންމެ ދުވަހަކު ކުރިމަތިވަމުންދާއިރު އޭނާގެ އާއިލާއިންވަނީ މީޑިއާގައި މި ވާހަކަ ހިއްސާކޮށްފައެވެ.\nއަރިޝްފާގެ މަންމަ މީޑިއާއަށް މައުލޫމާތު ދެމުން ބުނެފައިވަނީ ދާނިޝްގެ ބޭބެ ގުފްރާން ގަބޫލުކުރާ ގޮތުގައި ދާނިޝް އާއި އަރިޝްފާ އުޅުނީ ލޯބީގެ ގޮތުން ގުޅިގެންނެވެ. އަދި ދާނިޝްގެ މަރުގެ އިލްޒާމް އަރިޝްފާގެ ބޮލުގައި އަޅުވަމުންދާކަމަށާއި އެ ވާހަކަތައް ދެއްކުމަށް ތަކުރާރުކޮށް މަޖުބޫރުކުރަމުންދާ ކަމަށް އަރިޝްފާގެ މަންމަ ބުންޏެވެ. މީގެ އިތުރުން އޭނާ ބުނީ ދާނިޝް އަސްލު ރައްޓެހިވެގެން އުޅުނީ އަރަފިއާ ނަމަކަށް ކިޔާ އަންހެންކުއްޖަކާ ކަމަށެވެ. "ދާނިޝް އާއި އަރިޝްފާއަކީ ވަރަށް ގާތް އެކުވެރިން އެހެން ގުޅުމެއް ނެތް"އަރިޝްފާގެ މަންމަ ބުންޏެވެ.\nގުފާރްނާގެ އުދަގުލާ ހެދި ގެއިން ބޭރަށް ދިއުމަށް ދަތިވެފައިވާ އަރިޝްފާ ބުނީ މިހާރު ޓުއިޝަނަށް ދިއުމާއި ބޭރަށް ދިއުން އޭނައަށް ބޮޑު އުދަގުލަކަށް ވެފައިވާ ކަމަށެވެ. އަދި މި އުދަގޫތަކުގެ ސަބަބުން އޭނާގެ މަންމައަށް ކެތްނުކުރެވިގެން އަމިއްލައަށް މަރުވާން މަސައްކަތްކޮށްފައިވާ ކަމަށް އަރިޝްފާ ބުންޏެވެ.\nދާނިޝް މަރުވެފައިވަނީ މިދިޔަ އަހަރު ގެ ޑިސެމްބަރުމަހުގެ 20 ވަނަ ދުވަހު ފަތިހުގެ ވަގުތެއްގައި ކައިވެނި ހަފުލާއެއްގައި ބައިވެރިވުމަށް ފަހު އެނބުރި ގެއަށް ދިޔަ މަގުމަތީގައި މުމްބާއީގެ ހައިވޭގައި ހިނގި އެކްސިޑެންޓެއްގައެވެ\nދާނިޝް ޒެހެން ގެ އިންސްޓަގްރަމް އެކައުންޓް އެކްޓިވޭޓް ކޮށްފި\nދާނިޝްގެ ޖަނާޒާއަށް އޭނަގެ އެތައްހާސް ސަޕޯޓަރުން ޖަމާވެއްޖެ


ރާއްޖޭގައި ޗައިނާ ކުންފުނިތަކުން ކުރިއަށްގެންދާ އެއްވެސް މަޝްރޫޢެއް ނުހުއްޓޭނެ - ޗައިނާ ރާއްޖޭގައި ޗައިނާ ކުންފުނިތަކުން ކުރިއަށްގެންދާ އެއްވެސް މަޝްރޫޢެއް ނުހުއްޓޭނެ - ޗައިނާ\nޗައިނާ ސަރުކާރާއި، ދިވެހި ސަރުކާރާ ދެމެދު ބޭއްވި ބައިލެޓްރަލް ކޮންސަލްޓޭޝަންގެ7ވަނަ ބުރުގެ ތެރެއިން / ފޮޓޯ: ފޮރިން މިނިސްޓްރީ\nރާއްޖޭގައި ޗައިނާ ކުންފުނިތަކުން ކުރިއަށްގެންދާ އެއްވެސް މަޝްރޫޢެއް ނުހުއްޓި ކުރިއަށްދާނެކަމުގެ ޔަޤީންކަން އެ ޤައުމުން ދީފިއެވެ. ޗައިނާއިން މި ޔަޤީންކަން ދީފައިވަނީ ޗައިނާ ސަރުކާރާއި، ދިވެހި ސަރުކާރާ ދެމެދު ބޭއްވި ބައިލެޓްރަލް ކޮންސަލްޓޭޝަންގެ7ވަނަ ބުރުގައި ކުރެވުނު މަޝްވަރާތަކުގައެވެ.\nދިވެހިރާއްޖެއާއި ޗައިނާއާ ދެމެދު ބޭއްވި ބައިލެޓްރަލް ކޮންސަލްޓޭޝަންގެ7ވަނަ ބުރުގައި ދިވެހި ސަރުކާރުގެ ފަރާތުން އިސްކޮށް ބައިވެރިވެވަޑައިގެންފައިވަނީ މިނިސްޓަރ އޮފް ސްޓޭޓް ފޮރ ފޮރިން އެފެއަރޒް އަހުމަދު ޚަލީލެވެ. އަދި ޗައިނާ ސަރުކާރުގެ ފަރާތުން އިސްކޮށް ބައިވެރިވެވަޑައިގެންނެވީ އެޤައުމުގެ ވައިސް މިނިސްޓަރ އޮފް ފޮރިން އެފެއަރޒް ލޫ ޝައުހުއީއެވެ.\nމި މަޝްވަރާގައި ފޮރިން މިނިސްޓްރީގެ ސްޓޭޓް މިނިސްޓަރ އަޙްމަދު ޙަލީލު ދެއްކެވި ވާހަކައިގައި "ވަން-ޗައިނާ" ޕޮލިސީއަށް ދިވެހިރާއްޖެއިން ފުރިހަމައަށް ތާޢީދުކުރާކަން ވަނީ ހާމަކުރައްވާފައެވެ. އަދި ކޯވިޑް-19ގެ ޙާލަތުން އަރައިގަތުމަށް ޗައިނާއިން ވެދެމުންދާ އެހީތެރިކަން ފާހަގަކުރެއްވިއެވެ. ހަމައެހެންމެ ރާއްޖޭގެ ފަތުރުވެރިކަމުގެ ސިނާޢަތުގައި ޗައިނާ މާކެޓް މުހިއްމު ދައުރެއް އަދާކުރާއިރު، ދެ ޤައުމުގެ ދެމެދު ދަތުރުކުރުމުގައި ހުރި ގޮންޖެހުުންތައް ނައްތާލާ، ޗައިނާ މާކެޓަށް ރާއްޖޭގެ ފަތުރުވެރިކަން ވީ އެންމެ އަވަހަކަށް އަލުން ހުޅުވާލަން ބޭނުންވާކަމަށްވެސް ސްޓޭޓް މިނިސްޓަރ ވިދާޅުވެފައިވެއެވެ.\nމި ބައްދަަލުވުމުގައި ޗައިނާގެ ވައިސް މިނިސްޓަރ އޮފް ފޮރިން އެފެއަރޒް ލޫ ޝައުހުއީ ވިދާޅުވީ، ޗައިނާއިން އަބަދުވެސް ރާއްޖެދެކޭނީ އެ ޤައުމާ އެކުވެރި މުހިއްމު ބައިވެރިއެއްގެގޮތުގައިކަމަށެވެ. އެކި ދާއިރާތަކުން ދެ ޤައުމުގެ ގުޅުން ބަދަހިކުރުމުގެ ޝަޢުގުވެރިކަން ޗައިނާއިން އަބަދުވެސް ގެންގުޅޭކަމަށް އެ ޤައުމުގެ ވައިސް ފޮރިން މިނިސްޓަރ ވިދާޅުވިއެވެ. މީގެ އިތުރުން ޗައިނާ ކުންފުނިތަކުން ރާއްޖޭގައި ކުރިއަށްގެންދާ ތަރައްޤީގެ އެއްވެސް މަޝްރޫޢެއް ނުހުއްޓި ކުރިއަށްދާނެކަމުގެ ޔަޤީންކަންވެސް އެމަނިކުފާނު ދެއްވާފައިވެއެވެ.\nޗައިނާއާއި ރާއްޖެއާއި ދެމެދު ބޭއްވި މަތީ ފަންތީގެ މި ބައްދަލުވުމުގައި މަޝްވަރާކުރެވުނު މުހިއްމު ކަންތައްތަކުގެ ތެރޭގައި ދެޤައުމުގެ ގުޅުން އިތުރަށް ބަދަހިކުރުމާއި، ކޯވިޑް-19އާ ދެކޮޅަށް ކުރެވޭ މަސައްކަތްތަކާއި އަދި ބައިނަލްއަޤްވާމީ މަސްރަހުގައި ގުޅިގެން މަސައްކަތްކުރުން ހިމެނެއެވެ. އަދި ކޯވިޑް-19އިން އަރައިގަނެ، އިޤްތިޞާދު ކޮޅަށް ޖެހުމަށް ކުރެވިދާނެ މަސައްކަތްތަކާއި، ދެޤައުމުގެ މެދުގައި ވިޔަފާރިއާއި ފަތުރުވެރިކަން ވީހާވެސް އަވަހަކަށް އިއާދަކުރުމާބެހޭ ގޮތުންވެސް މި ބައްދަލުވުމުގައި މަޝްވަރާކޮށްފައިވެއެވެ.\nމީގެ އިތުރުން ކުރިއަށްއޮތް 2022 ވަނަ އަހަރަކީ ރާއްޖެއާއި ޗައިނާގެ ގުޅުމަށް 50 އަހަރުފުރޭ ރަންޔޫބީލު އަހަރުކަމުން، އެކަން ފާހަގަކުރުމަށް ދެ ޤައުމު ގުޅިގެން ޚާއްސަ ހަރަކާތްތަކެއް ކުރިއަށްގެންދިއުމާގުޅޭގޮތުންވެސް މި ބައްދަލުވުމުގައި ވަނީ މަޝްވަރާކޮށްފައެވެ. ކުރިއަށްހުރި ޕްރޮޖެކްޓްތަކާބެހޭ ގޮތުން ދިވެހި ސަރުކާރުން މަޝްވަރާކުރާނެކަމަށް ފޮރިން މިނިސްޓްރީން މަޢުލޫމާތުދެއްވައެވެ.\nމިގޮތަށް ބާއްވަމުންދާ ބައިލޭޓަރަލް ބައްދަލުވުންތަކަކީ ދެޤައުމުގެ މެދުގައި އޮންނަ ގުޅުން ބަދަހިކޮށް، ކުރެވޭ މަސައްކަތްތަކާ ބެހޭގޮތުން މަޝްވަރާކުރުމަށް ހުޅުވިގެންދާ ވަރަށް މުހިއްމު ދޮރެއްކަމަށް ފޮރިން މިނިސްޓްރީން ވިދާޅުވެއެވެ. ދިވެހިރާއްޖެއާއި ޗައިނާއާ ދެމެދު ބައިލޭޓަރަލް ކޮންސަލްޓޭޝަން އެންމެ ފަހުން ބާއްވާފައިވަނީ 2017 ވަނަ އަހަރު ދިވެހިރާއްޖޭގައެވެ.\nދިވެހިރާއްޖެއިން ޗައިނާއާއެކު ސިޔާސީ ގުޅުން ޤާއިމުކޮށްފައިވަނީ 14 އޮކްޓޯބަރު 1972 ގައެވެ.


އެޑްމިން – Page 108 – Liyuntheringe Gulhun\nVisitors online  327:users  0guests  295bots  32The maximum number of visits was  2016-10-05:all visits  37149:users  3guests  1698bots  35448browser  Chrome 53.0.2785.143\n11 ޖުލައި 2014ބަހާއި އަދަބު, ވަޒަން ބަހުރުވައެޑްމިން\nކިޔާފައިވާ ޢަދަދު: 1764\nޢަބްދުއްރަޝީދު ޙުސައިންފުރާނަ މި ހަށިގަނޑާ ވަކިވާނެކަން ހަމަ އެންމެނަށް އެނގެޔޭ މަރާ ބައްދަލު ވެވޭ ވަގުތެއް އެނގޭ ހަމަ އެކަކުވެސް ނުވެޔޭ\nޚިޔާލާ ޝައުޤު ކުރިޔަށްލައި ނިޔާފުޅު ހަނދުމަނެތިކޮށްލައި، ހިޔާ އަނިޔާގެ ހޯދައިލައި، އުޅޭ މީހުން ވަރަށް ގިނަޔޭ\n11 ޖުލައި 20141 ޚިޔާލުޢަޤީދާ, ދީނާއި ދުނިޔެއެޑްމިން\nކިޔާފައިވާ ޢަދަދު: 4856\nރޯދައިގެ ހަދިޔާ – 14\nހިދާޔަތުގެ ކަންތައްތަކުގައި ﷲ ސުބްޙަނަހޫ ވަތަޢާލާގެ ޤާނޫނެއް އޮވެއެވެ. އެއީ ޝައްކަށް ޖާގަ ދެއްވުމެވެ. (ޝައްކަށް ޖާގަ ދެއްވުމަކީ ވިސްނުމަށް ޖާގަ ދެއްވުމެވެ.) މިކަން އެނގެނީ އަންޢާމް ސޫރަތުގެ 8 ވަނަ އާޔަތުންނެވެ. ކޮންމެ އެއްޗެއްގައިމެ ޝައްކަށް ޖާގައެއް ލައްވައިފައި ވެއެވެ. މިއީ އިމްތިޙާނެއްގެ ގޮތުން ލައްވައިފައިވާ ކަމެކެވެ. ރޯދަ ހަދިޔާ – ހަލީސާ (45)\nކިޔާފައިވާ ޢަދަދު: 3033\nރޯދަ ހަދިޔާ – ހަލީސާ (45)\nދާރުލްއާޘާރުގައި ބަހައްޓާފައި ހުރި މިސުރުގެ މަމީ (ގަދީމީ މިސުރުގައި މީހުން މަރުވުމުން، ކުނިނުވާގޮތަށް ބޭސްގަނޑަކާއެކު ވަށައިގެން ފޮތި އޮޅާފައި އޮންނަ ގަބުރު) އަކާ ދިމާއަށް ދެމީހަކު ބަލަން ތިބެފައި އެތަނުން އެކަކު ބުންޏެވެ. ނޯވޭގައި ރަމަޟާން މަސް\n10 ޖުލައި 20141 ޚިޔާލުޢަޤީދާ, ދީނާއި ދުނިޔެއެޑްމިން\nކިޔާފައިވާ ޢަދަދު: 3947\nއިބްރާހީމު ރަޝީދު މޫސާ ނޯވޭއަކީ ސްކެންޑްނޭވިޔާގެ ޤައުމުތަކުގެ ތެރޭގައި ހިމެނޭ ޤައުމެކެވެ. މިޤައުމުގެ ދެކުނުފަރާތުގައި އޮންނަނީ ޑެންމާރކެވެ. އުތުރު ފަރާތުގައ ރަޝިޔާއެވެ. އިރުމަތީ ފަރާތުގައި ފިންލެންޑާއި ސްވިޑުނެވެ. އަށެއްކަ މިލިއަން މީހުންގެ އާބާދީއެއް އޮންނަ މި ޤައުމަކީ ދުނިޔޭގެ ސިޔާސީ މައިދާނާއި އިޤްތިޞާދީ މައިދާނުގައި ވަރަށް މުހިއްމު މަޤާމެއް ޙާޞިލުކޮށްފައިވާ ޤައުމެކެވެ.\n10 ޖުލައި 2014ބަހާއި އަދަބު, ވަޒަން ބަހުރުވައެޑްމިން\nކިޔާފައިވާ ޢަދަދު: 2174\nރޯނުގޭ ޙަސަން މަނިކުރަޙުމަތުގެ އަލިގަދަ ނޫރުތައް މުޅިދޭހުގައި ފަތުރައިދިނިން ރަޙުމަތް އިތުރުވާނޭ އެތައް ގިނަ މަގުތަކެއް ދައްކައިދިނިން\nއަހަރުގެތެރޭގައި އައި މިއީ މަތިވެރިވި މައްސަރަކަށް ވުމުން އަހަރެންގެ ވަޢުޟާ ދަރުސުތައް ހައިކޮށްނުލައި އަންގައިހެދިން\nރޯދަ ހަދިޔާ – ހަލީސާ (44)\n10 ޖުލައި 2014ބަހާއި އަދަބު, ސަމާސާ އަދަބުއެޑްމިން\nކިޔާފައިވާ ޢަދަދު: 2932\nމީހަކު އޭނާގެ ކައިވެނީގެ ސެޓުފިކެޓު ނަގައިގެން އޭގެ އެފުށްމިފުށް ބަލަނީއެވެ. މިތަން ބަލަން ހުރެފައި އޭނާގެ އަންހެނުން ސުވާލުކުރިއެވެ. ”މިހާއިރުވަންދެން ތިޔައިން ކޮން އެއްޗެއްތަ ތިޔަ ބަލަނީ؟”\nފިރިމީހާ ޖަވާބު ދިނެވެ. ”މުއްދަތު ހަމަވާ ތާރީޚު ހޯދަނީ.”\n9 ޖުލައި 2014ބަހާއި އަދަބު, ވަޒަން ބަހުރުވައެޑްމިން\nކިޔާފައިވާ ޢަދަދު: 4382\nފާފައިން ވެވޭ ތައުބާ ވަމާ ހިނގާ! ހޯދަން އަމާން އެކީ އެކުގައި ދުނިޔޭގެ ލާބަޔާ ***\nދޮރުތައްވަނީ މިތާނގައިއެދޭހާ ހުޅުވާލެވޭނޭތެދޭ ޢަޒުމާއެކީ ދަމާ ތައުބާވަމާ ހިނގާ!\nމަޢުރިފަތުގެ ބިންގަލަކީ ބުއްދި\n9 ޖުލައި 2014ޢަޤީދާ, ދީނާއި ދުނިޔެއެޑްމިން\nކިޔާފައިވާ ޢަދަދު: 5471\nރޯދައިގެ ހަދިޔާ – 12\nކީރިތި ޤުރްއާނުގެ އާލްޢިމްރާން ސޫރަތުގެ 191 ވަނަ އާޔަތުން އެނގޭ ގޮތުގައި މަޢުރިފަތު ހާސިލު ކުރުމަށްޓަކައި ކުރާން ޖެހޭ ކަމަކީ ﷲ ހަނދުމަ ކުޅައުމާއި، ވިސްނައި ފިކުރު ކުރުމެވެ. ވިސްނައި ފިކުރު ކުރުމަކީ ސިކުނޑިއާ ގުޅިފައިވާ ކަމެކެވެ. އެއީ އިންސާނާގެ ގުނަވަން ތަކުގެ ތެރެއިން ހަމަ އެކަނި ސިކުނޑިއަށް ލިބިފައިވާ ބާރެކެވެ. ނުވަތަ ގާބިލު ކަމެކެވެ. ސިކުނޑީގެ ބޭނުން ކޮށްގެން ﷲ ހަނދުމަ ކުޅައުން މަތީ ދެމި ހުންނަ މީހަކަށް މަޢުރިފަތު ހާސިލު ކުރާކަށް އުނދަގުލެއް ނުވާނެއެވެ.\nކިޔާފައިވާ ޢަދަދު: 2826\nޖަޕާނުގައި (ނުވަތަ އިރުގެ ރާއްޖޭގައި) ރަމަޟާން މަސް އޮންނަނީ ކިހިނެއްބާވައެވެ! ޖަޕާނުގެ މުސްލިމުން މި މަސް ހޭދަކުރަނީ ކިހިނެއް ހެއްޔެވެ؟ ޖަޕާނަށް ބަލާ އިރު އެއީ މުސްލިމުން ވަރަށް މަދު ޤައުމެކެވެ. އެ ޤައުމުގައި މުސްލިމުން ދިރިއުޅެނީ އެއް ރަށެއްގައެއް ނޫނެވެ. އެކަމަކު އެކި ހިސާބުހިސާބުގައެވެ. އެކި ރަށްރަށުގައެވެ. 123456789101112131415161718192021222324252627282930313233343536373839404142434445464748495051525354555657585960616263646566676869707172737475767778798081828384858687888990919293949596979899100101102103104105…106107108109110…111112113114115116117118119120121122123124125126127128129130131132133134135136137138139140141142143144145146147148149150151152153154155156157158159160161162163164165166167168169170171172173174175176177178179180181182183184185186187188189190191192193194195196197198199200201202203204205206207208209210211212213214215216217218219220221222223224225226227228229230231232233234235236237238239240241242243244245246247248249250251252253254255256257258259260261262263264265266267268269270271272273274275276277278279280281282283284285286287288289290291292293294295296297298299300301302ފަހުގެކުރީގެ


BREAKING | Covid-19: Kuriyahvure Nurahkaa Boduve, Dhuniyein Record Adhadhakah Meehun Fassi Vehje - Vaguthu\nހަލުވިކަމާއެކު މިހާރު ފެތުރެމުންދާ ނުރައްކާތެރި ކޮވިޑް-19 ގެ ނުރައްކާތެރި ބަލިމަޑުކަމުގައި ބައެއް ޤައުމުތަކުގެ ހާލަތު އިތުރަށް ގޯސްވެ، އިއްޔެ ދުނިޔެއިން ރެކޯޑް އަދަދަކަށް މީހުން ފައްސިވެއްޖެ އެވެ. މިއާއެކު އިއްޔެ ވެފައިވަނީ މިހާތަނަށް ދުނިޔެއިން ކޮވިޑް-19 ފެނުނު ފަހުން ވެސް އެއް ދުވަހެއްގައި އެންމެ ގިނަ ބަޔަކު ފައްސިވީ ކަމަށް ރެކޯޑް ކުރެވުނު ދުވަހަށެވެ.\nކޮވިޑް-19 އާއި ބެހޭ މަޢުލޫމާތުތައް ހާމަކުރާ އިދާރާތަކުން ނެރެފައިވާ ތަފާސްހިސާބުތަކަށް ބަލާއިރު، އިއްޔެ އެކަނިވެސް ދުނިޔެއިން އިތުރު 470,000 އަށްވުރެ ގިނަ މީހުން މިބައްޔަށް ފައްސިވެފައި ވެއެވެ. މިއާއެކު ދުނިޔެއިން މި ބަލި ޖެހުނު މީހުންގެ ޖުމްލަ އަދަދު މިހާރު 41.9 މިލިއަނަށް އަރައެވެ.\nމީގެ ކުރިން ދުނިޔެއިން އެއް ދުވަހެއްގައި އެންމެ ގިނަ ބަޔަކު ފައްސިވެފައި ވަނީ މިދިޔަ ބުދަ ދުވަހުއެވެ. އެ ދުވަހު އެކަނިވެސް ދުނިޔެއިން ޖުމްލަ 439,014 މީހަކު ފައްސިވީ ކަމަށް ރެކޯޑް ކުރެވިފައި ވެއެވެ. އެހެންކަމުން މިއީ ޖެހިޖެހިގެން ދުނިޔެއިން ރެކޯޑް އަދަދަކަށް ފައްސި ވޭދަނަ ފެންމަތިވި ދެވަނަ ދުވަހެވެ.\nކޮވިޑް-19 ފެތުރޭ މިންވަރު އިންތިހާއަށް އިތުރުވެފައި މިވަނީ ބައެއް ޤައުމުތަކަށް މި ބަލިމަޑުކަމުގެ ދެވަނަ ރާޅެއް އަރަމުންދާ ދަނޑިވަޅެއްގައެވެ. ސިއްޙީ މާހިރުން ވިދާޅުވާ ގޮތުން މި ބަލިމަޑުކަމުގެ ދެވަނަ ރާޅުގެ ނުރައްކާ، ފުރަތަމަ ރާޅަށްވުރެ ނުރައްކާ ބޮޑުވާނެއެވެ. ޤައުމުތަކުގެ ހާލަތު ގޯސްވާން ފެށީ މި ބަލިމަޑުކަމުގެ ކުރީކޮޅު އަޅާފައިވާ ފުރަބަންދުގެ ފިޔަވަޅުތައް އުވާލަން ފެށިތަނާހެންނެވެ.\nމިހާތަނަށް ދުނިޔެއިން އެންމެ ގިނަ ބަޔަކު ފައްސިވެފައި ވަނީ އެމެރިކާއިންނެވެ. އެޤައުމުން އެކަނިވެސް މިހާތަނަށް 8.6 މިލިއަން މީހަކު ކޮވިޑް-19 އަށް ފައްސިވެފައި ވެއެވެ. އަދި ދެވަނައަށް އެންމެގިނަ ބަޔަކު ފައްސިވި ޤައުމެއްގެ ގޮތުގައި އޮތް އިންޑިއާއިން މިހާތަނަށް 7.7 މިލިއަން މީހުންނަށް މި ބަލި ވަނީ ޖެހިފައެވެ. މީގެ އިތުރުން 5.3 މިލިއަން މީހުން ފައްސިވެ ދުނިޔެއިން ތިންވަނައަށް އެންމެ ގިނަ ބަޔަކަށް ކޮވިޑް-19 ޖެހުނު ޤައުމެއްގެ ގޮތުގައި އޮތީ ބްރެޒިލް އެވެ.\nކޮވިޑް-19 އަށް އިއްޔެ ފައްސިވީ މީހުންގެ އަދަދު ރެކޯޑް މިންވަރަކަށް އިތުރުވަމުން އަންނައިރު، މި ބަލީގައި މަރުވާ މީހުންގެ އަދަދަށްވެސް ހިފެހެއްޓުމެއް ނާދެއެވެ. މިގޮތުން އިއްޔެ ވެސް ޤައުމުތަކުން6ހާހަށްވުރެ ގިނަ މީހުން މަރުވިކަމަށް ރެކޯޑް ކުރެވިފައި ވެއެވެ. މިއާއެކު ދުނިޔެއިން މި ބަލީގައި މަރުވި މީހުންގެ ޖުމްލަ އަދަދު މިހާރު ވަނީ 1.14 މިލިއަނަށް އަރާފައެވެ.\nފަހުގެ މަޢުލޫމާތުތަކަށް ބަލާއިރު މިހާތަނަށް ދުނިޔެއިން ކޮވިޑް-19 ޖެހުނު މީހުންގެ ތެރެއިން 29 މިލިއަން މީހަކު ވަނީ މި ބަލިން ރަނގަޅުވެފައެވެ. އެހެންކަމުން މިވަގުތު ފަރުވާދެމުން ދަނީ 9.6 މިލިއަން މީހުންނަށެވެ. އޭގެތެރެއިން 74,000 އަށްވުރެ ގިނަ މީހުންނަށް ފަރުވާދެމުން ދަނީ ސީރިއަސް ހާލުގައި ނުވަތަ އައިސީޔޫގައި ކަމަށް އިދާރާތަކުން ބުނެއެވެ. އެހެންކަމުން ކުރިޔަށް އޮތް ދުވަތަކުގައި މި ބަލީގައި ދުނިޔެއިން މަރުވާ މީހުންގެ އަދަދުތައް ވެސް ވަރަށް ބޮޑަށް އިތުރުވެގެން ދިއުމުގެ ނުރައްކާ އެބައޮތެވެ.\nއޮކްޓޯބަރ 23, 2020 06:12\nޔޫރަޕްގައި ބަލިދަނީ ފެތުރެމުން


BREAKING: Rasoolaa Ah Hajoo Jehun Kuhverikuran: MDP - Vaguthu\nރަސޫލާއަށް ހަޖޫޖެހުން ކުށްވެރިކުރަން: އެމްޑީޕީ\nmohamed nasheedh anni mdp\nމާތްވެގެންވާ އިސްލާމް ދީނުގެ ހަމަތަކާއި އުސޫލުތަކުގެ އިތުރުން ކީރިތި މާތް ނަބިއްޔާ މުޙައްމަދު ގެފާނަށް ހަޖޫ ޖެހުމާއި ކުރުމަށް ހިންގާ ކަންކަން ކުށްވެރި ކުރާ ކަމަށް އެމްޑީޕީން ބުނެފިއެވެ.\nއެ ޕާޓީން ނެރުނު ނޫސްބަޔާނެއްގައި ބުނީ އެޕާޓީއަކީ މެދުމިނުގެ ދީނީ ފިކުރުގެ ދައުލަތެއް ދިވެހިރާއްޖޭގައި ބޭއްވުމަށް މަސައްކަތްކުރާ ޕާޓީއެއް ކަމަށެވެ. އަދި އިސްލާމް ދީނުގެ އަސްލުތަކާއި ޚިލާފަށް ކުރާ އެއްވެސް ކަމަކަށް އެޕާޓީން ތާއިދު ނުކުރާނެ ކަމަށާއި މާތްވެގެންވާ އިސްލާމް ދީނުގެ ހަމަތަކަށާއި އުޞޫލުތަކަށާއި ކީރިތި ރަސޫލާއަށް ހަޖޫޖެހުމާއި ފުރައްސާރަކުރުމަށް ހިންގާ ކަންކަން ކުށްވެރިކުރާ ކަމަށެވެ.\n"ދިވެހި ރައްޔިތުންގެ ޑިމޮކްރެޓިކް ޕާޓީއަކީ މެދުމިނުގެ ދީނީ ފިކުރުގެ ދައުލަތެއް ދިވެހިރާއްޖޭގައި ބޭއްވުމަށް މަސައްކަތްކުރާ ޕާޓީއެކެވެ. މިޕާޓީއަކީ އިސްލާމް ދީނުގެ އަސްލުތަކާއި ޚިލާފަށް ކުރާ އެއްވެސް ކަމަކަށް ތާއިދު ކުރާނެ ޕާޓީއެއްނޫނެވެ. މާތްވެގެންވާ އިސްލާމް ދީނުގެ ހަމަތަކަށާއި އުޞޫލުތަކަށާއި ކީރިތި ރަސޫލާއަށް ހަޖޫޖެހުމާއި ފުރައްސާރަކުރުމަށް ހިންގާ ކަންކަން މިޕާޓީން ކުށްވެރިކުރަމެވެ.،" ބަޔާނުގައި ވެއެވެ.\nމީގެ އިތުރުން، ހައްދުފަހަނައަޅާފައިވާ ހަރުކަށި ވިސްނުމުގެ މީހުން މުޖްތަމަޢުގައި ބިރުވެރިކަން އުފެއްދުމަށް ހިންގާ ޢަމަލުތައް ހިންގުން ހުއްޓުވަން ޖެހޭ ކަމަށާއި ޖަލްސާތަކާއި އެކިއެކި ފޯރަމްތަކާއި މީސްމީޑިޔާގެ އެކިއެކި ވަޞީލަތްތަކުގައި އަނިޔާވެރިކަމަށް ގޮވާލައި، ރައްޔިތުންގެ މެދުގައި ނަފްރަތާއި ފަސާދަ އުފައްދަން ވަކާލާތު ކުރާ ފަރާތްތަކުގެ އެ މަސައްކަތްތަކަކީ އެޕާޓީން ބަލައިގަންނަ ކަންކަން ނޫންކަމަށްވެސް ބުނެފައިވެއެވެ. އަދި އެފަދަ ހައްދުފަހަނައަޅާފައިވާ ހަރުކަށި ޢަމަލުތަކަކީ އެޕާޓީން އަބަދުވެސް ކުށްވެރިކުރާ ޢަމަލުތަކެއް ކަމަށްވެސް ބަޔާނުގައި ބުނެފައިވެއެވެ.\n""ހައްދުފަހަނައަޅާފައިވާ ހަރުކަށި ވިސްނުމުގެ މީހުން މުޖްތަމަޢުގައި ބިރުވެރިކަން އުފެއްދުމަށް ހިންގާ ޢަމަލުތައް ތަޙްޤީޤުކޮށް ޤާނޫނުގައިވާ ގޮތުގެ މަތީން އެފަރާތްތަކާމެދު ފިޔަވަޅު އަޅުއްވައިދެއްވައި، ރާއްޖެއަކީ އަމާން ތަނެއްގެ ގޮތުގައި ބޭއްވުމަށް ކުރައްވަންޖެހޭ މަސައްކަތް ސަރުކާރުން ކޮށްދެއްވުމަށް އިލްތިމާސް ދަންނަވަމެވެ." އެމްޑީޕީގެ ބަޔާނުގައިވެއެވެ.\nއޮކްޓޯބަރ 12, 2019 18:29\nކަލޭމެން ނެރޭ މުނާފިގު ފާސިގު ފާޖިރު ބަޔާން ތަކައް އަހަރެމެން ނުހެއްލޭނެ. ކަލޭމެނާ ދެކޮޅައް ވަރައް ފާރަވެރި ކަމާއި އެކު ބަލާނަން.\nއޮކްޓޯބަރ 12, 2019 18:30\nކުށްވެރިކުރީމަ ނިމުނީތަ. ފިޔަވަޅިވެސް އަޅަންޖެހޭ. އުވާލަންވެސް ޖެހޭ. ކޮން ހަރުކައްޓެއް މަޑުކައްޓެއް ކިޔާކަށް\nއޮކްޓޯބަރ 12, 2019 18:37\nރާއްޖޭގައި އޮތް ހަމައެކަނި ލާދީނާ ޕާޓީ އާއި އެޕާޓީގެ ވެރިން ފަންޑުކުރާ ލާދީނީ ސަހިންދާގެ ޓެރަރިސްޓު ޖަމިއްޔާ އުވާލަދީ...\nއޮކްޓޯބަރ 12, 2019 19:03\nމާތްވެގެންވާ އިސްލާމް ދީނުގެ ހަމަތަކަށާއި އުޞޫލުތަކަށާއި ކީރިތި ރަސޫލާއަށް ހަޖޫޖެހުމާއި ފުރައްސާރަކުރުމަށް ހިންގާ ކަންކަން މިޕާޓީން ކުށްވެރިކުރަމެވެ.،" ބަޔާނުގައި ވެއެވެ. ކުށްވެރި ކޮށްފަ ނުކުރާ އެއްޗެއްނެތް. އިސްލާމްދީނުގެ ހަމަތަކާ އުސޫލުތައްވެސް މިއޮތީ ކުށްވެރި ކޮށްފައެއްނު.\nއޮކްޓޯބަރ 12, 2019 19:07\nއެމްޑީޕީން މިގެންގުޅެނީ ލިބަރަލް ފިކުރުގެވެސް އެންމެ ހަރުކަށި ވައްތަރުދޯ! އިސްލާމީ ފިކުރު ފިޔަވައި ދެންހުރި ހުރިހާ ފިކުރަކަށް ޖާގަ ދޭންވީއޯ، އިސްލާމީ ފިކުރާ ތިމަންނަމެން ދެކޮޅޯ. ހަރުކަށި ފިކުރު އެވެރިން މާނަ ކުރަނީ އަހުލުއްސުންނާ ވަލްޖަމާއަތުގެ އަޤީދާއާއި ފިކުރަށްކަން ޔަގީން.\nއޮކްޓޯބަރ 12, 2019 20:06\nޢިލްމުވެރިން ވިދާޅުވެއެވެ. ލާއިލާހަ އިއްލަﷲގެ މާނަ އަބޫޖަހުލަށް އެނގުނު މިންވަރަށް ނޭނގިއްޖެ ކޮންމެ މުސްލިމަކަށް ހިތާމަ ހުއްޓެވެ. ލާއިލާހަ އިއްލަﷲ ހަމައެކަނި ދުލުން ކިޔައިގެން ސުވަރުގެ ވަންނާނެނަމަ، އަބޫ ޖަހުލު އެކަލިމަ ނުކީ ކީއްވެ؟\nއޮކްޓޯބަރ 12, 2019 20:09\nކޮން ކަހަލަ ކުށްވެރިކުރުމެއް ތިޔައީ؟ އެމީހުންގެ މައްޗަށް ފިޔަވަޅު އެޅުމެއް ނެތް. ޖަމްޢިއްޔާ އުވާލުމެއް ނެތް. މީ ކޮން ވައްތަރެއްގެ ފިޔަވަޅެއްތަ؟ އެއީ ފުރައްސާރަކުރުމުގެ ފިޔަވަޅުތަ. މިހާރު މިހާރަށް ތިޔަ ޖަމްއިއްޔާ އުވާލާ. އުވާލަން ޖެހިލުންވާންޖެހޭ ވަރުގެ ބައެއް ނޫން. މުނާފިގު ބަޔާނެއް އަނެއްކާވެސް ނެރުނީނު.\nއޮކްޓޯބަރ 12, 2019 20:12\nވެރިކަން ލިބުނީމާ ނަސީދުމެންގެ ހިތައް އަރަނީ ދެން ތިމަންނާމެން މަރެއް ނުވާނޭ ހުރިހާކަމެއް ހަމަވީޔޭ. ނަސީދުވެސް އެބުރި ދިޔުން އޮތީ ކޮންތާކަށް ތޯ. ތިހިން ހަޖޫޖަހާއިރު.\nއޮކްޓޯބަރ 12, 2019 20:40\nއެމްޑިއެން ގެ ސަހިންދާ ވިދާޅުވި އޭނާ ކުށެއްކުރިނަމަ އޭނާ އަށް އަދަބު ލިބެންޖެހޭނެ ކަމަށް ނަސީދު ވިދާޅުވި އެރިޕޯޓްގާ ދީނާ ހިލާފު ވާހަކަތައް ހުރިކަމަށް އަނެއްފަހަރު ވިދާޅުވީ އެރިޕޯޓްގާ ހުރިކަމަކީ ލިއުމުގާ ސައްލަﷲއަލަހި ވަސައްލަމަ ލިޔެވިފަނެތުމޭ އަނެއްފަހަރު ވިދާޅުވި އިގިރޭސިބަހުން ދިވެހިބަހަށް ތަރުޖަމާކުރުމުގާ މައްސަލަ ހުރީއޭ .އަނެއްފަހަރު ވިދާޅުވެއްޖެ ފިޔަވަޅުއަޅަން . މިހިސާބުން އަޅުގަނޑަށް ވިސްނެނީ މިރިޕޯޓް ލިޔެ ތައްޔާރު ކުރުމުގާ ނަސީދު ގެ އަތެއް ވާކަމަށް. ނުވަތަ ނަސީދު ލިޔެފަ ސާއިއުކުރުމަށް ސަހިންދާއާ ހަވާލުކުރީކަމަށް. އޭގެ ހެއްކަކީ ސަހިންދާ ފުލުހަށް ހާޒިރު ނުކޮށް އޭނައާ ސުވާލު ކުރުމަކާނުލާ ޖަރުމަނަށް ފުރުވާލުން. ތަހުގީގު ކުރަމުންދަނީއޭ ކިޔާ މައްސަލަ ފިނިކުރަން ފުލުހުންމަސައްކަތް ކޮށްފަ ވުން.\nއޮކްޓޯބަރ 12, 2019 21:44\nމެދުމިނުގެ ދީނީފިކުރު އޭކިޔަގެން ކޮންމެހެން އިސްލާމްދީން މިތަނުން ނައްތާލަން މަސަތްކަތް ނުކުރެއްވުން އެދެން .\nއޮކްޓޯބަރ 12, 2019 21:49\nދިވެއްސަކަށް އެންމެގިނައިން ރަސޫލާ އަށް ހަޖޫޖަހާ ދީނަށް ފުރައްސާރަކޮށް ހަދާފަ ހުރި މީހަކީ އެމްޑީޕީ ގެ މީހުން އެންމެ ލޯބިވާ ނަސީދު އޭނާ ދައްކާފަ ހުރި ވާހަކަ ޔޫޓިއުބުގާ އެހުރީ ވީއިރު އޭނާގެ އެވާހަކަތައް ކުއްވެރި ނުކުރަނީ ކީއްވެ . ކާފަރަކު ދެކެ ބަޔަކު ލޯބިވާނަމަ ގިޔާމަތް ދުވަހު އެބަޔަކު މަހުސަރު ކުރައްވާނީ އެ ކާފަރަކާ އެކު . އެކާފަރު މީހާ ނަރަކަޔަށް ވަންނަ އިރު އެމީހާގެ ފަހަތުން ތާއީދުކުރާ އެލޯބި ކުރާމީހުންވެސް ނަރަކަ އަށް ވަންނަން ޖެހޭނެ.\nއޮކްޓޯބަރ 12, 2019 21:50\nސަރުކާރުން ރާވައިގެން ހިންގާ ޖަރީމާއެއް.\nއޮކްޓޯބަރ 12, 2019 23:13\nކަން ކުރީީ މިބައި ގަނޑު ބުނެގެން ކަމަށް ވާތީ އެމީހުންނަށް ފިޔަވަޅެއް އަޅާގެންނުވޭ!\nމިގައުމައްޖެހުނު ބޮޑު ވަބާއެއް!\nމި ތިލަފަތަށް އަރާފިތަ އެމީހަކީ ދީނަށް\nފުރްްސާރަ ކޮއްފަ އަނެއް ކޮޅުންދީންދެކެ ލޯބިވާކަމަށް ދެއްކޭ މީހެއްގޮތަށް މިފެންބަނީ!\nއޮކްޓޯބަރ 12, 2019 23:50\n5 ގަޑިއިރު ކުރިން ( އޮކްޓޯބަރ 12, 2019 )\nމާލަސްވެއްޖެ މާލަސްވެއްޖެ. ތިއޮތީ ސްޕަަޖެޖޯރިޓީއާއެކު .\nނިކަން އަޅެ މިފަދަ އަަމަލެއް މީގެފަހުން ކުރާބަޔަކަށް މުރުތައްދު ވާމީހުނަށް\nއޮންނަ ހުކުން ތަންފީޒު ކުރެވޭގޮތަށް ގާނޫނެއް ފާސްކޮށްލަބަލަ.\nމިހާރު ތިއޮތީ ބުޅާ ގޯނިން ބޭރުވެފަ. ރައްލާޖެހި ސިއްކައިން ސިއްކަ ޖެހިފަ.\nއޮކްޓޯބަރ 13, 2019 09:21\nކަލޭމެންގެ ހިތް އަހަރުމެންނަށް އެނގޭނަމަ ތީގެ ހަގީގަތް އެގުނީސް އެކަމު އެގޭކަމަކީ، ދީނަށް ފުރައްސާރަ ކުރި ޖަމިއްޔާ އުވާލުމާއި ކަލޭމެން ދެކޮޅު ހަދާކަން، ދުންއަރަންޏާ އަލިފާން ނެތި ދާނެކަމަށް ޤަބޫލެއް ނުކުރެވޭ\nއޮކްޓޯބަރ 13, 2019 10:26\nއެހެރަ އަންހެންމީހާގެ ރީނދޫ ލިބާސް ގެއްލުނީތަ؟


މިދިޔަ މަހު މީރާއިން 1.27 ބިލިއަން ރުފިޔާ ބަލައިގަނެފި\nއޮގަސްޓު 2021 ގައި މީރާއަށް 1.27 ބިލިއަން ރުފިޔާ ބަލައިގަނެފައިވާކަމަށް މީރާއިން މައުލޫމާތު ދީފިއެވެ. މި އަދަދަކީ ވޭތުވެދިޔަ އަހަރުގެ މި މުއްދަތުގައި ލިބުނު އާމްދަނީއަށްވުރެ %25.4 ދަށް އަދަދެކެވެ. އަދި، އޮގަސްޓު 2021 ގައި ލިބޭނެ ކަމަށް އަންދާޒާކޮށްފައިވާ އަދަދަށްވުރެ %3.0 ދަށް އަދަދެކެވެ.\nމީރާއިން މައުލޫމާތު ދޭ ގޮތުގައި، އޮގަސްޓު 2020 ގައި ލިބުނު އާމްދަނީ އާ އަޅައިބަލާއިރު އޮގަސްޓު 2021 ގައި ލިބިފައިވާ އާމްދަނީ ދަށްވުމުގެ މައިގަނޑު ސަބަބަކީ، ކޮވިޑް-19 ގެ ސަބަބުން ދިމާވެފައިވާ ހާލަތެވެ. މިގޮތުން، 2020 ވަނަ އަހަރު ވިޔަފާރިތަކަށް ލިބިފައިވާ އާމްދަނީ ދަށްވެފައިވުމުން އިންކަމް ޓެކްސްގެ ގޮތުގައި ލިބިފައިވާ އާމްދަނީ ވަނީ ދަށްވެފައެވެ. މީގެ އިތުރުން، 2020 ވަނަ އަހަރުގެ އޮގަސްޓު މަހުގައި ރިސޯޓުތަކުގެ ކުލީގެ މުއްދަތު އިތުރުކުރުމުގެ ފީގެ ގޮތުގައި އާމްދަނީ ލިބިފައިވުމަކީ އޮގަސްޓު 2020 ގައި ލިބުނު އާމްދަނީ އާ އަޅާބަލާއިރު އޮގަސްޓު 2021 ގައި ލިބިފައިވާ އާމްދަނީ ދަށްވެފައިވާ އިތުރު ސަބަބެއް ކަމަށް މީރާއިން ފާހަގަކުރެއެވެ. މި ފީ އޮގަސްޓު 2021 ގައި ލިބިފައި ނުވެއެވެ.\nއޮގަސްޓު 2021 ގައި މީރާއަށް ބަލައިގަތް އާމްދަނީގެ އެންމެ ބޮޑު ބައެއް ހިއްސާކުރަނީ ޖީ.އެސް.ޓީއެވެ. އެއީ %53.8 ނުވަތަ 685.41 މިލިއަން ރުފިޔާއެވެ. ދެން އެންމެ ބޮޑު އާމްދަނީއެއް ލިބިފައިވަނީ އިންކަމް ޓެކްސް އިންނެވެ. އެއީ %24.0 ނުވަތަ 305.27 މިލިއަން ރުފިޔާއެވެ. މީގެ އިތުރުން، ގްރީން ޓެކްސްގެ ގޮތުގައި 75.62 މިލިއަން ރުފިޔާ (%5.9)، ވޯކް ޕަރމިޓް ފީގެ ގޮތުގައި 40.18 މިލިއަން ރުފިޔާ (%3.2)، އެއަރޕޯޓް ޑިވެލޮޕްމެންޓް ފީގެ ގޮތުގައި 33.81 މިލިއަން ރުފިޔާ (%2.7) އަދި އެހެނިހެން ޓެކުހާއި ފީގެ ގޮތުގައި ލިބިފައިވާ 133.42 މިލިއަން ރުފިޔާ (%10.5) ހިމެނެއެވެ.\nއޮގަސްޓު 2021 ގައި ބަލައިގަނެފައިވާ އާމްދަނީގެ ތެރޭގައި 36.92 މިލިއަން އެމެރިކާ ޑޮލަރު ހިމެނެއެވެ.\nއިންކަމް ޓެކްސް ބަޔާން ހުށަހަޅަންޖެހޭ ގިނަ ފަރާތްތަކަކުން އަދިވެސް ބަޔާން ހުށަނާޅާކަމަށް މީރައިން ބުނެފި\nމަހިބަދޫގައި މީރާގެ ކަލެކްޝަން ސެންޓަރެއް ހުޅުވައިފި\nމިދިޔަމަހު މީރާއިން 624.07 މިލިއަން ރުފިޔާ ބަލައިގަނެފި\nދިގު މުއްދަތަކަށް ޓެކްސް އިންސްޓޯލްމަންޓުގެ މުއްދަތު ދެވޭގޮތަށް މީރާއިން ހަމަޖައްސައިފި


Fiyavatheege Photothah Aanmu Kuri Noosveringe Massala Balan Majleehun Anganee - Vaguthu\nމަޖިލީހުގެ ހިއުމަން ރައިޓްސް ކޮމިޓީގެ ބައްދަލުވުން - ފޮޓޯ: މަޖިލިސް\nހުޅުމާލޭގައި ހުންނަ "ފިޔަވަތީ" ގައި ކުދިންތަކެއް ހަމަނުޖެހުން ހިންގިއިރު އެ ތަނުގައި ނޫސްވެރިން އަމަލުކުރި ގޮތާއި ގުޅިގެން މޯލްޑިވްސް މީޑިއާ ކައުންސިލް (އެމްއެމްސީ) އަށް ްމައްސަލަ ހުށަހަޅަން ނިންމައިފިއެވެ.\nފިޔަވަތި މައްސަލާގައި މިއަދު ރައްޔިތުންގެ މަޖިލީހުގެ ހިއުމަން ރައިޓްސް އެންޑް ޖެންޑަރ ކޮމިޓީން ބޭއްވި ކޮމިޓީ ބައްދަލުވުމުގައި ފުވައްމުލަކު ދެކުނު ދާއިރާގެ މެމްބަރު މުހައްމަދު މުމްތާޒް ވިދާޅުވީ ފިޔަވަތީގައި ހިނގާދިޔަ ކަންތައްތަކުގެ ފޮޓޯ އާއި ވީޑިއޯތައް ބައެއް ނޫސްވެރިން މީސް މީޑިއާގައި ހިއްސާކޮށްފައިވާ ކަމަށެވެ.\nފިޔަވަތީގެ މައްސަލައިގައި ނޫސްވެރިން އަމަލު ކޮށްފައިވާ ގޮތާއި މެދު ކަންބޮޑުވުން ފާޅު ކުރައްވައި މުމްތާޒް ވަނީ ނޫސްވެރިންގެ މައްސަލަ ބަލައިދިނުމަށް އެދި މީޑިއާ ކައުންސިލަށް ހުށަހެޅުމަށް ހުށަހަޅުއްވާފައިވެއެވެ.\nމީގެ އިތުރުން މާލެ ސިޓީ ކައުންސިލްގެ ހުޅުމާލެ ދާއިރާގެ މެންބަރު އިބްރާހިމް ޝުޖާއު ހަރަކާތްތެރިވެވަޑައިގެންނެވި މައްސަލަ އެލްޖީއޭއަށް ހުށަހަޅަން ރައްޔިތުންގެ މަޖިލީހުގެ ހިއުމަން ރައިޓްސް އެންޑް ޖެންޑާ ކޮމިޓީން ނިންމާފައިވެއެވެ. އަދި ޝުޖާއު ފިޔަވަތިއަށް ވަދެ އުޅުނު ކަމަށާއި، ބައެއް މީހުން އެތަނަށް ވައްދަން އޭނާ މަސައްކަތް ކޮށްފައިވާ ކަމަށް ބުނެފައިވާތީ އެކަން ހިނގައި ދިޔަގޮތް ބަލަން އެލްޖީއޭއަށް އެންގުމަށް މުމްތާޒް ހުށަހެޅުއްވިއެވެ. އެ ދެ ހުށަހެޅުން ފާސްވެފައިވެއެވެ.\nމި ދެ ހުށަހެޅުމުގެ އިތުރުން ފިޔަވަތީގެ ފުރާޅު މަތީ ކުޑަކުދިން ނުތިބޭ ގޮތަށް ހަދަން ޖެންޑާ މިނިސްޓްރީއަށް އަންގަން ވެސް ކޮމިޓީން ނިންމާފައިވެއެވެ.\nމިދިޔަ ހުކުރު ދުވަހުގެރޭ އެތަނުގައި ބައިތިއްބާފައި ތިބި ކުދިންތަކެއް ވަނީ ފުރާޅުމައްޗަށް އަރައި އަޑުގަދަކޮށް ތަނުގައި ރޯވެސް ކޮށްލާފައެވެ. އެ މަންޒަރުތައް ބަލަން ގިނަ ބަޔަކު ފިޔަވަތި ކައިރިއަށް ޖަމާވިއެވެ. އެ ކުދިންގެ ފަރާތުން އަޑު އިވޭ ގޮތުން ނަމަ، އެ ތަނުގެ މުވައްޒަފުން އެ ކުދިންނަށް އަނިޔާ ކުރަނީއެވެ. ނަމަވެސް އެކަން ޖެންޑަ މިނިސްޓްރީން ވަނީ ދޮގުކޮށްފައެވެ.\nޑްރަގުގެ މީހުން ދޫވާތީވެ މަޖިލީހަށް ކުއްލި މައްސަަލައެއް\nސެޕްޓެމްބަރު 19, 2021 20:29\nކަމެއްގޯސްކޮށް ހިނގައިގެން އެކަމެއްނޫސްތަކުގައި ޖެހުމާއި ފޮޓޯތަށް އާއްމުކުރުމަކީ މުޅިދުނިޔޭގަވެސް ކުރާ ކަމެއް އެކަމަކު މިރާއްޖޭގައޮތް ހުދުމުހުތާރު މަޖިލީހުން އެކަމެއް ބަލާ ފިޔަވަޅު އަޅަން ބުނުމަކީ ހިޓުލަރުގެ އުސޫލަށް ފެތޭ ނާތަހުޒީބު އަމަލެއް.\nސެޕްޓެމްބަރު 19, 2021 20:39\nމިވެސް ބޮޑުމުސާރަނަގަމުންދާ ބައެއްގެ ހާލު. މިވަރު ވީއިރު އިހުމާލިވި، ޒިންމާ ނެގޭނެ މީހެއްނެއް ގޯސްމިވީ އެކަން މީސްމީޑިއާގަ ލިޔުންމީހުނާ ، އެކަމުގެ ޙާލަތު ދެނެގަންނަން ދިޔަމީހާ. ހަރާމެއް ހަލާލެއްނުބަލާ ރުފިޔާގަނޑު ދައުރު ނިމެންދެން ބޮޑިކޮށްލާ. ފައިދާއެއްނެއް ގެއްލުން ހުރިތަނެއްތިއީ.\nސެޕްޓެމްބަރު 19, 2021 21:15\nޢެންމެ ފަހުން ގޯސްމިވީ ނޫސްވެރިން\nސެޕްޓެމްބަރު 19, 2021 21:17\nޖީހާން ފިރިމީހާގެ ރޭޕްކޭސް އަލުން ހިލުވާލަން ނޫސްވެރިނަށް ގޮވާލަން. އާއިލީ ވެރިކަމަށް ނޫނެކޭ ބުނަމާ، ކުޑަ ކުދިންނަށް ކުރާ އަނިޔާ ހުއްޓާލާ.\nސެޕްޓެމްބަރު 19, 2021 21:24\nމި ޖީހާން އަޅެ ލަދެއް ވެސްނުގަނޭދޯ. ލަދުކުޑަޔަސް ފުކެއް ބޮޑުވަރު\nސެޕްޓެމްބަރު 19, 2021 23:13\nހުދުމުހުތާރު ކޮމިއުނިޓިސްޓް ސަރުކާރު އިސްތިއުފާ!!!\nސެޕްޓެމްބަރު 19, 2021 23:15\nކަމަނާގެ ލަދުފުޅު ކޮބައިތޯ؟ ނޫސްވެރިންގެ ފަހަތުން ނުދުވެ ބޮޑު މުސާރަ ދީފައި ހިއުމަން ރައިޓްސް ކޮމިސަނަށް ކަމަނާ ވެއްދި މެންބަރުންގެ ހިލަމެއް ވޭތޯ ބަލައިލަބަލަ. ނާޗަރަންގީ ކުޅެން އެވެރިންނަށް ތިޔަދޭ ބިޔަ ބޮޑު ބަޖެޓް ޖެންޑާ މިނިސްޓްރީޔާ ފިޔަވައްޗަށް ދިނުން މާ ހެޔޮކަން ބޮޑުވާނެ.\nގައުމުގެ އިޖްތިމާއީ ރައްކާތެރިކަމުގެ މުޅި ނިޒާމު ކަމަނާގެ ބެލުމުގެ ދަށުން ގާދޫކޮލުންވެސް ބޭރުވެއްޖެ.\nމިއަދު މުޅި ގައުމު އެދި ގޮވަނީ ޖީހާނާ ޖީހާނުގެ ބައިވެރިން މަގާމުތަކުން އިސްތިއުފާދޭން\nސެޕްޓެމްބަރު 20, 2021 14:37\nމިހާރުގެ އެޗުއާރުސީ މެންބަރުން ގިނަ ވަގުތު ހޭދަކުރަނީ ކެފޭތަކާ ސެލޫންތަކުގައި\nސެޕްޓެމްބަރު 19, 2021 23:17\nތިގޮނޑި ދޫކޮށްފަ ހަމަ މިހާރު ކަލޭ ގެއަށް ދޭ. ކަމުގެ ހަގީގަތް ފޮރުވަން ފުރާޅޭ ޖަންގިޔަލޭ ނުކިޔާ\nސެޕްޓެމްބަރު 20, 2021 00:22\nވަކަރުގެއިން ވަކަރުގޭގެ މައްސަލަ ބަލަން ފެށީތާ!\nސެޕްޓެމްބަރު 20, 2021 00:37\nހިއުމަންރައިޓްސް އެންޑްޖެންޑަރ އެންޑް ރޯޔަލްކޮމިޓީ\nސެޕްޓެމްބަރު 20, 2021 01:03\nމުޅި ގައުމުގެ އިޖުތުމާއީ ރައްކާތެރިކަމުގެ ނިޒާމު މި ކަބުލޭގެއާ އެމްޑީޕީއިން ހަވާލުކުރީ ހޭބަލިވެގެންތަ؟ މިހާ ދޯހަޅި މީހަކު މަ ނުދެކެން. އަދި ގޮތް ކުޑަކަމުން ހުރިހާ ކަމެއް އެހެން މީހުންގެ ބޮލަށް އެބަޖަހައޭ. ޒިންމާ އަދާ ނުކުރެވެންއާ ގޮސް ގޭގަ އޮވެބަލަ. ތި ކަން ކުރަން ކުފޫހަމަވާ އެތައް ބަޔަކު ރާއްޖޭގައި އެބަތިބި. ކޮމިޓީ ހަދައިގެން ތިޔަ ކުޅޭ ޑްރާމާ މާކަ ތާހިރެއްނޫން\nސެޕްޓެމްބަރު 20, 2021 01:16\nއީނާސްމެން ބޭރުކޮށްފައި ހިއުމަން ރައިޓްސް ކޮމިޝަނަށް ޖީހާނު ލީ ކުފޫ ހަމަނުވާ ބޮޓުތަކުގެ ހަބަރެއް ވޭތޯ ހަނާ އަޅާލަބަލަ ކަބުލޯ! ރައްޔިތުން ކެކި އަރާއިރު ބޮޑު މުސާރަ ކައިގެން އެބައިގަނޑު އެތިބީ ގަދަ ނިދީގަ\nސެޕްޓެމްބަރު 20, 2021 06:18\nތިޔައީ ތޯތޯ މަޖިލީހެއްނު... އިވޭހާ އަޑެއްގެ ކަންތައް ބަލަން...\nސެޕްޓެމްބަރު 20, 2021 07:10\nކޮބާތަ ސަފާރީ ރޭޕް މައްސަލަ\nސެޕްޓެމްބަރު 20, 2021 08:28\nފިރިކަލުން ގެ ރޭޕްކޭސް ބައްލަވާ އަދިވެސް ނުނިމެނީތޯ. ފިރިމީހާއަށް ކަމަނާކައިރިން ލިބޭވަރު މަދީތޯ.\nސެޕްޓެމްބަރު 20, 2021 08:32\nފިޔަވަތީ ފޮޓޭނަގާ އާންމު ކުރުމަކީ މަނާކަމެއްތަ؟؟؟\nސެޕްޓެމްބަރު 20, 2021 08:33\nއެންމެފަހުން މިވީކުއްވެރި ނޫސްވެރިން ބޯހަލ؛ާކް\nސެޕްޓެމްބަރު 23, 2021 14:51\nގަމާރު މުމްތާޒް މީޑިއާގެ މިނިވަންކަން އޮތީ ކަލޭގެ އަތްޕުޅުގަތަ؟ ޖީހާންގެ ފިރިމީހާގެ ރޭޕް މައްސަލަ ބަލަން ގޮވާލަބަލަ


Benzema en'buri France squad ah - One Online\nބެންޒެމާ ފްރާންސް ޖާޒީގައި --- ފޮޓޯ/ ގެޓީ\nބެންޒެމާ އެނބުރި ފްރާންސް ސްކޮޑަށް\nފްރާންސުން މިއަހަރުގެ ޔޫރޯއަށް ނަގާ ސްކޮޑުގައި ކަރިމް ބެންޒެމާ ހިމެނޭނެ ކަމަށް އިތުބާރު ހުރި ނޫސްތަކުން ބުނެފިއެވެ.\nފްރާންސުން ޔޫރޯއަށް ނަގާ ސްކޮޑު ކަމަށް ބުނާ ސްކޮޑު ލިސްޓެއް ލީކު ކޮށްލާފައިވާ އިރު، އެ ލިސްޓުގައި ބެންޒެމާގެ ނަން ހިމެނިފައިވެއެވެ. ފްރާންސްގެ ރަސްމީ ސްކޮޑު އަދި އިއުލާން ކޮށްފައިނުވި ނަމަވެސް، ދުނިޔޭގެ އެންމެ އިތުބާރު ހިފޭ އެއް ނޫސްވެރިޔާ ފަބްރީޒިއޯ ރޮމާނޯ ވަނީ އެކަން ޔަގީންވެސް ކޮށްދީފައެވެ.\nއެންމެފަހުން ދުނިޔޭގެ ޗެމްޕިއަންކަން ހޯދި ފްރާންސަކީ އަންނަ މަހުގެ 11 ވަނަ ދުވަހު ފަށަން އޮތް ޔޫރޯ މުބާރާތުގެ ފެވަރިޓުންނެވެ. އެޓީމުގެ ސްކޮޑު ވަރުގަދަކޮށް ފެންނަ އިރު، ލީކުވި ސްކޮޑުގައި ބެންޒެމާއާއެކު ހިމަނާފައިވާ ފޯވަޑުންނަކީ އެންޓޮއިން ގްރީޒްމަން، ކިންގްސްލީ ކޯމަން، ވިސާމް ބެން ޔެޑާގެ އިތުރުން އުސްމާން ޑެމްބޭލޭ އަދި އޮލިވިއާ ޖިރޫއާއި ކިލިއަން އެމްބާޕޭއާއި މާކަސް ތުރާމެވެ.\nފްރާންސްގެ ސްކޮޑުގައި ރަފޭލް ވަރާންއާއި ކިމްޕެމްބޭވެސް ހިމެނިފައިވާ އިރު، ވޯލްޑް ކަޕް ނެގި ސްކޮޑުގައި ހިމެނުނު ސަމިއުލް އުމިޓީޓީއަށް ވަނީ ޖާގަ ގެއްލިފައެވެ.\nބެންޒެމާ 2015 ވަނަ އަހަރާ ހަމައަށް ފްރާންސަށް ކުޅެ، 27 ގޯލް ޖަހައިދީފައިވެއެވެ. ބެންޒެމާ އޭގެ ފަހުން ފްރާންސް ސްކޮޑަށް ނަގައިފައެއް ނުވެއެވެ. އޭގެ ސަބަބަކީ ފްރާންސަށް ބެންޒެމާއާއެކު ކުޅެމުންދިޔަ މަތިއު ވަލުބުއޭނާ ބްލެކްމެއިލް ކުރި މައްސަލައެއްގައި ބެންޒެމާއާ ފްރާންސްގެ ފެޑަރޭޝަން މައްސަލަތަކެއް ޖެހުމެވެ.\nއޭގެ ފަހުން ބެންޒެެމާ އެހެން ގައުމެއްގެ ގައުމީ ޓީމަށް ކުޅެންވެސް މަސައްކަތް ކޮށްފައިވެއެވެ. އެހެން ނަމަވެސް މައްސަލަތައް ހައްލު ނުވެ އޮތުން އޭނާއަށް ވަނީ ގިނަ ފަހަރުތަކެއްގެ މަތިން ފުރުސަތު ގެއްލިފައެވެ.\nގުޅޭ ޓެގު ފްރާންސް ކަރިމް ބެންޒެމާ


Adeeb hayyaru kohfin: Police\nކުރީގެ ނައިބު ރައީސް އަހްމަދު އަދީބު -- ފޮޓޯ: އަވަސް\nފިލައިގެން އިންޑިއާއަށް ދިޔަ ކުރީގެ ނައިބު ރައީސް އަހުމަދު އަދީބު ހައްޔަރުކޮށްފައިވާ ކަމަށް ފުލުހުން ބުނެފި އެވެ.\nއަދީބު ހައްޔަރުކޮށްފައިވާކަން ފުލުހުން މިއަދު ކުރި ޓްވީޓަކުން ހާމަކުރީ އިންޑިއާގެ ސަރުކާރުގެ އޮފިޝަލަކު އެކަން އިންޑިއާގެ ނޫސްތަކަށް ކަށަވަރުކޮށްދީފައިވަނިކޮށެވެ.\nއިންޑިއާ ސަރުކާރުގެ އެ އޮފިޝަލް ވިދާޅުވެފައިވަނީ ރޭ އަދީބު ޓަގު ބޯޓުގައި ރާއްޖެ އާއި އިންޑިއާގެ ކަނޑު ސަރަހައްދު ގުޅޭ ހިސާބަށް ރޭ އިންޑިއާ ސިފައިން ގެންގޮސްދީފައިވާ ކަމަށާއި އެއަށްފަހު އަދީބު އެރުވީ އެމްއެންޑީއެފްގެ އުޅަނދަކަށް ކަމަށެވެ.\nފުލުހުން މިއަދު ކުރި ޓްވީޓްގައި ބުނީ އަދީބު ހައްޔަރުކޮށް ފުލުުހުންގެ ބެލުމުގެ ދަށުގައި މިހާރު ރާއްޖެ ގެނައުމަށް ދަތުރު ކުރަމުންދާ ކަމަށެވެ.\nއަދީބު އިންޑިއާއަށް ގޮސްފައި ވަނީ އޭނާގެ މައްޗަށް މީގެ ކުރިން ކުރި ޖަލު ހުކުމްތައް ކޯޓުތަކުން ބާތިލްކޮށް އޭނާ މިނިވަންވެފައި ވަނިކޮށެވެ. އެހެންނަމަވެސް، އޭނާގެ މައްޗަށް ޝަރީއަތް ކުރަމުންދާ މައްސަލައަކާ ގުޅިގެން ސުޕްރީމް ކޯޓުގެ އަމުރުގެ ދަށުން ޕާސްޕޯޓު ވަނީ ހިފަހައްޓާފަ އެވެ.\nއާންމުވެފައިވާ މައުލޫމާތުތަކަށް ބަލާއިރު އަދީބު އިންޑިއާއަށް ފުރީ މިދިޔަ ހޮނިހިރު ދުވަހު އެވެ. އެއީ މިނިވަން ދުވަހުގެ ޗުއްޓީ ހޭދަކުރުމަށް ފުލުހުންނަށް އެންގުމަށްފަހު ރިސޯޓަކަށް ދަތުރުކުރުމަށްފަހު އެވެ. މައުލޫމާތު ލިބޭ ގޮތުގައި ފުލުހުންނަށް އަދީބު ރާއްޖެއިން ފުރިކަން އެނގުނީ އާދިއްތަ ދުވަހު އެވެ. އެ ދުވަހުން ފެށިގެން ފުލުހުން ދިޔައީ އިންޑިއާ އަދި ލަންކާއާ ގުޅިގެން އަދީބު ހޯދުމަށް މަސައްކަތް ކުރަމުން ކަމަށްވެ އެވެ.\nއަދީބު ދަތުރުކުރި ޓަގު ބޯޓަކީ އިންޑޮނޭޝިއާއަށް ހިލަ ބަރުކުރުމަށްފަހު އެނބުރި އިންޑިއާއަށް ދިޔަ މަގުމަތީ ރާއްޖޭގައި މަޑުކުރި ބޯޓެކެވެ. އެ ބޯޓުގައި އިންޑިއާގެ އެއް ފަޅުވެރިޔަކާއި އިންޑޮނޭޝިއާގެ އަށް ފަޅުވެރިޔަކު ތިއްބެވެ. އަދީބު އެ ބޯޓުގައި ހުރިކަން ފަޅާ އަރުވާލީ އިންޑިއާގެ ފަޅުވެރިޔާ އެވެ.\nއިންޑިއާ ސިފައިން ވަނީ ޓުޓިކޮރިންގެ ބަނދަރު ބޭރުގައި ބޯޓު ބާއްވައިގެން އަދީބާ ސުވާލުކޮށްފަ އެވެ. އޭނާ އިންޑިއާއަށް އެރިޔަ ނުދިނެވެ. އަދީބު އެ ގައުމުގެ ސިޔާސީ ހިމާޔަތަށް އެދުނު ނަމަވެސް އެކަން އެ ގައުމުގެ ސަރުކާރުން ނުކޮށްދިނެވެ.\nބޭސް ފަރުވާއިން އިންޑިއާއިން އެނބުރި ރާއްޖެ ވަޑައިގެން އަދީބު ވިދާޅުވެފައިވަނީ އޭނާއަކީ ޒިންމާއިން ރެކޭނެ އަދި ފިލައިގެން ދާނެ މީހެއް ނޫން ކަމަށެވެ.\nކުރީގެ ނައިބު ރައީސް އަހުމަދު އަދީބު މޯލްޑިވްސް ޕޮލިސް ސާވިސް އިންޑިއާ + އެމްއެންޑީއެފް\nއަދީބު މާލެ ގެނެސްފި\nމިހާރު އަދީބު ހުރީ ދިވެހި ސިފައިންގެ އުޅަނދެއްގައި: އިންޑިއާ\nއަދީބު ހައްޔަރުކުރީ ގާނޫނާ ހިލާފަށް ކަމަށް ކަނޑައަޅައި މިނިވަންކޮށްފި


BML in midhiya aharu dhookuri loan ge adhadhu 27% ithurvejje | Mihaaru\nބޭންކް އޮފް މޯލްޑިވްސްގެ ހެޑް އޮފީސް: އެ ބޭންކުން ދޫކުރި ލޯނުގެ އަަދަދު ވަނީ ވަރަށް ބޮޑަށް އިތުރުވެފައި. ފޮޓޯ: ބީއެމްއެލް\nބީއެމްއެލް އިން މިދިޔަ އަހަރު ދޫކުރި ލޯނުގެ އަދަދު 27 ޕަސެންޓް އިތުރުވެއްޖެ\n13 މެއި 2018 - 12:42 1 comment\nބީއެމްއެލް އިން މިދިޔަ އަހަރު ދޫކުރި ލޯނުގެ އަދަދު 27 ޕަސެންޓް އިތުރުވެއްޖެ އެވެ.\nރާއްޖޭގެ އެންމެ ބޮޑު ބޭންކުން ނެރުނު އަހަރީ ރިޕޯޓުގައިވާ ގޮތުން، އެ ބޭންކުން އެކި ދާއިރާތަކަށް 4.4 ބިލިއަން ރުފިޔާގެ ލޯނު ދުކުރި އެވެ. އަދި އުފެއްދުންތެރި ނޫން ލޯނުގެ ނިސްބަތް މިދިޔަ އަހަރު ވަނީ 4.1 ޕަސެންޓަށް ދަށްވެފަ އެވެ. މިއީ އަހަރުން އަހަރަށް ބަލާއިރު 55 ޕަސެންޓްގެ ދަށްވުމެކެވެ.\nނަމަވެސް މަރުކަޒީ ބޭންކް އެމްއެމްއޭ އިން ނެރުނު އަހަރީ ރިޕޯޓުގައިވާ ގޮތުން ބީއެމްއެލް ހިމެނޭ ގޮތަށް މިދިޔަ އަހަރު ދޫކުރި ލޯނުގެ އަދަދު 16 ޕަސެންޓް އިތުރުވި އިރު އުފެއްދުންތެރި ނޫން ލޯނުގެ ނިސްބަތް ވަނީ 15 ޕަސެންޓް އިތުރުވެފަ އެވެ.\nބީއެމްއެލް އަށް މިދިޔަ އަހަރު ލިބުނު ފައިދާ ހަތަރު ޕަސެންޓް އިތުރުވި އެ ބޭންކު ހިމެނޭ ގޮތަށް މިދިޔަ އަހަރު ބޭންކުތަކުގެ ފައިދާ ވަނީ 17 ޕަސެންޓް ދަށްވެފަ އެވެ.\nބީއެމްއެލްގެ މާލީ ހިސާބުތައް ދައްކާ ގޮތުން ޓެކުހާ އެކު މިދިޔަ އަހަރު ފައިދާގެ ގޮތުގައި ލިބުނީ 1.4 ބިލިއަން ރުފިޔާ އެވެ. އަދި ޓެކްސްގެ ފައިސާ ކެނޑުމުން ސާފު ފައިދާގެ ގޮތުގައި 1.02 ބިލިއަން ރުފިޔާ ލިބިފައިވެ އެވެ.\nއިތުރު ލިޔުންތައް ބީއެމްއެލް ބޭންކިން ބޭންކް ލޯން


ތާރީޚު::27 އޮކްޓޫބަރު 2014\nމަހަކު 5,437.5 ރުފިޔާ\nފެކަލްޓީ އޮފް ހެލްތް ސައިންސަސް/ގދ. ތިނަދޫ ކެމްޕަސް، ސ. ހިތަދޫ ކެމްޕަސް، ލ. ގަން ކެމްޕަސް\nމޯލްޑިވްސް ކޮލިފިކޭޝަން އޮތޯރިޓީގެ ސަނަދަތަކުގެ އޮނިގަނޑު ލެވެލް7ގެ ސަނަދަކާއި ލެވެލް9ގެ ސަނަދެއް، މަޤާމުގެ މަސައްކަތާ ގުޅޭ ދާއިރާއަކުން ހާސިލުކޮށްފައިވުން. ނުވަތަ،\nމަޤާމުގެ މަސައްކަތާގުޅޭ ދާއިރާއަކުން 10 އަހަރު ދުވަހު ތަޖުރިބާ ލިބިފައިވުމާއެކު، މޯލްޑިވްސް ކޮލިފިކޭޝަން އޮތޯރިޓީގެ ސަނަދުތަކުގެ އޮނިގަނޑުގެ ލެވެލް9ގެ ސަނަދެއް، މަޤާމުގެ މަސައްކަތާ ގުޅޭ ދާއިރާއަކުން ހާސިލުކޮށްފައިވުން.\nލެކްޗަރަރގެ މަޤަމަށް މީހަކު ނުލިބިއްޖެނަމަ، އެސޯސިއޭޓް ލެކްޗަރަރގެ މަޤާމަށް ފުރުސަތު ހުޅުވައިލަމެވެ.\nމަހަކު 11,374.40 ރުފޔާ\nމަހަކު: 4,874.74 ރުފިޔާ\nމޯލްޑިވްސް ކޮލިފިކޭޝަން އޮތޯރިޓީގެ ސަނަދުތަކުގެ އޮނިގަނޑުގެ ލެވެލް7ގެ ސަނަދެއް، މަޤާމުގެ މަސައްކަތާ ގުޅޭ ދާއިރާއަކުން ލިބިފައިވުން. ނުވަތަ،\nމަޤާމުގެ މަސައްކަތާ ގުޅޭ ދާއިރާއަކުން ލެވެލް7ގެ ސަނަދެއްނެތި މޯލްޑިވްސް ކޮލިފިކޭޝަން އޮތޯރިޓީގެ ސަނަދުތަކުގެ އޮނިގަނޑުގެ ލެވެލް 8 ގެ ސަނަދެއް، މަޤާމުގެ މަސައްކަތާ ގުޅޭ ދާއިރާއަކުން ލިބިފައިވުމާއެކު، މަޤާމުގެ މަސައްކަތާ ގުޅޭ ދާއިރާއަކުން 8 އަހަރު ދުވަހުގެ ތަޖުރިބާ ލިބިފައިވުން. ނުވަތަ،\nމަޤާމުގެ މަސައްކަތާގުޅޭ ދާއިރާއަކުން ސީނިއަރ ޓިއުޓަރ/ ޕްރިންސިޕަލް އިންސްޓްރަކްޓަރގެ މަޤާމުގައި6އަހަރު ދުވަސް ހޭދަކޮށްފައިވުން.\nފެކަލްޓީން ހިންގާ ކޯސްތަކުގައި ކިޔަވައިދިނުމާއި، ޓިއުޓޯރިއަލްއާއި ޢަމަލީ ކްލާސްތަކާއި ޑެމޮންސްޓްރޭޝަންތަކާއި ވާރކްޝޮޕްތަކާއި ދަރިވަރުންގެ ފީލްޑް ވިޒިޓްތަކާއި ކްލިނިކަލް ސެޝަންތައް ހިންގުން.\nދަރިވަރުންގެ ޕްރެކްޓިކަލްތައް ސުޕަވައިޒްކުރުމާއި ފީލްޑް ވިޒިޓްތައް ކުރުން.\nކިޔަވައިދޭ ދަރިވަރުންނަށް ބޭނުންވާ ކިޔަވައިދިނުމުގެ ތަކެތި މުޤައްރަރާ އެއްގޮތަށް ހުރިތޯ ބަލައި، ގެންނަންޖެހޭ ބަދަލުތައް ގެނައުން،\nކިޔަވައިދޭ މާއްދާތަކާއި ގުޅޭ އިދާރީ މަސައްކަތް ކުރުމާއި، ދަރިވަރުންގެ ކިޔެވުމާ ގުޅޭ ސެލްފް ސަރވިސްގެ މަސައްކަތްތައް ކުރުން.\nކިޔަވައިދިނުމުގެ އިތުރުން ފެކަލްޓީއައި ޔުނިވަރސިޓީއާ ގުޅުންހުރި ފަންނީ ހަރަކާތްތަކުގައި ބައިވެރިވުން.\nދިމާވާ މައްސަލަތައް ޙައްލުކުރުމުގައި ތަޢުލީމީ އާ ސިޔާސަތުތައް ހުށަހަޅައި، ފާސްކޮށް ތަންފީޒުކުރުމުގައި މެނޭޖްމެނޭޖްމަންޓަށް އެހީތެރިވުން.\nއަމިއްލަގޮތުންނާއި ފަންނީ އެހެން މުވައްޒަފުންނާ ގުޅިގެން ޢިލްމީ ދިރާސާތައްކޮށް ޝާއިރުކުރުމަށް މަސައްކަތް ކުރުން.\nކިޔަވައިދޭ މާއްދާތައް ކިޔަވައިދެވޭ ފެންވަރު މަތިކުރެވޭނެ ގޮތްތައް ވިސްނައި، އެކަމަށް މަސައްކަތް ކުރުން.\n- މަތީގައިވާ ކަންތައްތައްތަކުގެ އިތުރުން، މަޤާމުގެ މަސައްކަތްތަކާ ގުޅޭގޮތުން ހަވާލުކުރެވޭ ކަންތައްތައް ކުރުން.\nމުއްދަތު ހަމަނުވާ ދިވެހިރައްޔިތެއްކަން އަންގައިދޭ ކާޑުގެ ސާފު ކޮޕީ (އަސްލާ އެއްގޮތްކަމަށް ރަސްމީ ފަރާތަކުން ނުވަތަ ޤާނޫނީ ވަކީލެއްގެ އޮފީހުން ތައްގަނޑުޖަހާފައިވާ އަސްލު)\nވަޒީފާއަށް ކުރިމަތިލާ ފަރާތުގެ މަސައްކަތް ބެލެހެއްޓެވި ސްޕަވައިޒަރަކު އެފަރާތެއްގެ މަސައްކަތާމެދު ދެކޭގޮތުގެ ލިޔުމެއް.\n· އިޢުލާނުގެ މުއްދަތުގެ ތެރޭގައި ފޮނުވާ އެއްވެސް އެޕްލިކޭޝަނަކަށް، އިޢުލާނުގެ މުއްދަތު ހަމަނުވަނީސް ޢަމަލެއް ނުކުރާނެއެވެ.\n· އިޢުލާނުގައި ބަޔާންކޮށްފައިވާ ހުރިހާ ލިޔެކިޔުންތައް އެޕްލިކޭޝަނާއެކު ފޮނުވަންޖެހޭނެއެވެ.\n· އިޢުލާނުގައި ބަޔާންކޮށްފައިވާ ލިޔެކިޔުންތައް ފުރިހަމަނުވާ އެޕްލިކޭޝަންތައް ބާޠިލުވާނެއެވެ.\n· އިންޓަރވިޔުކުރެވޭނީ އިޢުލާނުގައި ބަޔާންކޮށްފައިވާ މަޤާމަށް ޝަރުޠުހަމަވާ ކެންޑިޑޭޓުންގެ ތެރެއިން ޝޯޓްލިސްޓްކުރެވޭ ފަރާތްތަކާ އެކަންޏެވެ.\n· މަޤާމަށް ނުހޮވޭ ކެންޑިޑޭޓުންނަށް ސިޓި ފޮނުވޭނީ އިންޓަރވިޔުކޮށް ނިމުމަށްފަހުގައެވެ.\n2014 ނޮވެމްބަރު6ވާ ބުރާސްފަތި ދުވަހުގެ މެންދުރު 12:00 ގެ ކުރިން ދިވެހިރާއްޖޭގެ ޤައުމީ ޔުނިވަރސިޓީގެ އިދާރީ މަރުކަޒަށް.\nމި މަޤާމަށް ހޮވޭ ކެންޑިޑޭޓަކު ވަޒީފާއަށް ނުކުންނަ ތާރީޚުން ފެށިގެން ފުރަތަމަ3މަސް ދުވަސް ބެލެވޭނީ ވަޒީފާގެ ޕްރޮބޭޝަން މުއްދަތުގެ ގޮތުގައެވެ. މި މުއްދަތުގެ ތެރޭގައި މުވައްޒަފުގެ މަސައްކަތުގެ ފެންވަރާއި، މަސައްކަތްތަކުގެ އަޚުލާޤަށް ބަލައި، އެއްވެސް ނޯޓިހެއް ދިނުމަކާނުލައި، ވަޒީފާގެ އެއްބަސްވުން އުވާލައި، މުވައްޒަފު ވަޒީފާއިން ވަކިކުރުމުގެ އިޚުތިޔާރު ޔުނިވަރސިޓީއަށް ލިބިގެންވެއެވެ.


Chinese madhuve, Europe in ai touristun ithuruvee keehve?\nޗައިނީޒް މަދުވެ، ޔޫރަޕު ޓޫރިސްޓުން އިތުރުވީ ކީއްވެ؟\nއާ އަހަރުގެ ފެށުން ރާއްޖޭގެ ޓޫރިޒަމަށް މާ "ފާގަތި" ގޮތަކަށޭ ނުބުނެވޭނެ އެވެ. ސަބަބަކީ މިދިޔަ ޖެނުއަރީ މަހު ރާއްޖެއަށް އައިސްފައިވާ ޓޫރިސްޓުންގެ އަދަދު މަދުވުމެވެ. ހާއްސަކޮށް ރާއްޖޭގެ ޓޫރިޒަމްގެ މިހާރުގެ "މައިބަދަ" ކަމަށްވާ ޗައިނާ މާކެޓު ދަށްވުމެވެ. އެ ގައުމުން އައި މީހުން މަދުވުމެވެ. ނަމަވެސް ޔޫރަޕު ޓޫރިސްޓުން ވަނީ އިތުރުވެފަ އެވެ. މި ބަދަލު އައީ ކީއްވެގެން ހެއްޔެވެ؟\n"ޗައިނާ ޓޫރިސްޓުން މަދުވި ސީދާ ސަބަބެއް ބަލަމުން މި ދަނީ. ވޭދާނެ ޗައިނީޒް އާ އަހަރަށް ދަތުރު ކުރަން މީހުން މަޑުކޮށްލުމަކީ ސަބަބެއް ކަމަށް ވެސް،" މޯލްޑިވްސް މާކެޓިން އެންޑް ޕީއާރު ކޯޕަރޭޝަންގެ ޑެޕިއުޓީ މެނޭޖިން ޑިރެކްޓަރު މުހައްމަދު އާދަމް (މޯޑު) ވިދާޅުވި އެވެ.\nޓޫރިޒަމް މިނިސްޓްރީން ނެރެފައިވާ މިދިޔަ މަހުގެ ހިސާބުތައް ދައްކާ ގޮތުގައި މިދިޔަ އަހަރުގެ ޖެނުއަރީ މަހު ރާއްޖެއަށް 105،296 ޓޫރިސްޓުން އައިސްފައިވެ އެވެ. ނަމަވެސް މި އަހަރުގެ ޖެނުއަރީ މަހު އައިސްފައިވަނީ 97،073 ޓޫރިސްޓުންނެވެ. މިއީ މިދިޔަ އަހަރާއި އަޅާ ބަލާއިރު 7.8 ޕަސެންޓުގެ ދަށްވުމެކެވެ. ރާއްޖެއަށް އައި ޓޫރިސްޓުންގެ އަދަދު މަދުވި އެއް ސަބަބަކީ ޗައިނާ މާކެޓުން އައި މީހުންގެ އަދަދު މަދުވެފައިވުމެވެ.\nރާއްޖެއަށް އެންމެ ގިނައިން ޓޫރިސްޓުން އަންނަ ގައުމުތައް ކަމަށްވާ ޗައިނާ އިން މިދިޔަ އަހަރުގެ ޖެނުއަރީ މަހު 30،612 ޓޫރިސްޓުން އައިސްފައިވެ އެވެ. ނަމަވެސް މި އަހަރުގެ އައިސްފައިވަނީ 20،469 ޓޫރިސްޓުންނެވެ. މިއީ 33.1 ޕަސެންޓުގެ ދަށްވުމެކެވެ. ޗައިނާ ހިމެނޭ ދެކުނު އިރުމަތީ އޭޝިޔާއަށް ބަލާއިއިރު މި ސަރަހައްދުގެ ގިނަ ގައުމުތަކުން ރާއްޖެއަށް ޒިޔާރަތްކުރި ޓޫރިސްޓުންގެ އަދަދު ވެސް މަދުވެފައިވެ އެވެ.\nމި ސަރަހައްދުގައި ހިމެނޭ ކޮރެޔާ އިން މިދިޔަ އަހަރުގެ ޖެނުއަރީ މަހު 2،169 ޓޫރިސްޓުން އައި ނަމަވެސް މި އަހަރުގެ ޖެނުއަރީ މަހު އައިސްފައިވަނީ 2،133 ޓޫރިސްޓުންނެވެ. މިއީ 1.4 ޕަސެންޓުގެ ދަށްވުމެކެވެ. މީގެ އިތުރުން އިންޑޮނޭޝިޔާ އާއި މެލޭޝިޔާ ފަދަ ގައުމުތަކުން އައި ޓޫރިސްޓުންގެ އަދަދު ވެސް ޖެނުއަރީ މަހު މަދެވެ.\nއެމްއެމްޕީއާރުސީގެ ޑެޕިއުޓީ މެނޭޖިން ޑިރެކްޓަރު މުހައްމަދު ވިދާޅުވި ގޮތުގައި މި ސަރަހައްދުން އައި މީހުންގެ އަދަދު މަދުވިނަމަވެސް މި އަހަރު ޗައިނާ އިން އަންނަ މީހުންގެ އަދަދު އިތުރުވެގެން ދާނެ ކަމަށް އަންދާޒާ ކުރެވޭ ކަމަށެވެ.\nޗައިނާ މާކެޓު ރަނގަޅުވެދާނެ ކަމުގެ ހެކިތައް މިހާރު ވެސް ފެނެ އެވެ. އެއް ސަބަބަކީ މޯލްޑިވިއަން ފަދަ އެއާލައިންތަކުން ޗައިނާގެ އިތުރު ސިޓީތަކަށް ދަތުރު ފެށުމެވެ. އެ އެއާލައިނުން އަންދާޒާ ކުރާ ގޮތުގައި އަލަށް ދަތުރު ފެށި ޗައިނާގެ ތިން ސިޓީއިން ހަފުތާއަކު 900 އެއްހާ ޓޫރިސްޓުން ރާއްޖެ ގެނެވޭނެ އެވެ.\nރާއްޖޭގެ މަޝްހޫރު ޓްރެވަލް އެޖެންސީއެއް ކަމަށްވާ ކެޕިޓަލް ޓްރެވަލްގެ މެނޭޖިން ޑިރެކްޓަރު ޔޫސުފު ރިފްއަތު ވިދާޅުވީ ޗައިނީޒް ޓޫރިސްޓުން އައި އަދަދު މަދުކަމަށް ހިސާބުތަކުން ދެއްކި ނަމަވެސް ގިނަ ރިސޯޓުތައް "ފުލްވެފައި" ވާ ކަމަށެވެ.\n"ޗައިނީޒް އައުން ކުޑަކޮށް މަދުވުމުގެ ސަބަބެއް އަޅުގަނޑު ކުރިންވެސް ބުނިހެން އަގު ބޮޑުވުމަކީވެސް. މީގެ އިތުރުން ވެދާނެ ގޮތެއް ކުރިން އަންނަ ވަރަށް އެއާލައިންތައް އޮޕަރޭޓް ނުކުރުމަކީ ވެސް،" ރިފްއަތު ވިދާޅުވި އެވެ.\nއޭނާ ވިދާޅުވީ މީގެ އިތުރުން ޗައިނާގެ އިގްތިސާދުގައި "މައްސަލަތަކެއް" ވެސް އުޅޭ ކަމަށެވެ.\n"ޗައިނީޒް އިކޮނޮމީ މިހާރު މައްސަލަތަކެއް އުޅޭ. މިއީ ވެސް ވެދާނެ އެމީހުން ޓްރެވަލް ކުރުން މަދު ކުރުމުގެ ސަބަބަކަށް. ރާއްޖެއަށް އެކަންޏެއް ނޫން. އެހެން ތަންތަނަށް ވެސް ޓްރެވަލް ކުރުން ކޮންމެ ވެސް ވަރަކަށް މަދު،" ރިފްއަތު ވިދާޅުވި އެވެ.\nޗައިނީޒް ޓޫރިސްޓުން މަދުވި ނަމަވެސް ޓޫރިޒަމަށް އުފާވެރި ހަބަރަކީ ޔޫރަޕުގެ ޒަމާންވީ މާކެޓުތައް ރަނގަޅުވާން ފެށުމެވެ.\nޖެނުއަރީ މަހުގެ ރާއްޖެއަށް ޓޫރިސްޓުން އައި އަދަދަށް ބަލާއިރު އެކަން އެނގެ އެވެ. ރާއްޖޭގެ އެންމެ ޒަމާންވީ މާކެޓުތައް ކަމަށްވާ އިޓަލީން އައި ޓޫރިސްޓުންގެ އަދަދު ވެސް ވަނީ އިތުރުވެފަ އެވެ. މިދިޔަ އަހަރުގެ 6،687 ޓޫރިސްޓުން އެ ގައުމު އައިސްފައިވާ އިރު، މި އަހަރުގެ ޖެނުއަރީ މަހު 8،039 ޓޫރިސްޓުން އައިސްފައިވެ އެވެ. މިއީ މިދިޔަ އަހަރާ އަޅާ ބަލާއިރު ގާތްގަނޑަކަށް 16.9 ޕަސެންޓުގެ ކުރި އެރުމެކެވެ. މީގެ އިތުރުން އިނގިރޭސިވިލާތުން އައި ޓޫރިސްޓުންގެ އަދަދުވެސް ވަނީ 6.6 ޕަސެންޓް އިތުރުވެފަ އެވެ. އަދި ޖަރުމަނުވިލާތުން އައި ޓޫރިސްޓުންގެ އަދަދުވެސް ވަނީ 7.3 ޕަސެންޓް އިތުރުވެފަ އެވެ.\nއެމްއެމްޕީއާރުސީގެ ޑީއެމްޑީ މުހައްމަދު ވިދާޅުވީ ޔޫރަޕުގެ ސްކެންޑެނޭވިޔާ ފަދަ ގައުމުތަކުގައި ރާއްޖެ އިޝްތިހާރު ކުރުމަށް ގިނަ މަސައްކަތްތަކެއް ކުރާނެ ކަމަށެވެ.\n"ޔޫރަޕުގައި ރާއްޖެ މާކެޓު ކުރަން ގިނަ މަސައްކަތްތަކެއް ކުރާނެ. އެގޮތުން މި އަހަރު ބާލިންގައި ބާއްވާ އައިޓީބީއަކީ މުހިންމު ފެއާއެއް،" މުހައްމަދު ވިދާޅުވި އެވެ.\nޗައިނާ ޓޫރިސްޓުން މަދުވުމަކީ މައްސަލަ އެކެވެ. އެހެންކަމުން ޔޫރަޕާ އެއް ވަރަކަށް ޗައިނާ މާކެޓަށް ވެސް އިސްކަން ދީގެން މާކެޓުކުރުން ވަރުގަދަ ކުރަން ޖެހެ އެވެ. ރާއްޖޭގެ ޓޫރިސްޓު އެރައިވަލް މައްޗަށް ގެންދެވޭނެ ހަމައެކަނި ގޮތަކީ މިއީ އެވެ.\nއެމްޑީޕީގެ އަރައިރުމަށް ފެންޖަހާ ފޮޓޯގަނޑު!\nހުކުރު ޖަމާއަތް ނެތި 12 ހަފުތާ!\nހެލްތު އެމަޖެންސީ އިއުލާނު ކުރުމުގެ ގާނޫނީ އިން